Burmese News - May 1, 2012\nမန္တလေးမှာ လေပြင်းကြောင့် မော်တော်များ နစ်မြုပ်\nမန္တလေးမြို့မှာ ဧပြီ ၃၀ ရက် ညနေပိုင်းက တိုက်ခတ်သွားတဲ့ မိုးသက်လေပြင်းကြောင့် ဧရာဝတီမြစ်ကမ်းမှာ ဆိုက်ကပ်ထားတဲ့ မော်တော် ၁၅ စီးလောက် နစ်မြုပ်သွားပါတယ်။\nမန္တလေးမြို့ ၂၆ ဘီလမ်း အနောက်ထိပ်ရှိ မရမ်းခြံဆိပ်မှာ ဆိုက်ကပ်ထားတဲ့ ကမ္ဘာလှည့်ခရီးသည်တင် မော်တော် ၃ စီး အပါအဝင်၊ ကုန်တင်မော်တော်တွေဟာ လေပြင်းနဲ့ ရေလှိုင်းတွေကြောင့် နစ်မြုပ်သွားတာ ဖြစ်ပါတယ်။\nမော်တော်ပိုင်ရှင်တဦး ပြောပြတာက “လေကျပြီးတော့ မြုပ်သွားတာပဲ။ လေက ညနေ ၅ နာရီခွဲလောက်က တိုက်တယ်။ လေတအားပြင်းတယ်။ ညနေ ၆ နာရီခွဲလောက် ငြိမ်သွားတယ်။ တစင်းနဲ့တစင်း ရိုက်ပြီးတော့ လှိ်ုင်းတွေဝင်ပြီး မြုပ်ကုန်တာပဲ။ ကုန်မော်တော်တွေများတယ်။ ကုန်တင်တဲ့ မော်တော်အကြီးတွေပဲ မြုပ်တာများတယ်။ တထပ်ကုန်တင် အကြီးတွေ။ ရေလှိုင်းကကြီးတယ် ၅ ပေလောက် မြင့်တယ်။ မရမ်းခြံဆိပ် တခုတည်းတင် ၁၅ စင်းလောက်ရှိတယ်။”\nနစ်မြုပ်သွားတဲ့ မော်တော်တွေထဲက ၂ စီးလောက်ကို မေလ ၁ ရက် ညနေပိုင်းလောက်မှာ မော်တော်ပိုင်ရှင်တွေက ကိုယ့်အားကိုယ်ကိုး ပြန်လည်ဖော်ယူ ရရှိထားပြီး ဖြစ်တယ်လို့လည်း သိရပါတယ်။ နစ်မြုပ်သွားတဲ့ မော်တော်အများစုမှာ ဓာတ်မြေဩဇာတွေ တင်ဆောင်ထားကြပြီး၊ တစီးကို ကာလတန်ဖိုး ကျပ်သိန်း ထောင်ချီတန်ပါတယ်။\nလေပြင်းတိုက်လို့ မော်တော်မြုပ်တာမျိုး အရင်ကဖြစ်ဖူးပေမယ့် ခုလို မော်တော်တွေ အရေအတွက်များများ နစ်မြုပ်မှုကတော့ မကြုံတွေ့ဖူးဘူးလို့ ဒေသခံတွေက ပြောပါတယ်။\nဒီလေပြင်းတွေ တိုက်ခတ်မှုနဲ့ ပတ်သက်ပြီး မိုးလေဝသပညာရှင် ဦးထွန်းလွင်ကတော့ မိုးတိမ်တောင်တွေကြောင့် ဖြစ်ပေါ်တဲ့ စိုက်ဆင်း လေပြင်းကြောင့် ဖြစ်နိုင်တယ်လို့ ပြောပါတယ်။\n“ကျနော်တို့က နွေရောက်နေတော့ အထက်အညာက အရမ်းပူတယ်။ ပူတဲ့မြေပြင်ပေါ်ကို အအေးဓာတ်ပါတဲ့ ရေငွေ့ပါတဲ့ လေက ဝင်လာရင် လေထုမတည်ငြိမ်ဘူး။ လေထုမငြိမ်ရင်ဖြစ်တဲ့ မိုးတိမ်တောင်က မိုးတိမ်တောင်ချင်း တူရင်တောင် မြစ်ဝကျွန်းပေါ်ကဖြစ်တဲ့ မိုးတိမ်တောင်နဲ့ အထက်မြန်မာပြည်ဘက်မှာ ဖြစ်တဲ့ မိုးတိမ်တောင်က ပိုပြီးအားကောင်းတယ်။ အဲဒီကောင်မျိုးက ရာသီဥတုအေးရင် အဆုံးထိ အေးလေ့ရှိတယ်။ မိုးတိမ်တောင်ကပေးတဲ့ ရာသီဥတုမှာ အဆိုးဆုံးက နံပါတ် ၁ လေဆင်နှာမောင်း၊ ဒုတိယက စိုက်ဆင်းလေပြင်း၊ တတိယကတော့ မိုးသက်လေပြင်းပေါ့။ မိုးရွာတယ်၊ မိုးကြိုးပစ်တယ်၊ မိုးသီးကျတယ်။ အစရှိသဖြင့်ပေါ့။ အခုဖြစ်တဲ့ဟာကတော့ လေပါတယ်။ လေက မြစ်ထဲမှာ ဖြတ်တိုက်တော့ ရေတက်တယ်ပေါ့။ လေဆင်နှာမောင်းတော့ မဖြစ်နိုင်ဘူးပေါ့။ ဒုတိယဖြစ်တဲ့ စိုက်ဆင်းလေပြင်း ဖြစ်နိုင်ပါတယ်။”\nဧပြီ ၃၀ ရက်က တိုက်ခတ်သွားတဲ့ မိုးသက်လေပြင်းကြောင့် လူအသေအပျောက် ရှိတယ်ဆိုတဲ့ သတင်းတွေကတော့ မကြားသိရသေးပါဘူး။\nကျုံပျော်မြို့နယ် ရှားခဲအင်းကြီးကို ဒေသခံများ လုပ်ကိုင်ခွင့်ပြုရန် သမ္မတဆီ စာပို့ တင်ပြ တောင်းခံ\nဒေသခံပြည်သူတွေ မှီခို အားထား အသက်မွေးဝမ်းကျောင်းပြုနေတဲ့ ရှားခဲအင်းကြီးကို လွန်ခဲ့တဲ့ ၁၄ နှစ်ခန့်မှ စတင်ကာ ပုဂ္ဂလိက လုပ်ငန်းရှင်အား လုပ်ပိုင်ခွင့်ပေးလိုက်တဲ့အတွက် ပြည်သူအများ ဒုက္ခရောက်နေကြောင်း၊ ဒ့ါကြောင့် ထိုအင်းကြီးအား ဒေသခံပြည်သူများ ပြန်လည် လုပ်ကိုင် စားသောက်ခွင့်ပေးရန်အတွက် နိုင်ငံတော်သမ္မတထံ တင်ပြတောင်းခံအပ်ပါကြောင်း ရေးသားထားတဲ့ စာတစောင်ကို ဒေသခံများက မြန်မာသမ္မတ ဦးသိန်းစိန်ထံ ပေးပို့ထားကြောင်း သတင်းရရှိပါတယ်။\nမြန်မာစစ်အာဏာရှင်များဟာ လွန်ခဲ့တဲ့ ၁၄ နှစ်ခန့်မှ စတင်ကာ ဧရာဝတီတိုင်း၊ ကျုံပျော်မြို့နယ်၊ ရှားခဲကျေးရွာအုပ်စုနဲ့ အနီးအနားက ကျေးရွာအုပ်စုပေါင်း ခြောက်အုပ်စုက မှီခို အသက်မွေးဝမ်းကျောင်း ပြုနေရတဲ့ ရှားခဲအင်းကြီးကို ပုဂ္ဂလိကလုပ်ငန်းရှင်တဦးအား လုပ်ကိုင်ခွင့် ပေးခဲ့ပါတယ်။ ထိုသို့ လုပ်ပိုင်ခွင့်ရတဲ့ လုပ်ငန်းရှင်ဟာ ရှာခဲအင်းကြီးကို ငါးမွေးကန်သဘွယ် အသုံးပြုခဲ့တဲ့ အင်းကို မှီခို လုပ်ကိုင် စားသောက်ခဲ့ရတဲ့ ဒေသခံပြည်သူများ အလုပ်လက်မဲ့ ဖြစ်ခဲ့ကြရပါတယ်။ ထိုသို့ အလုပ်လက်မဲ့ ဖြစ်မှု၊ အလုပ်အကိုင် ရှားပါးမှုများနဲ့ ဆက်နွယ်ပြီး စားဝတ်နေရေး အကြပ်အတည်းတွေ့ကာ ရင်သွေးငယ်များအား ပညာသင်ကြား မပေးနိုင်ခဲ့တဲ့အတွက် ကလေးငယ်များလည်း ပညာရေးချို့တဲ့ခဲ့ကြရပါတယ်။\nစားဝတ်နေရေး ကြပ်တည်းမှုကို မခံစားနိုင်တဲ့ ဒေသခံပြည်သူများဟာ ရှားခဲအင်းကြီးထဲ ၀င်ရောက်ကာ တနပ်တအိုးစာ ငါးဖမ်းခဲ့ကြရပါတယ်။ အဲဒီလို ငါးဖမ်းတဲ့အခါ ပုဂ္ဂလိကလုပ်ငန်းရှင်များက နည်းမျိုးစုံနဲ့ နှိပ်စက် ဆက်ဆံခဲ့တာကိုလည်း ခံခဲ့ရပါတယ်။\nဒါ့ကြောင့် တဦးတယောက်၊ တစုတဖွဲ့ ကောင်းစားရေးအကျိုးကျေးဇူးထက် ပြည်သူအများ စားဝတ်နေရေး ပြေလည်စေရေးကို ရှေ့ရှုပြီး ပြည်သူအများ အလုပ်အကိုင် အခွင့်အလမ်း ရရှိရန် ဆောင်ရွက်ပေးရန်၊ ကျေးလက်ဒေသ ဖွံ့ဖြိုးရေး၊ သားငါး ကုန်ထုတ်လုပ်မှုကဏ္ဍ ဖွံ့ဖြိုး တိုးတက်ရေးကို ရည်ရွယ်ရန်အတွက် ပြည်သူအများကို သနားငဲ့ညှာတဲ့အနေနဲ့ ရှားခဲအင်းကြီးကို ဒေသခံပြည်သူများ၊ အင်းသူအင်းသားများ လုပ်ကိုင် စားသောက်ခွင့်ပြုရန်အတွက် မြန်မာသမ္မတ ဦးသိန်းစိန်ထံ စာရေးသား တင်ပြ တောင်းခံခြင်းဖြစ်ကြောင်း သတင်းရရှိပါတယ်။\nလွန်ခဲ့တဲ့ တနှစ်အတွင်း နိုင်ငံရေးအပြောင်းအလဲတွေ ဖြစ်ခဲ့တယ်လို့ ဆိုကြပေမယ့် အလုပ်သမားတွေ ဘဝကတော့ အရင်အတိုင်း မပြောင်းလဲသေးဘူးလို့ အလုပ်သမား အခွင့်အရေး လှုပ်ရှားသူတွေက ပြောပါတယ်။\nအလုပ်သမားတွေ ဘဝ တိုးတက်ပြောင်းလဲလာဖို့ဆိုရင်၊ အလုပ်သမားတွေရဲ့ လုပ်ခလစာကနေ၊ အလုပ်သမားဥပဒေ၊ နောက် တရားရုံးတွေ သမာသမတ်ကျဖို့ အထိ အပြောင်းအလဲတွေ လိုအပ်နေသေးတယ်လို့ အလုပ်သမားအခွင့်အရေး လှုပ်ရှားသူတွေက ပြောကြပါတယ်။\nမြန်မာပြည်က အလုပ်သမားတွေ လက်ရှိရနေတဲ့ လုပ်ခဟာ အခြေခံ စားဝတ်နေရေး လိုအပ်ချက်ကိုတောင် မဖြည့်ဆည်းနိုင်သေးဘူးလို့ အလုပ်သမား အခွင့်အရေးလှုပ်ရှားသူ မစုစုနွေးက ပြောပါတယ်။\n“ကျမတို့ မြန်မာအလုပ်သမားတွေက တနေ့မှာ ၁ နာရီကို ကျပ် ၁၀၀ နှုန်းဆိုတော့ တနေ့မှာ ၈ နာရီဆိုတော့ ကျပ် ၈၀၀ ပဲရတယ်။ တနေ့လုံးလုပ်ခက ကျပ် ၁၀၀၀ တောင် မပြည့်ဘူး။ ဆန်တပြည်က ၁၀၀၀ ကျော်ရှိတယ်။ အနိမ့်ဆုံးဆန်က ၈၀၀ ရှိတယ်။ အဲဒီတော့ တနေ့လုံး ရုန်းကန်ရှာထားတဲ့ ဒီ ၈၀၀ က၊ ဆန်တပြည်ဖိုးတောင် မရှိဘူး။ အမျိုးသမီးတွေက အလုပ်သမားအများစုဖြစ်တယ်။ အဲဒီတော့ အလုပ်သမား အခွင့်အရေးတွေ ပေးတော့ပေးထားတယ်။ အရင်တုန်းက အလုပ်သမား ဖွဲ့စည်းခွင့်တွေမရဘူး။ အလုပ်သမားတွေက အခမ်းအနားတွေကို လာတက်ရောက်ပိုင်ခွင့် မရှိဘူး။ ဒီလို အလုပ်ရုံ၊ စက်ရုံတွေကို အလုပ်သမားသမဂ္ဂ ဖြစ်စေချင်တယ်ဆိုပြီး သွားပြောခွင့်မရှိဘူး။ အခုတော့ နည်းနည်း လှုပ်ရှားသွားလာခွင့် ရလာတယ်။ အပြည့်အဝတော့ မပြောင်းလဲသေးဘူး။ အခွင့်အရေး အပြည့်အဝ မရရှိဘူး။ ပြောင်းလဲသလိုလိုနဲ့ မပြောင်းလဲဘူး ဖြစ်နေပါတယ်။”\nပြီးခဲ့တဲ့ တနှစ်အတွင်း မြန်မာပြည်က နိုင်ငံရေးအပြောင်းအလဲတွေ လျင်လျင်မြန်မြန် ဖြစ်ပေါ်ခဲ့သလိုပဲ အလုပ်သမားတွေနဲ့ ပတ်သက်လို့လည်း မကြာခင်ရက်ပိုင်းကပဲ အစိုးရက အလုပ်သမား ဥပဒေသစ်ကို အတည်ပြုခဲ့ပါတယ်။ တရားဝင် မှတ်ပုံတင် လျှောက်ထားကြထားတဲ့ အလုပ်သမားအဖွဲ့တွေထဲက ၈ ဖွဲ့ကိုလည်း အစိုးရက တရားဝင် အသိအမှတ်ပြုပေးခဲ့ပါတယ်။\nဒီလို အလုပ်သမားဥဒေတွေ ပြဋ္ဌာန်းပေးခဲ့တာ၊ အလုပ်သမားအဖွဲ့အစည်းတွေ တရားဝင်ဖွဲ့စည်းခွင့်ပြုခဲ့တာတွေဟာ အလုပ်သမားထုရဲ့ လူမှုတရားမျှတမှုနဲ့ အလုပ်သမားအခွင့်အရေး အပြည့်အဝခံစားနိုင်ဖို့ ဖြစ်တယ်လို့ ဒီနေ့ သမ္မတ ဦးသိန်းစိန်ရဲ့ မေဒေးနေ့ သဝဏ်လွှာမှာ ဆိုထားပါတယ်။\nအလုပ်သမားအမှုတွေကို ကူညီဆောင်ရွက်ပေးနေတဲ့ ရှေ့နေ ကိုဖိုးဖြူက ဒီအပြောင်းအလဲတွေဟာ အပေါ်ယံ အပြောင်းအလဲတွေပဲ ဖြစ်နေလို့ အနှစ်သာရ အပိုင်းမှာ ပြောင်းဖို့ လိုနေသေးတယ်လို့ ဆိုပါတယ်။\n“အခုက နိုင်ငံရေးအခြေအနေလည်း ပြောင်းလဲနေတယ်။ နိုင်ငံရေးအဖွဲ့အစည်း အဆောက်အဦ ပုံစံတွေလည်း ပြောင်းလဲနေတယ်ဆိုတာတော့ အားလုံး ပြောနေကြတဲ့ အခြေအနေပါပဲ။ ဒါပေမယ့် အဆောက်အအုံတွေ ပုံသဏ္ဌာန်တွေ ပြောင်းလဲနေလို့ မပြီးသေးပါဘူး။ အနှစ်သာရအားဖြင့် ဒီမိုကရေစီ ယန္တရားလည်ပတ်ဖို့ လိုအပ်တယ်လို့ ခံယူမိတယ်။ အခု အခြေခံလူတန်းစားတွေဖြစ်တဲ့ အလုပ်သမား၊ လယ်သမားတွေရဲ့ ဘဝကိုပဲ ကျနော်ပြောပါရစေ။\n“ဒီနေ့လို အလုပ်သမားနေ့ အခါသမယမှာ အလုပ်သမားတွေရဲ့ လုပ်ခလစာ တိုးတက်မြင့်မားလာခြင်း မရှိသေးပါဘူး။ အလုပ်သမားတွေဟာ အဖွဲ့အစည်း မှတ်ပုံတင်ခွင့် ရလာတယ်၊ ဆိုတဲ့အချက်ကတော့ ပြောင်းလဲလာတယ်။ အလုပ်သမားတွေ ဖွဲ့စည်းခွင့်ရတာပဲ ရှိသေးတယ်။ စည်းရုံးခွင့်ကို ဒီနေ့အချိန်ထိ ဥပဒေမှာ ပြဋ္ဌာန်းထားခြင်း မရှိသေးပါဘူး။ စုပေါင်းအရေးဆိုပိုင်ခွင့်ဆိုင်ရာ အခွင့်အရေးကလည်း အားနည်းနေတုန်းပဲ ရှိပါသေးတယ်။ အခုလို အလုပ်သမားသမဂ္ဂတွေ၊ အဖွဲ့အစည်းတွေ ပေါ်ပေါက်လာတဲ့အချိန်မှာ ခေါင်းဆောင်တွေသည် အလုပ်ရှင်တွေနဲ့ အာဏာပိ်ုင်တွေရဲ့ ခွဲခြားဆက်ဆံခြင်းကို ခံရဖို့ရှိနေတယ်။ အဲဒီလို ဖြစ်နေခြင်းကို ဥပဒေကြောင်းအရ ကာကွယ်ဖို့လိုတယ်။ ဒီထက်ပိုဆိုးတာက အင်္ဂလိပ်လက်ထက်က ပြဋ္ဌာန်းထားတဲ့ အလုပ်သမား သမဂ္ဂ ဥပဒေကမှ အဆင့်မီသေးတယ်။ အလုပ်သမား သမဂ္ဂဝင်တွေသည် အလုပ်သမား သမဂ္ဂအရေး ဆောင်ရွက်နေတယ်ဆိုရင် သူတို့လုပ်ခ လစာတွေ လျော့နည်းခွင့်၊ ဖြတ်တောက်ခွင့် မရှိစေရဘူးဆိုတဲ့ ပြဋ္ဌာန်းချက်မျိုး အင်္ဂလိပ် လက်ထက်က ပြဋ္ဌာန်းခဲ့တဲ့ အလုပ်သမား အစည်းအရုံး ဥပဒေမှာတောင် ပါဝင်နေတယ်။ အခု အသစ်ပြဋ္ဌာန်းလိုက်တဲ့ ၂၀၁၁ အလုပ်သမား ဥပဒေမှာ ဒီအချက်တွေ ပါဝင်လာခြင်း မရှိဘူး။”\nအလုပ်သမားအခွင့်အရေးလှုပ်ရှားနေတဲ့ မစုစုနွေးက အလုပ်သမားတွေရဲ့ ဥပဒေကို အလုပ်သမားတွေ ကိုယ်တိုင်က အဆိုပြုမှ ပြည့်စုံနိုင်မယ်လို့ အခုလို ဆိုပါတယ်။\n“အရင်ထုတ်ပြန်ထားတဲ့ ဥပဒေနဲ့ အခုဥပဒေသစ်ကို နှိုင်းယှဉ်ကြည့်ရင် အခုထုတ်ပြန်တဲ့ ဥပဒေအသစ်က အလုပ်သမားတွေကို ပိုပြီးတော့ ချုပ်ကိ်ုင်ထားတာ တွေ့ရတယ်။ ဒီဥပဒေအသစ်က အလုပ်သမားတွေရဲ့ အခွင့်အရေးကို အပြည့်အဝ အကာအကွယ် မပေးနိုင်ဘူး။ ဒီဥပဒေအတိုင်း သွားနေမယ်ဆိုရင် အလုပ်သမားအဖွဲ့တွေ ဘယ်လောက်ပဲ ဖွဲ့စည်းထားပါစေ၊ အပြည့်အဝ ခံစားခွင့်ရမှာ မဟုတ်ဘူး။ ဖွဲ့စည်းထားတဲ့ အလုပ်သမားသမဂ္ဂတွေ၊ အဖွဲ့အစည်းတွေ၊ အဖွဲ့ဝင်တွေကနေ သူတို့ကိုယ်တိုင် ရေးဆွဲတောင်းဆိုပြီးတော့ နိုင်ငံတော်ကလည်း ဒါကို လေးလေးနက်နက် ထားပြီး အလုပ်သမားတွေဘက်က တင်ပြတဲ့ ဥပဒေတွေ၊ မူတွေကို တိတိကျကျ ဆောင်ရွက်ပေးမှသာ အလုပ်သမားတွေဘက်က ကာကွယ်ပေးနိုင်မှာ ဖြစ်ပါတယ်။”\nအရင်နှစ်နဲ့မတူ ပြောင်းလဲသွားတာဆိုလို့ ဒီနှစ် မေဒေးနေ့ အလုပ်သမားနေ့ အခမ်းအနားတွေကို အလုပ်သမားတွေကိုယ်တိုင် လွတ်လွတ်လပ်လပ် ကျင်းပခွင့်ရတယ်လို့ အလုပ်သမားအခွင့်အရေး လှုပ်ရှားသူတွေက ဆိုကြပါတယ်။\nဒီလို ကိစ္စမျိုးတွေမှာ ပြောင်းလဲနေတယ်လို့ ဆိုနိုင်ပေမယ့် အရေးကြီးတဲ့ ကိစ္စတွေမှာတော့ ဘာမှ အပြောင်းအလဲ မရှိသေးတဲ့အကြောင်း ကိုဖိုးဖြူက ကိုယ်တွေ့ အဖြစ်အပျက်ကို အခြေခံပြီး အခုလို ထောက်ပြပါတယ်။\n“ကုမ္ပဏီအတွက် လုပ်ငန်းရှင်တွေအတွက် တဖက်သတ် တရားစီရင်ပြီးတော့ အလုပ်သမားအရေးအတွက် တက်ကြွဆောင်ရွက်နေတဲ့ သူတွေအတွက် တဖက်သတ် အနှိပ်ကွပ်ခံနေရတဲ့ အခြေအနေသည် ကျနော်တို့ အလုပ်သမား အခွင့်အရေး တက်ကြွဆောင်ရွက်သူ ကျနော်အပါအဝင် မိတ်ဆွေ ၁၀ ဦးဟာ ယနေ့အချိန်ထိ တောင်ဒဂုံ တရားရုံးမှာ တရားစွဲဆိုမှုကို ရင်ဆိုင်နေရတုန်းပဲ၊ သေချာတာကတော့ တရားစီရင်ရေးက လုံးဝမပြောင်းလဲတဲ့ ခြစားမှုတွေ၊ တဖက်သတ် အဂတိလိုက်စားမှုတွေ နောက်တခါ တရားစီရင်ရေးကိုယ်တိုင်က အုပ်ချုပ်ရေးအာဏာပိုင်ရဲ့ ဆောင်ကြာမြိုင် နောက်ဖေးပေါက် ဖြစ်နေတဲ့ မလွတ်လပ်မှုတွေက ယနေ့အချိန်ထိ ရှိနေသေးတယ်လို့ ပြောချင်ပါတယ်။”\nနိုင်ငံတကာငွေကြေးရန်ပုံငွေအဖွဲ့ (အိုင်အမ်အက်ဖ်)ရဲ့ ခန့်မှန်းချက်အရ မြန်မာပြည်က အလုပ်လက်မဲ့နှုန်းဟာ ၂၀၁၀ တုန်းက လူတရာမှာ ၆ ယောက်နီးပါး ရှိတယ်လို့ ဆိုထားပါတယ်။ ၂၀၀၉ ခုနှစ် ခန့်မှန်းချက်ဖြစ်တဲ့ ၄ ဒဿမ ၉ ရာခိုင်နှုန်းနဲ့ နှိုင်းယှဉ်ရင် အခြေအနေ နည်းနည်း ပိုဆိုးသွားတဲ့ သဘောပါ။\nသမ္မတ ဦးသိန်းစိန်ကတော့ အစိုးရသစ်အနေနဲ့ အလုပ်အကိုင်တွေ ဖန်တီးနိုင်ဖို့ နိုင်ငံတဝှမ်းမှာ စက်မှုဇုန်တွေ ထူထောင်တာ၊ နိုင်ငံခြား ရင်းနှီးမြှုပ်နှံမှုတွေ ဝင်လာအောင် ဆောင်ရွက်နေတဲ့အကြောင်း မေဒေးနေ့ သဝဏ်လွှာမှာ ဖော်ပြထားပါတယ်။\nသူက ရင်ဘတ်တခုလုံးနာပြီးတော့ မထိုင်နိုင်ဘူးလေ။ မှောက်ခုံကြီး မှောက်နေရတယ်။ နေမကောင်း စဖြစ်တာကတော့ ဒီနှစ်တလပိုင်းထဲကပေါ့နော်။ဖျားတယ်၊ ဖျားတယ်နဲ့ အဲကနေပြီးတော့ အသဲရောင်တယ်ပေါ့နော်။ ပြီးတော့ အသဲမှာ အကြိတ်တွေ့တယ် ဆိုတာက ၃ လပိုင်းတုန်က သိရတာပါ။ ခု အသည်းဖြစ်ပြီ ဆိုတဲ့အချိန်ကျတော့ အထူးကုနဲ့ပြဖို့ လိုပြီပေါ့နော်။ ဒါပေမယ့် အခုချိန်ထိ ထောင်မှာလာကြည့်တာမျိုးကော၊ အပြင် refer ထုတ်တာမျိုးကော ဘာမှမလုပ်သေးဘဲ ထားထားတယ်။\nထောင်ပိုင်ရယ်၊ ထောင်တာဝန်ခံအရာရှိရယ်၊ ပြီးတော့ ထောင်တာဝန်ခံ ဆရာဝန်ရယ်ကို ကိုဖြိုးဝေအောင်ရဲ့ညီ ဒေါက်တာထက်ဝေအောင်က စာရေးတင်ပါတယ်။ ပြီးတော့ မိတ္တူကို သမ္မတတို့ ဘာတို့ဆီကို ပို့ထားပါတယ်။ စာထဲမှာ အင်းစိန်ဆေးရုံမှာ ထွက်ပြီးတော့ အတ်ထရာဆောင်း ရိုက်ခွင့်ပေးဖို့ရယ်၊ အသည်းအထူးကု ဆရာဝန်နဲ့ ရီဖားထုတ်ပြီးတော့ ကုသပေးဖို့ရယ်၊ လိုအပ်တဲ့ငွေကြေးကို မိသားစုက ပေးပါ့မယ်ဆိုပြီး ကျမတို့ စာတင်ထားပါတယ်။\nအဓမ္မအလုပ်ခိ်ုင်းစေမှု ၂၀၁၅ မှာ ပပျောက်အောင်လုပ်မည်ဟု သမ္မတပြော\nလာမယ့် ၂၀၁၅ ခုနှစ်မှာ အဓမ္မ အလုပ်စေခိုင်းမှုတွေ မြန်မာပြည်မှာ လုံးဝပပျောက်သွားစေဖို့ စတင် ဆောင်ရွက်နေပြီလို့ မြန်မာသမ္မတ ဦးသိန်းစိန်က မေလ ၁ ရက်နေ့မှာ ကျရောက်တဲ့ ကမ္ဘာ့ အလုပ်သမားနေ့ အထိမ်းအမှတ်ပေးပို့တဲ့ သဝဏ်လွှာမှာ ထည့်သွင်းပြောကြားလိုက်ပါတယ်။\nသမ္မတဦးသိန်းစိန်က ဒီမိုကရေစီစနစ်အရတာဝန်ယူခဲ့တဲ့ အစိုးရသစ်သက်တမ်း တနှစ်ကျော် ကာလဖြစ်လို့ နိုင်ငံမှာ တရားမျှတ လွတ်လပ်ညီမျှခြင်းဆိုတဲ့ လောကပါလတရားတွေ ပိုထွန်းကားစေဖို့ အဓမ္မခိုင်းစေမှုတွေ မြန်မာနိုင်ငံ တဝန်းလုံးမှာ လုံးဝပပျောက်သင့်ပြီလို့ ဆိုပါတယ်။\nအဓမ္မခိုင်းစေမှုမှာ မည်သူ တဦးတယောက်ထံကမဆို ကာယကံရှင်ရဲ့ဆန္ဒမပါဘဲ လုပ်အားကို ခြိမ်းခြောက်ပြီး အတင်းအကျပ် ရယူအသုံးပြုတဲ့ အလုပ်တွေနဲ့ဝန်ဆောင်မှုတွေ ပါဝင်တယ်လို့ဦးသိန်းစိန်က ပြောပါတယ်။\nအလုပ်သမားတွေရဲ့ အခွင့်အရေးကို ကာကွယ်စောင့်ရှောက်ရေးအတွက် အလုပ်သမား အဖွဲ့အစည်းတွေ ဖွဲ့စည်းခွင့်ပြုထားတဲ့အကြောင်းနဲ့ ခေတ်မီ ဖွံ့ဖြိုးတိုးတက်တဲ့ ဒီမိုကရေစီနိုင်ငံ တည်ဆောက်ရာမှာ အလုပ်သမား အလုပ်ရှင်နဲ့ အလုပ်သမား အဖွဲ့အစည်းတွေက အစိုးရနဲ့ ညီညီညွတ်ညွတ် ပူးပေါင်းဆောင်ရွက်ဖို့လည်း သမ္မတ ဦးသိန်းစိန်က တိုက်တွန်းပါတယ်။\nဒီကနေ့ ကျရောက်တဲ့ ၁၂၂ ကြိမ်မြောက် ကမ္ဘာ့အလုပ်သမားနေ့ အထိမ်းအမှတ် အခမ်းအနားတွေကို မြန်မာနိုင်ငံတွင်းမှာရော ပြည်ပမှာပါ မြန်မာ အလုပ်သမားတွေနဲ့ အလုပ်သမားအရေး လှုပ်ရှားသူတွေက နေရာအသီးသီးမှာ ကျင်းပခဲ့ကြပါတယ်။\nရန်ကုန်တိုင်း သန်လျင်မြို့နယ်မှာတော့ အလုပ်သမားသမဂ္ဂ အဖွဲ့အစည်းတွေ အများအပြား ပါဝင်တဲ့ အလုပ်သမားနေ့ အထိမ်းအမှတ် ဟောပြောပွဲနဲ့ အခမ်းအနားကို မြန်မာနိုင်ငံမှာ အစိုးရသစ်တက်လာပြီးနောက် ပထမဆုံးအကြိမ် လွတ်လပ်စွာ ကျင်းပနိုင်ခဲ့ပါတယ်။\nမြန်မာနိုင်ငံမှာ လွတ်လပ်တဲ့အလုပ်သမားသမဂ္ဂတွေ ဖွဲ့စည်းခွင့်ရရေးနဲ့ အလုပ်သမားတွေရဲ့ ဘဝ အာမခံချက်ရှိရေးဟာ မြန်မာအလုပ်သမားထုတွေ အတွက် အရေးအကြီးဆုံး ဖြစ်တယ်လို့ လွတ်လပ်သော အလုပ်သမားသမဂ္ဂများ ဖြစ်မြောက်ရေးကော်မတီက ဦးထွန်းထွန်းနိုင်က ပြောပါတယ်။\n“မြန်မာပြည်မှာရှိတဲ့ အလုပ်သမားပြဿနာဟာ အဓမ္မ အလုပ်ခိုင်းစေမှု ပြဿနာ တခုတည်း မဟုတ်ပါဘူး။ အလုပ်သမားသမဂ္ဂတွေ လွတ်လပ်စွာ ဖွဲ့စည်းခွင့်ရရှိဖို့ ဖြစ်တယ်။ အလုပ်သမားတွေမှာ သူတို့ရဲ့လုပ်အားနဲ့ ညီမျှတဲ့ လုပ်ခလစာ ရရှိဖို့ဖြစ်တယ်။ အလုပ်သမားတွေရဲ့ ဘဝအာမခံချက်ရရှိရေး ဖြစ်တယ်။ ဒါက အလုပ်သမားတွေအတွက် အရေးကြီးတဲ့ ပြဿနာပါ။ အဓမ္မ လုပ်အားပေး ပြဿနာဆိုတာ အလုပ်သမားတွေရဲ့ ပြဿနာထဲမှာ အစိတ်အပိ်ုင်းတခုပဲ ဖြစ်ပါတယ်။”\nဒီအခမ်းအနားမှာ ၈၈ မျိုးဆက်ကျောင်းသားခေါင်းဆောင် ကိုကိုကြီး၊ အလုပ်သမား လယ်သမားရေးဆောင်ရွက်သူ မစုစုနွေးနဲ့ အလုပ်သမား အခွင့်အရေး လှုပ်ရှားသူတွေ ဟောပြောခဲ့ကြပြီး ဆောင်းဦးလှိုင်၊ အနဂ္ဂ၊ သံသာဝင်းစတဲ့ အနုပညာရှင် တချို့လည်း ပါဝင် တက်ရောက်ခဲ့ကြပါတယ်။\nမြန်မာအလုပ်သမားတွေဟာ ၁၉၈၈ ကာလတုန်းက မဆလ တပါတီ အာဏာ ရှင်စနစ် ပြုတ်ကျသွားအောင် လုပ်ခဲ့တဲ့ အရေးအပါဆုံး အင်အားစုဖြစ်တယ်လို့ အခမ်းအနားမှာ ကိုကိုကြီးက အလုပ်သမားတွေကို ဂုဏ်ပြုစကား ပြောကြားသွားပါတယ်။\n“၁၉၈၈ ခုနှစ် နိုင်ငံလုံးကျွတ် လူထုလှုပ်ရှားမှုကြီးမှာ ကျနော်တို့ တက္ကသိုလ် ကျောင်းဝင်းတွေကနေ စခဲ့တယ်ဆိုပေမယ့် တကယ့်အဆုံးအဖြတ် ပေးသွားတဲ့ အစိုးရ ယန္တရားတခုလုံး ရပ်တန့်သွားအောင် လုပ်ခဲ့တဲ့ အရေးပါဆုံး အင်အားစုက အလုပ်သမားထုပါ။ အဲဒီအလုပ်သမားထုသာ သပိတ်ထဲမှာ ပူးပေါင်းပါဝင် မလာခဲ့ရင် တပါတီအာဏာရှင်ရဲ့ ယန္တရားဟာ ဆက်ပြီးသက်ဆိုးရှည်နေဦးမှာ။ အဲဒီလို ကျနော်တို့ နိုင်ငံရဲ့ခေတ်ပြောင်း၊ စနစ်ပြောင်း တော်လှန်ရေးတခုကို အဓိကကျခဲ့တဲ့ အင်အားစုတခုအဖြစ်နဲ့ ကျနော်တို့ ကျောင်းသားထုနဲ့ အလုပ်သမားထုနဲ့ အောင်အောင်မြင်မြင် ပူးပေါင်းဆောင်ရွက်နိုင်ခဲ့တာဟာ ကျနော်တို့နိုင်ငံရဲ့ ဒီမိုကရေစီ ပြောင်းလဲရေးမှာ အရေးအပါဆုံး သော့ချက်လို့ ပြောလို့ ရပါတယ်။”\nအလားတူ မြန်မာနိုင်ငံက ရွှေ့ပြောင်းအလုပ်သမားတွေ အများအပြား လာရောက် အလုပ်လုပ် ကိုင်နေတဲ့ ထိုင်းနိုင်ငံ ဘန်ကောက်၊ ချင်းမိုင်၊ မဲဆောက်မြို့စတဲ့မြို့တွေမှာလည်း မေဒေးနေ့ လှုပ်ရှားမှုတွေနဲ့ အခမ်းအနားတွေ ကျင်းပခဲ့ကြပြီး အလုပ်ချိန်၊ လုပ်အားခ စတဲ့ အလုပ်သမားတွေရဲ့ ရပိုင်ခွင့် အခွင့်အရေးတွေ ပြည့်ပြည့်ဝဝရရှိရေးနဲ့ ဖိနှိပ်မှုတွေကနေ ကင်းလွတ်ရေးအတွက် တောင်းဆိုခဲ့ကြပါတယ်။\nမနန်းဝိုးဖန်အမှု အမျိုးသား လွှတ်တော် ဥက္ကဌထံ တင်ပြမည်\nအထူး စုံစမ်းစစ်ဆေးရေး ဦးစီးဌာန (စသုံးလုံး) က ခေါ်ယူစစ်ဆေးစဉ် သေဆုံးသွားရသော ရှမ်းတိုင်းရင်းသူ မနန်းဝိုးဖန်အမှုကို အမျိုးသား လွှတ်တော် ကိုယ်စားလှယ် ဦးဖုန်းမြင့်အောင်က စုံစမ်းပြီး အမျိုးသားလွှတ်တော်ဥက္ကဋ္ဌ ဦးခင်အောင်မြင့်ထံ တိုက်ရိုက် တင်ပြမည် ဖြစ်ကြောင်း သိရသည်။\nမနန်းဝိုးဖန် အမှုကို လွှတ်တော်ဥက္ကဋ္ဌထံသို့ တိုက်ရိုက် အသိပေးတိုင်ကြားမည်ဖြစ်ပြီး လွှတ်တော်တွင် တင်ပြမည်မဟုတ်ဟု လည်း ဦးဖုန်းမြင့်အောင်က ဆိုသည်။\n“လွှတ်တော်ထဲမှာ အဆို၊ မေးခွန်းတင်တာမျိုးမလုပ်တော့ဘူး။ လွှတ်တော်ကလည်း ပြီးကာနီးနေပြီဆိုတော့ လွှတ်တော်ဥက္ကဋ္ဌကိုပဲ တိုက်ရိုက်တင်လိုက်မှာပါ” ဟု ဦးဖုန်းမြင့်အောင် ကရှင်းပြသည်။\nမနန်းဝိုးဖန်၏ မိသားစုဝင်များကလည်း အခင်းဖြစ်ပွားမှုနှင့် ပတ်သက်ပြီး ဥပဒေနှင့် ညီညွတ်ရန်၊ အဖြစ်မှန် ပေါ်ပေါက်ရန် တို့ကို လိုလားကြကြောင်း သိရသည်။\n“မနန်းဝိုးဖန် ခင်ပွန်း ဂျပန်ရော၊ မိသားစုဝင်တွေကရော ဦးဖုန်းမြင့်အောင်ဆီကို သူတို့ရဲ့တိုင်စာတွေ တင်ပြကြတယ်။ ဦးဖုန်းမြင့် အောင် ကလည်း သူစုံစမ်းထားသလောက် ဥပဒေနဲ့ညီ၊ မညီဆိုတာတွေကိုစာရေးပြီး လွှတ်တော်ဥက္ကဋ္ဌဆီ တင်ပြမယ်လို့ ပြောတယ်။ အဓိကက ဒီကိစ္စက ဥပဒေနဲ့ညီ၊ မညီဆိုတာ အဓိကပါပဲ။ ဘာကြောင့် သေသလဲ၊ ဘယ်လို သေခဲ့သလဲ၊ ဘာတွေဖြစ်ခဲ့သလဲ အဖြစ် မှန်တွေ ပေါ်ပေါက်ဖို့ပဲ မိသားစုဝင်တွေက လိုလားကြတာ”ဟု မနန်းဝိုးဖန်၏ မိသားစုဝင် တဦးက ဧရာဝတီသို့ ပြောသည်။\nမနန်းဝိုးဖန်သေဆုံးမှုနှင့်ပတ်သက်ပြီး စသုံးလုံး ဌာနကို အမှုဖွင့်ရန် ကြိုးစားခဲ့ကြသော်လည်း ပြည်ထဲရေးဝန်ကြီးဌာန မြန်မာနိုင်ငံ ရဲတပ်ဖွဲ့က လက်ခံခဲ့ခြင်း မရှိကြောင်း သိရှိရသည်။\nဂျပန်နိုင်ငံသား မစ္စတာ နာမဆဲမိုတိုဟိကိုနှင့် ပေါင်းသင်းနေထိုင်သူ မနန်းဝိုးဖန်က ဂျပန်နိုင်ငံသား၏ ပိုင်ဆိုင်မှုငွေကြေးများနှင့် အမည်ခံ ၀ယ်ယူထားသော မြေကွက်များကိစ္စနှင့် စပ်လျဉ်းပြီး မနန်းဝိုးဖန်ကို စသုံးလုံးက ခေါ်ယူစစ်မေးစဉ် ဥပဒေမဲ့ စစ်ဆေးမှုများကြောင့် သေဆုံးရသည်ဟု ဆိုကာ မနန်းဝိုးဖန်၏ မိသားစုဝင်များက စွပ်စွဲပြောဆိုနေကြသည်။\nယင်းအမှုနှင့်ပတ်သက်ပြီး ဧရာဝတီက စသုံးလုံးကို ဆက်သွယ်ခဲ့ရာ တရားဝင်ဖြေကြားမည့်သူမရှိဟုသာ ပြန်လည်ပြောဆို ခဲ့သည်။\nပြည်ထဲရေးဝန်ကြီးဌာနကလည်း မနန်းဝိုးဖန်အမှုကို အထူးခုံရုံးဖွဲ့စစ်ဆေးနေသော်လည်း စုံစမ်းစစ်ဆေးမှုများနှင့်ပတ်သက်ပြီး မီဒီယာများသို့ တစုံတရာ ထုတ်ဖော်ပြောဆိုခြင်း မရှိသေးပေ။\nမနန်းဝိုးဖန်သည် ရှမ်းတိုင်းရင်းသူတဦးဖြစ်ပြီး ဗမာစကား ကျွမ်းကျင်စွာတတ်မြောက်ခြင်းမရှိဘဲ သေဆုံးချိန်တွင် အသက် ၂၀ ခန့် သာရှိသေးကာ ၎င်း၏ဈာပနအခမ်းအနားကို မတ်လ ၃၀ ရက်နေ့က ထိန်ပင် သုသာန်တွင် ကျင်းပသဂြုင်္ိဟ်ခဲ့ကြောင်း သိရှိရသည်။\nမနန်းဝိုးဖန်နှင့် ရှေ့နေဖြစ်သူ မအိအိအောင်ကို မတ်လ၂၁ ရက်နေ့က စသုံးလုံးရုံးရှိရာ ရန်ကုန်မြို့ ဆိပ်ကမ်းသာလမ်းရှိ ၅ ထပ် အဆောက်အအုံတွင် နေအိမ်သို့ ပြန်ခွင့်မပြုဘဲ ၃ ရက်တိတိ ခေါ်ယူစစ်ဆေးခဲ့ခြင်း ဖြစ်သည်။\nမတ်လ၂၄ ရက်နေ့ နံနက် ၅ နာရီခန့်တွင် မနန်းဝိုးဖန်သည် ခေါ်ယူစစ်ဆေးနေသော ၅ ထပ် စသုံးလုံး အဆောက်အအုံပေါ်မှ ရုတ် တရက် ပြုတ်ကျသေဆုံးသွားခြင်းဖြစ်ကြောင်း သိရှိရသည်။\nကချင်ပြည်နယ်အတွင်း အစိုးရစစ်တပ်တွေနဲ့ ကချင်လွပ်မြောက်ရေးတပ် KIA အကြား၊ တိုက်ပွဲတွေ ဆက်လက်ဖြစ်ပွားနေရာ၊ တနင်္လာနေ့ မနက်ပိုင်းကလည်း တိုက်ပွဲ ၂ ခု ဖြစ်ပွားခဲ့ ပါတယ်။ တနင်္လာနေ့ မနက် (၇) နာရီ ခွဲ လောက်က မြစ်ကြီးနား-လိုင်ဇာ လမ်းပေါ်က ဝိုင်းမော် မြို့နယ် ‘ဂါးရာယန် ’ ရွာမှာ အစိုးရ တပ်မ (၈၈) လက်အောက်ခံ တပ်ဖွဲ့ဝင်တွေနဲ့ KIA တပ်မဟာ (၅)၊ တပ်ရင်း (၃)မှ တပ်ဖွဲ့ဝင်တွေ အကြား ထိတွေ့တိုက်ပွဲ ဖြစ်ပွားခဲ့တာ ဖြစ်ကြောင်း သိရပါတယ်။\nတိုက်ပွဲကြောင့် ထိခိုက် ဒဏ်ရာ ရမှုတွေ ရှိကြောင်း သိရပေမဲ့ အရေအတွက်ကိုတော့ မသိရ သေးပါ။\nနောက်ထပ် တိုက်ပွဲတခု ဖြစ်ပွားခဲ့တဲ့ နေရာကတော့ ‘ဒိန်ဂါ’ရွာ အနားမှာ ဖြစ်ပါတယ်။ အဲဒီတိုက်ပွဲမှာတော့ မိုင်းထိတာ အပါအဝင် အပြန်အလှန် ပစ်ခတ်မှု တွေကြားမှာ အစိုးရ စစ်တပ်ဘက်က (၃)ဦး သေကျေ ထိခိုက်ဒဏ်ရာရသွားကြောင်း KIA ဘက်က ပြောပါတယ်။\nတနင်္ဂနွေနေ့ လည်ပိုင်းပိုင်းကလည်း ကချင်ပြည်နယ် ‘ ချီဖွေ ’ ဒေသတွင်းမှာ ဝိုင်းမော် ဒေသဘက်ကနေ ကား(၁၀) စီးလောက်နဲ့ တက်လာတဲ့ အင်အား(၂၀ဝ)ဝန်းကျင်ရှိ အစိုးရ စစ်တပ်မှ တပ်ဖွဲ့ဝင်တွေနဲ့ KIA တပ်ဖွဲ့ဝင်တွေ အကြား တိုက်ခိုက်ခဲ့ကြတာ ဖြစ်တယ်လို့ KIA ရှေ့တန်း စစ်ဖက်ရပ်ကွက်တွေ ကပြောပါတယ်။\nပြီးခဲ့တဲ့ စနေနေ့တုန်းကတော့ ချီဖွေမြို့နယ်အတွင်း‘လုပီး’ ရွာမှာ NDA-K ကနေ ပြောင်းလဲ ဖွဲ့စည်းခဲ့တဲ့ နယ်ခြားစောင့် တပ်ရင်းဌာနချုပ်ကို ဝင်ရောက် စီးနင်း တိုက်ခိုက်ခဲ့တယ် လို့ အစိုးရဘက်က ဖေါ်ပြခဲ့တဲ့ တပ်တွေဟာလဲ KIA တပ်မဟာ (၁) ရဲ့ လက်အောက်ခံ တပ်တွေပဲ ဖြစ်ကြောင်း သိရပါတယ်။\nKIA ရဲ့တပ်မဟာ (၁) နယ်မြေဟာ ဧရာဝတီ မြစ် အရှေ့ဘက်ကမ်း တလျှောက်ကနေ ဆွန်ပရာဘွန် အထိ ရှည်လျားတဲ့ စစ်နယ်မြေတခု ဖြစ်တယ်လို့လည်း သိရပါတယ်။\nKIO အပေါ် ထိုးစစ်ဆင်ရန် မြန်မာစစ်တပ် စစ်ပြင်နေပြီဟု စစ်ရေးလေ့လာသူဆို\nတရုတ်နယ်စပ် လိုင်ဇာမြို့ အခြေစိုက် ကချင်လွတ်လပ်ရေးတပ်မတော် KIA အဖွဲ့အား ထိုးစစ်ဆင် တိုက်ခိုက် ရန် မြန်မာစစ်တပ်က စစ်ရေးပြင်ဆင်မှုများ ပြုလုပ်နေကြောင်း တရုတ် - မြန်မာနယ်စပ် စစ်ရေးနိုင်ငံရေး လေ့လာသူ ဦးအောင်ကျော် ဇောက သျှမ်းသံတော်ဆင့်သို့ ပြောကြားသည်။\nဧပြီလ ၂၆ ရက်နေ့က မြစ်ကြီးနားမြို့ အခြေစိုက် မပခ စစ်တိုင်းရုံး၌ ရမခ၊ မပခစစ်တိုင်းမှူးများနှင့် ကစထမှူး ဗိုလ်ချုပ် အောင်သန်းထွဋ် ကိုယ်တိုင် ပါဝင်တက်ရောက်သည့် စစ်ဆင်ရေး အစည်းအဝေး ပြုလုပ်ခဲ့ပြီးနောက် မြန်မာစစ်တပ်မှ စစ်ပြင်ဆင်မှုများ ဆက်တိုက် ပြုလုပ်နေသည့်အပေါ် ယခုလိုသုံးသပ်၍ ပြောဆိုခြင်း ဖြစ်သည်။\n“ရရှိထားတဲ့ အခြေအနေတွေပေါ်က စဉ်းစားရင် မကြာခင်အချိန်အတွင်းမှာ ရမခ အရှေ့မြောက်ပိုင်းတိုင်း စစ်ဌာနချုပ် နဲ့ မပခ မြောက်ပိုင်းတိုင်း စစ်ဌာနချုပ် ပူးတွဲပြီး လိုင်ဇာ ပဲဖြစ်ဖြစ် မိုင်ဂျာယန်ပဲဖြစ်ဖြစ် KIA လွတ် မြောက် ဒေသ စခန်းတစ်ခုခုကို ထိုးမဲ့ စစ်ဆင်ရေးမျိုးလုပ်လာမယ်လို့ ယူဆတယ် ” ဟု သူကဆိုသည်။\nယခုရက်ပိုင်း မြန်မာအစိုးရတပ်များ ဗန်းမော်မြို့သို့ ရေလမ်းမှတဆင့် ပို့ဆောင်နေပြီး မြစ်ကြီးနားမြို့ပေါ် ရပ်ကွက်များတွင် လည်း သွေးလှူကြရန် လှုံ့ဆော်နေခြင်းမှာ ထိုးစစ်ဆင်မည့် လက္ခဏာဖြစ်ကြောင်း သူက ဆိုသည်။\nအဆိုပါ စစ်ဆင်ရေးပြုလုပ်မည့် အချိန်မှာ လက်ရှိမြန်မာနိုင်ငံ ရောက်ရှိနေသည့် ကုလသမဂ္ဂ အထွေထွေ အတွင်းရေးမှူး ချုပ် ဘန်ကီမွန်း ပြန်လည်ထွက်ခွာမည့် အချိန်နှင့် ဒုသမ္မတ ဦးဆောင်သည့် အစိုးရ ငြိမ်းချမ်း ရေး ကိုယ်စားလှယ် အဖွဲ့နှင့် KIO တို့ ဆွေးနွေးပွဲ မဖြစ်မှီစပ်ကြား အချိန်ကိုက် ပြုလုပ်ဖွယ်ရှိကြောင်း ခန့်မှန်းပြောဆိုသည်။\nKIO ဋ္ဌာနချုပ်လိုင်ဇာမြို့အား သိမ်းပိုက်ရန် အစီအစဉ်မရှိဟု သမ္မတ ဦးသိန်းစိန်၏ ပြောကြားချက်ကို ရထားပို့ ဆောင် ရေးဝန်ကြီးက ဧပြီလ ၂၉ ရက်နေ့က အတည်ပြု ပြောကြားထားသည့်တိုင် စစ်ရေးအစီအစဉ်မှာအဆို ပါ ပြောဆိုမှုနှင့် ကွဲလွဲနိုင်သည်ဟု ဆိုသည်။\n“ကျနော့ အမြင်ကတော့ ဒီဆွေးနွေးပွဲ မဖြစ်ခင်စပ်ကြားမှာ KIA ကို အပြစ်ဒဏ်ပေးဖို့ရည်ရွယ်ပုံရတယ် ပြီးခဲ့ တဲ့ ပန်ဝါမှာ သတ်ဖြတ်မှုတို့ မီးရထားလမ်းမိုင်းကွဲမှုတွေကို အစိုးရသတင်းစာထဲမှာ KIA လုပ်တယ်လို့ ပြော ထားတယ် ပြီးခဲ့တဲ့ အောင် ဇေယျ စစ်ရေးလေ့ကျင့်မှုထဲမှာလည်း KIA နဲ့ပတ်သက်တာ ၂ ခု ၃ ခုပါတယ် လက်ရှိမှာလည်း အမြောက်တွေနဲ့ပစ်ပြီး ခြိမ်းခြောက်နေတယ် ရည်ရွယ်ချက်ရှိရှိလုပ်နေတယ်လို့ မြင်တယ် ” ဟု သူက ဆက်ပြောသည်။\nလက်ရှိတွင် ကချင်ပြည်နယ်အတွင်း KIAနှင့် အစိုးရတပ်တို့ နှစ်ဘက် တိုက်ပွဲများ အပြင်းအထန် ဖြစ်ပွားနေပြီး ဒုက္ခသည် ဦးရေလည်း ထပ်တိုးလာနေကြောင်း သိရသည်။\nSSPP/SSA အား စစ်ဝတ်စုံအပြည့်ဖြင့် မတွေ့လိုဟု စကခ ၁၆ မှူးပြော\nသျှမ်းပြည်တပ်မတော်အား စစ်ဝတ်စုံအပြည့်ဖြင့် လှုပ်ရှားသွားလာသည်ကိုမတွေ့လိုကြောင်း မြန်မာအစိုးရ၏ စကခ ၁၆ က ပြောကြားလိုက်သည်ဟု နီးစပ်သည့် လားရှိုးဒေသခံတဦးကပြောသည်။\n“လားရှိုး၊ သိန္နီ၊ ကွတ်ခိုင်မြို့နယ်အတွင်းမှာလှုပ်ရှားနေတဲ့ သျှမ်းစစ်သားတွေ စစ်ဝတ်စုံအပြည့်နဲ့ မမြင်ချင်ဘူးလို့ပြောတယ်။ ဆိုလိုတာက ဌာနချုပ်ဖက်ကိုဆုတ်ပေါ့။ တကယ်တော့ သျှမ်းစစ်သားတွေက မြို့ထဲလဲမလာဘူး။ ကားလမ်းမှာတောင် မတွေ့ ဘူး” သိန္နီမြို့နေ ဒေသခံအမျိုးသားတဦးကပြောသည်။\nသျှမ်းပြည်တပ်မတော် SSPP/SSA အား ၎င်းလှုပ်ရှားနေသည့် ဒေသအတွင်း စစ်ဝတ်စုံအပြည့်နှင့်မတွေ့လို မမြင်လိုဟု စကခ ၁၆ မှူး ဗိုလ်မှူးကြီး နေဝင်းအောင်က ယခင်အပတ်က လက်အောက်ခံတပ်မှူးများအားပြောကြားကြောင်း တပ်တွင်းနှင့် နီးစပ်သူ သိန္နီဒေသခံ တဦးကလဲ ပြောပါသည်။\n၎င်းနှင့်ပတ်သက်၍ သျှမ်းပြည်တပ်မတော်မှ တပ်မှူးတဦးက- “ ကျနော်တို့ ရောက်တဲ့နေရာမှာဘဲ ဆက်လက်လှုပ်ရှား သွား မယ်။ ဗဟိုကနေ တပ်ဆုတ်ဖို့ အမိန့်မချမချင်း လုံးဝဆုတ်မှာမဟုတ်ဘူး” ဟု သျှမ်းသံတော်ဆင့်သို့ပြောသည်။\nပြည်နယ်အဆင့် ပထမ ဆွေးနွေးပွဲတွင် တက်ရောက်လက်မှတ်ထိုးခဲ့သည့် SSA တောင်ပိုင်း ဗိုလ်မှူးချုပ်စိုင်းလူးကလည်း “ စစ်ဝတ်စုံဝတ်ရမယ်၊ မဝတ်ရဘူးကိစ္စဟာ ပြီးခဲ့တဲ့အစည်းအဝေးတွေမှာ ဆုံးဖြတ်ချက်မရှိသေးတော့ နောက်ထပ်ကျင်းပမယ့် ဆွေးနွေးပွဲမှာ ထည့်သွင်းဆွေးနွေးသွားရပါလိမ့်မယ်” ဟု ပြောကြားသည်။\nဧပြီလ ၂၄ ရက် ကလည်း အရှေ့မြောက်ပိုင်းတိုင်းဦးစီးအရာရှိ ဗိုလ်မှူးကြီးဝင်းသိန်း က စိန်ကျော့ဘက်သို့ မြန်မာစစ်တပ်မှ စစ်ကြောင်းထွက်မည် ဖြစ်သဖြင့် SSPP/SSA မှ စစ်ဝတ်စုံဝတ်သွားလာလှုပ်ရှားခြင်းမပြုရန် အမိန့်ထုတ်ဆင့်ဆိုခဲ့၏။\nသို့သော်တိုင်းရင်းသား လက်နက်ကိုင်အဖွဲ့နှင့် အစိုးရတို့ကြား ငြိမ်းချမ်းရေး သဘောတူညီချက် လက်မှတ်မည်သို့ပင်ရေး ထိုးစေကာမူ တဖက်လှုပ်ရှားနယ်မြေအတွင်း တခြားတဖက်ကသွားလာလှုပ်ရှားပါက ပစ်ခတ်တိုက်ခိုက်ရမည်မှာဖြစ်ကြောင်း ကျောက်မဲ အခြေစိုက် စကခ(၁)မှူး က လည်းပြောဆိုခဲ့၏။ SSPP/SSA တွင် တပ်မဟာ ၈ ခုရှိပြီး သျှမ်းပြည် မြောက်ပိုင်း၌ ၃ ခု၊ သျှမ်းပြည်တောင်ပိုင်း၌ ၅ ခု ထားရှိသည်။\nသျှမ်းပြည်တပ်မတော် မြောက်ပိုင်းတပ်ဖွဲ့ခေါ် SSPP/SSA နှင့် အစိုးရငြိမ်းချမ်းရေးကိုယ်စားလှယ်အဖွဲ့တို့ ဂျန္နဝါရီ ၂၈ ရက်၌ အပစ်ရပ် သဘောတူလက်မှတ်ရေးထိုးခဲ့ကြပြီးနောက်ပိုင်း ယနေ့အထိ တိုက်ပွဲပေါင်း ၁၃ ကြိမ်ထက်မနည်းဖြစ်ပွားခဲ့ကြောင်း အမည်မဖေါ်လိုသည့် SSA အရာရှိ တဦးက ပြောပြသည်။\nNLD ကျမ်းကျိန်မည့်နေ့ လွှတ်တော် တက်ရန် လွှတ်တော်ကိုယ်စားလှယ်များအား ဖိတ်ကြား\nယနေ့ ၂၃ ရက်မြောက်နေ့တွင် လွှတ်တော် (၂) ရပ်၏ ပုံမှန် အစည်းအဝေးမှာ ပြီးဆုံးသွားပြီ ဖြစ်သော်လည်း မေလ ၂ ရက်နေ့တွင် NLD အမတ်များ လွှတ်တော်တက် ကျမ်းကျိန်မည် ဖြစ်သဖြင့် လွှတ်တော် ၂ ရပ်မှ အမတ်များကို ဆက်လက် ဖိတ်ကြားထားကြောင်း မြေပုံမြို့နယ် ပြည်သူ့ လွှတ်တော် အမတ် ဦးဖေသန်းက ပြောသည်။\nလွှတ်တော် ၂ ရပ်စလုံးက ဒီနေ့မှာ ပီးဆုံးသွားခဲ့ပြီ ဖြစ်ပါတယ်။ ဒါပေမယ့် မေလ ၂ ရက်နေ့မှာ အမျိုးသား ဒီမိုကရေစီ လွှတ်တော် ကိုယ်စားလှယ်တွေက လွှတ်တော် တက်ပြီး ကျမ်းသစ္စာ ကျိန်ဆိုမှာ ဖြစ်တဲ့ အတွက် မေလ ၂ရက်နေ့မှ လွှတ်တော် ဆက်တက်ဖို့ ဖိတ်ကြားတာကို လွှတ်တော်မှာ ဒီကနေ့ ကျေညာပါတယ်" ဟု ဦးဖေသန်းက ပြောသည်။\nလွှတ်တော်၏ ပုံမှန် အစည်းအဝေးမှာ ယနေ့မှာ နောက်ဆုံးရက် ဖြစ်သဖြင့် တစ်ချို့နယ်ဝေးမှ လွှတ်တော် အမတ်များမှာ အိမ်ပြန်ရန် လေယာဉ်လက်မှတ်များ၊ ကားလက်မှတ်များ ၀ယ်ယူ ထားကြကြောင်း သူက ဆက်ပြောသည်။\nလွှတ်တော် အမတ်တချို့က လေယာဉ် လက်မှတ်တွေ၊ ကားလက်မှတ်တွေ ကြိုထားဝယ်ထားကြပြီ ဖြစ်တယ်လို့ တင်ပြတဲ့ အခါ ဒီလိုဆိုရင်လည်း ၀ယ်ထားတဲ့ သူတွေ မတက်ရင်လည်း ရပါတယ်။ ခွင့်တိုင်ပြီး ပြန်လို့ ရတယ်လို့ ကျေညာပါတယ်။ NLD လွှတ်တော်တက် ကျမ်းကျိန်မည့်နေ့တွင် ကိုယ်စားလှယ်တွေက တက်သူက တက်၊ ပြန်သူက ပြန် ဒီလိုတော့ ရှိနိုင်ပါတယ် ဟု ဦးဖေသန်းက ပြောသည်။\nယခုကဲ့သို့ NLD ဘက်မှ လိုက်လျော့ပေးလိုက်ပြီး လွှတ်တော်တက်မည်ဟု ကြားသိရသဖြင့် သူတို့ အနေဖြင့် ယခု လုပ်ရပ်အပေါ်မှာ ၀မ်းသာကြောင်း သူက ပြောသည်။\nကောင်းတာပေါ့ဗျာ။ NLD ကို မျှော်လင့်နေတယ်။ ၀မ်းသာပါတယ်။ ဒီအပေါ်မှာတော့ အမြင်ရှင်းပါတယ်။ NLD လျှောပေ့းလိုက်တဲ့ အပေါ်မှာ မြန်မြန်နဲ့ လိုရင်း ရောက်သွားတာပေါ့ဗျာ။ မဟုတ်ရင် ဒီစကားလုံးကြောင့် အချိန်တွေ ကြာပြီး ရှေ့မရောက်ဘဲ မတင်မကျ ဖြစ်နေရင် တိုင်းပြည်ဘဲ နစ်နာ နိုင်ပါတယ်။ အခုတော့ မတင်မကျ ဖြစ်တဲ့နေရာကနေ ရှေ့ကို ရောက်သွားတာပါ့။ ခုလို ဖြစ်လာတဲ့ အတွက် တိုင်းပြည် အတွက် အလာအလာကောင်းတဲ့ လက္ခဏာလို့ မြင်မိပါတယ် ဟု ဦးဖေသန်းက ပြောသည်။\nပြည်သူများနှင့် ဒီမိုကရေစီ ပါတီ များ၏ လိုလားချက် အရ NLD ပါတီ အနေဖြင့် လွှတ်တော်သို့ မေလ ၂ ရက် တွင် ကျမ်းသစ္စာကျိန်ဆို တက်ရောက်မည်ဖြစ်ကြောင်း NLD ပါတီ ဥက္ကဋ္ဌ ဒေါ်အောင်ဆန်း စုကြည်ကလည်း ယနေ့ ၁၀ နာရီတွင် ထုတ်ဖေါ် ကျေညာကြောင်း သိရသည်။\nNLD ကိုယ်စားလှယ်တွေ လွှတ်တော် တက်ရောက်ဖို့ ဆုံးဖြတ်ချက်ဟာ မြန်မာနိုင်ငံရဲ့ ဒီမိုကရေစီ ပြုပြင်ပြောင်းလဲရေး လုပ်ငန်းစဉ်မှာ ကြုံတွေ့နေရတဲ့ အခက်အခဲကို အပျော့ပြောင်းဆုံး နည်းလမ်းနဲ့ ဖြေရှင်းလိုက်တာ ဖြစ်တယ်လို့ ကုလသမဂ္ဂ အတွင်းရေးမှူးချုပ် မစ္စတာ ဘန်ကီမွန်းက ပြောကြားလိုက်ပါတယ်။\nဒီဆုံးဖြတ်ချက်ဟာ ခက်ခက်ခဲခဲ ချလိုက်ရတဲ့ ဆုံးဖြတ်ချက်ဆိုတာ နားလည် သဘောပေါက်ပါတယ် လို့လည်း ပြောဆိုပါတယ်။\nကုလသမဂ္ဂတွင် မိန့်ခွန်းပြောရန် ဒေါ်အောင်ဆန်းစုကြည်ကို ဘန်ကီမွန်း ဖိတ်ကြား\nမြန်မာနိုင်ငံမှာ ရောက်ရှိနေတဲ့ ကုလသမဂ္ဂအတွင်းရေးမှူးချုပ် မစ္စတာ ဘန်ကီမွန်းဟာ ဒီကနေ့ မြန်မာ့ဒီမိုကရေစီခေါင်းဆောင် ဒေါ်အောင်ဆန်းစုကြည်ကို နေအိမ်မှာ သွားရောက်တွေ့ဆုံပြီး လွှတ်တော်တက်ဖို့ ဆုံးဖြတ်လိုက်တဲ့အပေါ် ချီးကျူးဂုဏ်ပြုလိုက်ပြီး ကုလသမဂ္ဂမှာ မိန့်ခွန်းပြောကြားဖို့လည်း ဖိတ်ကြားခဲ့ပါတယ်။\nမစ္စတာ ဘန်ကီမွန်းဟာ ဒီကနေ့မှာ ဒေါ်အောင်ဆန်းစုကြည်နဲ့ တွေ့ဆုံခဲ့ပြီး ပြုလုပ်တဲ့ သတင်းစာရှင်းလင်းပွဲမှာ အမျိုးသားဒီမိုကရေစီအဖွဲ့ချုပ် ဥက္ကဋ္ဌ ဒေါ်အောင်ဆန်းစုကြည်ရဲ့ လွှတ်တော်တက်ရောက်ရေး ပျော့ပျောင်းညင်သာစွာ သဘောတူ လုပ်ဆောင်လိုက်တာနဲ့ ပတ်သက်ပြီး ချီကျူးဂုဏ်ပြုစကား ပြောကြားခဲ့တာပါ။\nမြန်မာနိုင်ငံဟာ ပြုပြင်ပြောင်းလဲရေးကို လုပ်ဆောင်နေပေမယ့် အခက်အခဲတွေကတော့ ဆက်ရှိနေသေးတယ်လို့ မစ္စတာ ဘန်ကီမွန်းက ပြောပါတယ်။\n“မြန်မာနိုင်ငံရဲ့ ပြုပြင်ပြောင်းလဲရေးဖြစ်စဉ်မှာ အခက်အခဲတွေ ရှိချင်ရှိမယ်။ စိန်ခေါ်မှုတွေကတော့ ဆက်ရှိနေသေးတယ်။ ပြုပြင်ပြောင်းလဲရေး ဖြစ်စဉ်ကတော့ ပြန်မပြင်သင့်တော့ဘူး။ နောက်ပြန် မလှည့်ရတော့ဘူး” လို့ ကုလသမဂ္ဂ အတွင်းရေးမှူးချုပ်က ပြောပါတယ်။\nဒေါ်အောင်ဆန်းစုကြည်ကတော့ အန်အယ်လ်ဒီပါတီဟာ အငြင်းပွားနေတဲ့ စကားရပ်တွေကို ပျော့ပျောင်းစွာ လုပ်ဆောင်နိုင်ခဲ့တာဟာ ပါတီရဲ့ မဟာဗျူဟာ လုပ်ငန်းစဉ်အသစ်လည်း မဟုတ်ဘူးလို့ သတင်းထောက်တွေကို ဖြေကြားသွားပါတယ်။\n“မြန်မာနိုင်ငံ ဒီမိုကရေစီရရှိရေးကြိုးပမ်းတဲ့ ကာလတလျှောက်လုံးမှာ ပျော့ပျောင်းတဲ့ နည်းလမ်းကို ကျမတို့ အမြဲယုံကြည်ခဲ့ပါတယ်။ ဘာလို့လဲဆိုတော့ အကြမ်းမဖက်ဘဲနဲ့ ပျော့ပျောင်းတဲ့ ချဉ်းကပ်မှုမျိုးနဲ့သာ ကျမတို့လိုချင်တဲ့ ပန်းတိုင်ကို ရောက်ရှိနိုင်မှာ မို့လို့ပါပဲ။ အဲဒီအတွက် ပျော့ပျောင်းတဲ့ လုပ်ဆောင်ချက်တွေဟာ ကျမတို့ပါတီရဲ့ နည်းဗျူဟာအသစ်လို့ ကျမ မထင်ဘူး” လို့ပြောပါတယ်။\nမြန်မာနိုင်ငံရဲ့ နိုင်ငံရေးအရ ပြုပြင်ပြောင်းလဲမှုတွေဟာ ဥပရောသမဂ္ဂရဲ့ အရေးယူပိတ်ဆို့မှုတွေကို တနှစ်ဆိုင်းငံ့မှုတွေဖြစ်စေပြီးတော့ ဒီနှစ်နဲ့ လာမယ့်နှစ်တွေအတွက် အမေရိကန်ဒေါ်လာ သန်း ၂၀၀ နီးပါး မြန်မာနိုင်ငံ ဖွံ့ဖြိုးမှုတွေအတွက် အကူအညီရစေခဲ့တာပါ။\nနိုင်ငံတကာရဲ့ ဖွံ့ဖြိုးရေးအကူအညီနဲ့ ပတ်သက်ပြီး ဒေါ်အောင်ဆန်းစုကြည်က “ဖွံ့ဖြိုးရေးအတွက်ဖြစ်ဖြစ်၊ လူသားချင်း စာနာထောက်ထားလို့ပဲ ဖြစ်ဖြစ် ဘယ်လို အကူအညီမျိုးတွေမဆို ရရှိတာဟာ မြန်မာနိုင်ငံသားတွေအတွက် ကိုယ်စွမ်းကိုယ်စတွေ တိုးတက်မြင့်မားစေပြီးတော့ အစိုးရအပေါ်ကို မှီခိုစိတ်တွေကလည်း လျှော့နည်းစေဖို့ဆိုတာ ဖြစ်ပါတယ်။ မြန်မာ့ဒီမိုကရေစီ ဖြစ်စဉ်ဟာ မှန်ကန်တဲ့လမ်းကြောင်းအတိုင်း သွားမယ်ဆိုတာ ကျမ အသေအချာ ပြောနိုင်ပါတယ်” လို့ သတင်းထောက်တွေကို ဖြေဆိုခဲ့ပါတယ်။\nဒေါ်အောင်ဆန်းစုကြည်ကို နယူးယောက် ကမ္ဘာ့ကုလသမဂ္ဂ အထွေထွေညီလာခံမှာ မိန့်ခွန်းပြောကြားဖို့ကိုလည်း မစ္စတာ ဘန်ကီမွန်းက ဖိတ်ကြားခဲ့ရာမှာ ဒေါ်အောင်ဆန်းစုကြည်က လက်ခံခဲ့တယ်လို့ သိရပါတယ်။ ဒါပေမယ့် ဘယ်အချိန်မှာ သွားရောက်ပြီး မိန့်ခွန်းပြောမလဲ ဆိုတာကိုတော့ မသိရသေးပါဘူး။\nမစ္စတာဘန်ကီမွန်းဟာ ရန်ကုန်မြို့ ဆီဒိုးနားဟိုတယ်မှာ ကျင်းပတဲ့ စီးပွားရေး လုပ်ငန်းရှင်တွေရဲ့ အစည်းအဝေးကို တက်ရောက်ခဲ့ပြီး မြန်မာနိ်ုင်ငံက ပြန်မထွက်ခွာခင် သူ့ရဲ့ခရီးစဉ်နဲ့ ပတ်သက်ပြီး သတင်းစာရှင်းလင်းပွဲတခု ကျင်းပခဲ့ပါသေးတယ်။\n- လုပ်ငန်းစဉ်တွေက ခက်ခဲနိုင်ပါတယ်။ စိန်ခေါ်မှုတွေလည်း အများကြီးရှိနေပါတယ်။ ဒါပေမဲ့ ပြုပြင်ပြောင်းလဲရေး လုပ်ငန်းစဉ်တွေ နောက်ပြန်မလှည့်ဘဲ ရှေ့ဆက်သွားသင့်ပါတယ်။ ရှေ့ဆက်ပြီး ဖွံ့ဖြိုးတိုးတက်ရေးနဲ့ လူ့အခွင့်အရေးဆောင်ရွက်မှုတွေမှာ ပါဝင်ချင်စိတ် ရှိသူ တွေကို က\n- ဒီဆုံးဖြတ်ချက်ကို ခက်ခက်ခဲခဲချခဲ့ရမယ်ဆိုတာကို နားလည်ပါတယ်၊ နိုင်ငံရေးသမားတွေ ဆိုတာ တချို့ကိစ္စတွေအပေါ်မှာ သဘောထားအမြင် မတူတာမျိုးရှိတတ်ကြပါတယ်၊ ဒါပေမဲ့ စစ်မှန်တဲ့ ခေါင်းဆောင်တွေဟာ တိုင်းပြည်နဲ့လူထုအကျိုးအတွက် အလျှော့အတင်း လုပ်ပေး ကြစမြဲဖြစ် ပါတယ်၊ေ\n- နိုင်ငံရေးလုပ်ငန်းစဉ်တွေကို လုပ်တဲ့အခါမှာ ပြုနိုင် ပြင်နိုင်ရမယ်ဆိုတာကို ကျွန်မတို့က အမြဲ လက်ခံထားပါတယ်၊ အခုလွှတ်တော်ကိုယ်စားလှယ်တွေ ဖြစ်လာလို့ ပျော့ပြောင်း ညင်သာဖို့ လိုပြီလို့ သဘောထားတာ မဟုတ်ပါဘူး၊ ကျွန်မတို့ နိုင်ငံရေးအရ ရုန်းကန်ခဲ့တဲ့ ကာလ တလျှေ\n- မြန်မာပြည်သူတွေနဲ့ အစိုးရဟာ ပြုပြင်ပြောင်းလဲရေးလမ်းပေါ်ရောက်နေကြပါပြီ၊ အားလုံး ပါဝင်ခွင့် ရှိတဲ့ ဒီမိုကရေစီကိုလဲမြတ်နိုးကြပါတယ်၊ သူတို့အနေနဲ့ နိုင်ငံတကာ အသိုင်းအဝိုင်း တခုလုံး ရဲ့ ထောက်ခံ အားပေးမှုကို ရသင့်ပါတယ်၊ ကုလသမဂ္ဂ အနေနဲ့ မြန်မာပြည်သူတွေနဲ့ ခြေ\n- မြန်မာနိုင်ငံကို ဖွံ့ဖြိုးရေးအတွက် အကူအညီပဲပေးပေး၊ လူသားချင်းစာနာမှုအတွက် အကူအညီ ပဲ ပေးပေး၊ ပြည်သူတွေရဲ့ လုပ်နိုင်ကိုင်နိုင်တဲ့ အစွမ်းအစတွေတိုးတက်ရေး၊ အစိုးရအပေါ် မှီခိုမှု နည်းသွား နိုင်ရေးတွေမှာ ဒီထောက်ပံ့မှုတွေကို သုံးသင့်ပါတယ်၊ ဒါမှသာ မြန်မာနိုင်ငံ\nကုလသမဂ္ဂအတွင်းရေးမှုးချုပ် ဘန်ကီမွန်းရဲ့ တတိယအကြိမ် မြန်မာနိုင်ငံခရီးစဉ်မှာ ပထမဆုံး အကြိမ် ဒေါ်အောင်ဆန်းစုကြည် နဲ့ လူကိုယ်တိုင် တွေ့ဆုံဆွေးနွေးနိုင်ခဲ့ပြီး ပူးတွဲသတင်းစာရှင်းလင်းပွဲ လုပ်ခဲ့တာ ဖြစ်ပါတယ်ရှင်၊\nအားလုံး သိတဲ့အတိုင်းပဲ လူထုက ဒီသန်းခေါင်စာရင်း နဲ့ ပါတ်သက်ပြီး သေသေချာချာ သိမထားဘူး။ သန်းခေါင်စာရင်း နောက်ဆုံးယူ ထားတာက နှစ်ပေါင်း ၃၀ ကျော်နေပြီ ဆိုတော့ ၁၉၈၃ ခုနှစ်နောက်ပိုင်း မွေးတဲ့သူတွေ ဆိုရင် သန်းကောင် စာရင်းယူတဲ့ အတွေ့အကြုံ မရှိကြဘူး။ ဒါ့ကြောင့် သူတို့ကို မြန်မာနိုင်ငံသားအနေနဲ့ ထည့်သွင်းရေတွက်ဖို့ လိုတယ် ဆိုတဲ့ သူတို့ရဲ့ ရပိုင်ခွင့်ကို ကျွန်တော်တို့က ရှင်းပြဖို့ လိုပါတယ်။\nရခိုင်ဒီမိုကရေစီ အဖွဲ့ချုပ် အတွင်းရေးမှူး ဦးအေးသာအောင်၊ ၈၈ မျိုးဆက်ကျောင်းသားများအဖွဲ့က ကိုကိုကြီး၊ ငြိမ်းဖေါင်ဒေးရှင်းက ဒေါက်တာ ဇဘွဲဂျုံ၊ အမျိုးသား ဒီမိုကရေစီ အင်အားစုပါတီ ခေါင်းဆောင် ဦးခင်မောင်ဆွေနဲ့ ရှမ်းအမျိုးသားများ ဒီမိုကရေစီအဖွဲ့ချုပ်က ဦးစိုင်းစောအောင်တို့ အပါအဝင် အခြား NGO ကိုယ်စားလှယ်တချို့နဲ့ ရန်ကုန်မြို့ ဆီဒိုးနားဟော်တယ်မှာ ဒီနေ့ နေ့လည်ပိုင်းက တွေ့ဆုံတဲ့အခါ ပြောသွားတာပါ။\nဒီတွေ့ဆုံပွဲမှာပြောဆိုကြတာတွေနဲ့ပတ်သက်လို့ ဦးအေးသာအောင်က အခုလိုပြောပြပါတယ်။\nကျွန်တော်က ပြည်တွင်းစစ်ရပ်စဲဖို့၊ ပြည်တွင်းငြိမ်းချမ်းရေးကို ဖော်ဆောင်ဖို့ ကြိုးပန်းတဲ့ နေရာမှာ တိုင်းရင်းသားများပြောနေတဲ့ ကိုယ်ပိုင်ပြဌာန်းခွင့်၊ ဖယ်ဒရယ်ပြည်ထောင်စု ဒါတွေကို ဖော်ဆောင်မှသာလျှင် ထာဝရ ငြိမ်းချမ်းရေးကို ရနိုင်မယ် ဆိုတဲ့ အကြောင်း ပြောပါတယ်။ သူတို့ကတော့ အခု ဆောင်ရွက်နေတဲ့ ကိစ္စတွေကို တဖြေးဖြေး ဆောင်ရွက် သွားရမယ်၊ ပြီးတော့ ပါလီမန်အတွင်းကလည်းပဲ ဆွေးနွေးပြီးတော့ တဖြေးဖြေး ဆောင်ရွက်သွားဖို့ လိုတယ်ဆိုတဲ့ အကြောင်း ပြောပါတယ်။\n၈၈ မျိုးဆက်ကျောင်းသားများ အဖွဲ့က မစ္စတာဘန်ကီမွန်းကို ပြောလိုက်တဲ့ တိုက်တွန်းချက်ကိုလည်း ကိုကိုကြီးက အခုလိုပြောပါတယ်။\nလွှတ်တော် အခင်းအကျင်းနဲ့ ဒေါ်အောင်ဆန်းစုကြည် ရွေးကောက်ပွဲ ၀င်ခြင်းကို ကျွန်တော်တို့ ထောက်ခံတယ်။ ဆိုလိုတာက လွှတ်တော် နိုင်ငံရေးကို ကျွန်တော်တို့ ပူးပေါင်းဆောင်ရွက်ဖို့ အဆင်သင့် ရှိတယ်။ ဒါပေမယ့် ကျွန်တော်တို့ ကိုယ်တိုင် မ၀င်တာက လွှတ်တော်ပြင်ပမှာ ဒီအရေးပါတဲ့ ဆောင်ရွက်စရာတွေ အများကြီး ရှိတယ်လို့ ကျွန်တော်တို့ ယုံကြည်တဲ့အတွက်ကြောင့်မို့လို့ ကျွန်တော်တို့ ၈၈ မျိုးဆက်ကျောင်းသားတွေ အနေနဲ့ ဆောင်ရွက်နေတယ် ဆိုတဲ့အကြောင်း၊ မြန်မာနိုင်ငံမှာ အရပ်ဖက် လူ့အဖွဲ့အစည်းတွေ အားကောင်းဖို့လည်း မစ္စတာ ဘန်ကီမွန်းနဲ့ နိုင်ငံတကာ အဖွဲ့အစည်းကနေ ၀ိုင်းဝန်း ကြိုးပန်းကြဖို့၊ ကျန်ရှိနေသေးတဲ့ နိုင်ငံရေး အကျဉ်းသားတွေကို ပြန်လွှတ်ရေး ကြိုးပန်းဖို့ ပြောခဲ့ပါတယ်။\nမြန်မာနိုင်ငံဟာ တောင်ကိုရီးယားနိုင်ငံထက် သဘာဝအရင်းအမြစ်နဲ့ လူ့အရင်းအမြစ် ပိုမိုများပြားတဲ့ နိုင်ငံဖြစ်လို့ ခေါင်းဆောင်မှု ကောင်းရင် အချိန်တိုတိုမှာ ဖွံ့ဖြိုးတိုးတက် လာလိမ့်မယ်လို့ မစ္စတာ ဘန်ကီမွန်းက ပြောသွားတယ်လို့လည်း သိရပါတယ်။\nရင်းနှီးမြှုပ်နှံမှုနဲ့ ဖွံ့ဖြိုးရေး အကူအညီပေးဖို့ ဘန် တိုက်တွန်း\nမြန်မာနိုင်ငံမှာ ရောက်ရှိနေတဲ့ ကုလသမဂ္ဂ အတွင်းရေးမှူးချုပ် ဘန်ကီမွန်းဟာ မနေ့က တနင်္လာနေ့တုန်းက လွှတ်တော်မှာ မိန့်ခွန်းပြောခဲ့ပြီး ဒါဟာ ပြည်ပကလာတဲ့ ခေါင်းဆောင်တယောက် မြန်မာ လွှတ်တော်မှာ ပထမဆုံး အကြိမ် မိန့်ခွန်း ပြောတာလဲ ဖြစ်ပါတယ်။\nမြန်မာ နိုင်ငံမှာ တကယ့် အမျိုးသား ရင်ကြားစေ့ရေး အစစ်အမှန် ပေါ်ပေါက်ဖို့ ဒီထက်ပိုတိုးပြီး လုပ်ဆောင်သွားဖို့ လိုတယ် ၊ အဲလို လုပ်ဆောင်ဖို့ အခက်အခဲတွေ အများကြီး ရှိတဲ့ အဲဒီ အထဲမှာ အကြောင်းအမျိုးမျိုးကြောင့် နေရင်းကို စွန့်ခွာ ထွက်ပြေး နေရသူတွေကို ပြန်လည် နေရာချထားပေးဖို့ ၊ နိုင်ငံရေး ပါတီတွေနဲ့ တိုင်းရင်းသား လူမျိုးတွေရဲ့ ဘဝ လုံခြုံမှု ရှိစေဖို့ ၊ နိုင်ငံရေး အကျဉ်းသားတွေ အားလုံး ပြန်လွှတ်ပေးဖို့ ကိစ္စတွေ ပါဝင်တယ်လို့ မစ္စတာဘန်ကီမွန်းက ပြောပါတယ်။\nနိုင်ငံတကာ အသိုင်းအဝိုင်းကိုလည်း မြန်မာ အပေါ် ထားရှိတဲ့ ပိတ်ဆို့ အရေးယူမှုတွေ ကုန်သွယ်ရေး တားမြစ်ချက်တွေကို လျော့ပေါ့တာ ၊ ဆိုင်းငံ့တာ ၊ ရုတ်သိမ်းတာတို့ အမြန်လုပ်ပေးဖို့ သူက တိုက်တွန်း လိုက်ပါတယ်။\nဒါ့အပြင် မြန်မာနိုင်ငံမှာ တိုက်ရိုက် နိုင်ငံခြား ရင်းနှီးမြှုပ်နှံမှုတွေနဲ့ အတူ ဖွံ့ဖြိုးတိုးတက်ရေး အကူအညီတွေ တိုးမြှင့်ပေးဖို့ တကယ့်ကို လိုအပ်နေတာပါလို့ မစ္စတာဘန်က ဆိုသွားခဲ့ပါတယ်။\nအဲဒီနောက် ရှမ်းပြည်အရှေ့ပိုင်းက ဘိန်းစိုက်ခင်း ဖျက်ဆီးရေး ကုလသမဂ္ဂရဲ့ စီမံကိန်း တခုကို မစ္စတာဘန် သွားရောက် ကြည့်ရှု ခဲ့တယ်လို့ သိရပြီး ဒီနေ့ အင်္ဂါနေ့မှာ သူဟာ မြန်မာ့ ဒီမိုကရေစီ ခေါင်းဆောင် လည်းဖြစ် အမျိုးသား ဒီမိုကရေစီ အဖွဲ့ချုပ် ဥက္ကဌ ဒေါ်အောင်ဆန်း စုကြည်နဲ့ တွေ့ဆုံမှာ ဖြစ်ပါတယ်။\nမြန်မာ့ဆင်းရဲမှုလျှော့ချရေး အီးယူ ပါဝင်ဆောင်ရွက်လို\nမြန်မာနိုင်ငံမှာ အီးယူ ဥရောပသမဂ္ဂရုံးခွဲဖွင့်ဖို့ ရောက်ရှိလာတဲ့ အီးယူရဲ့ နိုင်ငံခြားရေးမူဝါဒဆိုင်ရာ အကြီးအကဲ ကတ်သရင်းအက်ရ်ှတန်က သူ့ရဲ့ မြန်မာနိုင်ငံခရီးစဉ်ကို ကျေနပ်အားရကြောင်းနဲ့ မြန်မာသမ္မတရဲ့ ဆင်းရဲမှု လျှော့ချရေး လုပ်ငန်းမှာ အီးယူက ပါဝင်ဆောင်ရွက်လိုတယ်လို့ ခရီးအစဉ်အပြီး ထုတ်ပြန်ကြေညာလိုက်ပါတယ်။\nအီးယူရဲ့ နိုင်ငံခြားရေးမူဝါဒဆိုင်ရာ အကြီးအကဲ ကတ်သရင်းအက်ရ်ှတန်က ပြီးခဲ့တဲ့ ရက်ပိုင်းအတွင်း သွားရောက်ခဲ့တဲ့ သူ့ရဲ့မြန်မာပြည်ခရီးစဉ်နဲ့ ပတ်သက်ပြီး ထုတ်ပြန်တဲ့ ကြေညာချက်မှာ ခုလို ဖော်ပြထားတာပါ။\nဒီခရီးစဉ်မှာ မြန်မာပြည်အနာဂတ်အရေးနဲ့ ပတ်သက်ပြီး သမ္မတနဲ့ရော အစိုးရ အဆင့်မြင့်ဝန်ကြီးတွေနဲ့ပါ တွေ့ဆုံဆွေးနွေးခဲ့တဲ့အကြောင်း၊ သမ္မတ ဦးသိန်းစိန်ဟာ လာမယ့် ၂ နှစ်တာ ကာလအတွင်း ကုလသမဂ္ဂရဲ့ ထောင်စုနှစ်ဖွံ့ဖြိုးရေး ရည်မှန်းချက်နဲ့ အညီ မြန်မာနိုင်ငံမှာ ဆင်းရဲမှုလျှော့ချဖို့ ရည်မှန်းချက်ဆန္ဒ ပြင်းပြနေတဲ့အကြောင်းနဲ့ မြန်မာသမ္မတရဲ့ ကြိုးပမ်းမှုမှာ အီးယူအနေနဲ့ တစိတ်တပိုင်း ပါဝင်လိုတယ်လို့ ကတ်သရင်း အက်ရ်ှတန်က ပြောပါတယ်။\nသမ္မတ ဦးသိန်းစိန်နဲ့ တွေ့ဆုံရာမှာ ပညာရေး၊ ကျန်းမာရေးနဲ့ စီးပွားရေးရဲ့ ကျောရိုးဖြစ်တဲ့ အသေးစား စီးပွားရေး လုပ်ငန်းတွေ တိုးတက်လာအောင်လုပ်ဖို့ လိုအပ်တဲ့အကြောင်း ပြောဆိုဆွေးနွေးသလို ဥရောပ ကုမ္ပဏီတွေ ရင်းနှီးမြှုပ်နှံဖို့ အခွင့်အရေး ရအောင်လည်း ဆွေးနွေးတယ်လို့ အီးယူရဲ့ ထုတ်ပြန်ချက်မှာ ဖော်ပြပါတယ်။\nဒါ့အပြင် အီးယူက မြန်မာနိုင်ငံ ဖွံ့ဖြိုးတိုးတက်ရေး ရန်ပုံငွေအဖြစ် ၂၀၁၂-၁၃ ကာလအတွက် ယူရို သန်း ၁၅၀ ပေးခဲ့တယ်လို့ ဆိုပါတယ်။\nအက်ရ်ှတန်ဟာ ခရီးစဉ်အတွင်းမှာ အစိုးရထိပ်ပိုင်းခေါင်းဆောင်တွေနဲ့ လွှတ်တော်အကြီးအကဲတွေအပြင် ဒေါ်အောင်ဆန်းစုကြည်နဲ့လည်း တွေ့ဆုံခဲ့ပါတယ်။ လွှတ်တော် အကြီးအကဲတွေက အခြေခံဥပဒေ ပြောင်းလဲရေး အပါအဝင် နေရာ အတော်များများမှာ ဒေါ်အောင်ဆန်းစုကြည်နဲ့ အတူ အလုပ်တွဲလုပ်ချင်တယ်လို့ သူ့ကို ပြောဆိုခဲ့တယ်လို့လည်း အီးယူ သံတမန်က ဆိုပါတယ်။\nအီးယူအဖွဲ့ဟာ မြန်မာအစိုးရနဲ့ တွေ့ဆုံရာမှာ စီးပွားရေး ဖွံ့ဖြိုးရေးကိစ္စတွေ အပြင် လူ့အခွင့်အရေးကိစ္စနဲ့ နိုင်ငံရေးအကျဉ်းသားတွေ ကိစ္စတွေလည်း ဆွေးနွေးခဲ့တဲ့အကြောင်း မြန်မာသမ္မတက လွှတ်ပေးသင့်သူတွေကို ကြည့်ပြီးတော့ လွှတ်ပေးသွားမယ်လို့ ပြောဆိုခဲ့ပါတယ်လို့ ဆိုပါတယ်။ အီးယူဘက်ကတော့ သူတို့တွေက လွှတ်ဖို့သက်သက် မဟုတ်ဘဲ နိုင်ငံရေးအကျဉ်းသားတွေကို ပြန်လည် ထူထောင်ပေးရေး လုပ်ငန်းတွေမှာ ထောက်ခံဖို့ တိုက်တွန်းခဲ့တယ်လို့ဆိုပါတယ်။\nပြည်ပအခြေစိုက် မြန်မာနိုင်ငံဒီမိုကရက်တစ်အင်အားစု နိုင်ငံခြားရေးရာ တွဲဖက်အတွင်းရေးမှူး ဦးစိုးအောင်က အီးယူနဲ့ မြန်မာ ဆက်ဆံရေး ပြောင်းလဲလာတာနဲ့ ပတ်သက်ပြီးတော့ သူ့ရဲ့အမြင်ကို အခုလို သုံးသပ်ပြောကြား သွားပါတယ်။\n“အီးယူကနေ စီးပွားရေးအရ ရင်းနှီးမြှုပ်နှံမယ့် ကုမ္ပဏီတွေ အလုံးအရင်းနဲ့ ဝင်လာဖို့ရှိတယ်။ ဆိုလိုချင်တာက စီးပွားရေး အကျပ်အတည်းကလည်း ဖြစ်နေတယ်မလား။ လက်ရှိ မြန်မာနိုင်ငံမှာက စီးပွားရေးအရ ရင်းနှီးမြှုပ်နှံတဲ့ နေရာမှာ ဒေသခံ ပြည်သူတွေ၊ သဘာဝပတ်ဝန်းကျင် ထိန်းသိမ်းရေးနဲ့ ပတ်သက်တဲ့ ထားရှိရမယ့် စံချိန်စံနှုန်းတွေ အဲ့ဒါတွေက ဘာမှမရှိသေးဘူး။ ပိတ်ဆို့ဒဏ်ခတ်တာ ရပ်ဆိုင်းတဲ့အတွက်ကြောင့် စီးပွားရေးရင်းနှီးမြှုပ်နှံမှုတွေက အလုံးအရင်းနဲ့ ဝင်လာကြမယ်ဆိုရင် နိုင်ငံတကာကနေ လိုက်နာကျင့်သုံးတဲ့ စီးပွားရေး စံချိန်စံနှုန်းတွေကို သေသေချာချာ မချမှတ်နိုင်ဘူးဆိုရင် ဒီလို ရင်းနှီးမြှုပ်နှံမှုတွေကြောင့် ဒေသခံပြည်သူတွေအပေါ်မှာ ကောင်းကျိုးထက် ဆိုးကျိုးကို ပိုပြီး သက်ရောက်လာစေမှာတွေ အများကြီး မြင်နေရတာ တွေ့ရတယ်။ ဒါတွေကြောင့် စိုးရိမ်ပူပန်မိတယ်။”\nရွှေတြိဂံ၌ နာမည်ကြီးစိုင်းနော်ခမ်း လာအိုအာဏာပိုင်များလက်၌ ရှိနေသေး\nလာအို(လောဝ်)အာဏာပိုင်များ ဖမ်းဆီးရမိသော ရွှေ တြိဂံဒေသ၌ လက်နက်ကိုင်လှုပ်ရှားနေသည့် နော်ခမ်းအား မည်သည့် နိုင်ငံထံအပ်နှံသေးခြင်းမရှိသေးဘဲ လာအိုနိုင်ငံ၌ ရှိနေသေးကြောင်း နယ်စပ်သတင်းရပ်ကွက်ကဆိုပါသည်။\n“တရုတ်အစိုးရက ၂၉ မှု၊ မြန်မာအစိုးရက ၁၅ မှု နဲ့လာအိုအစိုးရက ၇ မှုလေ၊ သူ့ကိုအလိုရှိတဲ့ နိုင်ငံတွေဘဲ။ အဲဒါကြောင့် လာအိုအစိုးရကလဲ သူ့အမှုဖွင့်ထားတယ်။ သူ့ကို ဒီ ၃ နိုင်ငံက အပါအဝင် ထိုင်းကလဲ လိုချင်နေတယ်” ဟု နယ်စပ်နေ ကုန်သည်တဦးကပြောသည်။\nထိုင်းနိုင်ငံ ဒုတိယဝန်ကြီးချုပ် ချလိန်ယူဘမ်းရုန်းမှ မူးယစ်ရာဇာ၂၅ ဦးဖမ်းဆီးရမိရေးအတွက် ဆုတော်ငွေ ဘတ် ၁၂ သန်း ပေးမည်ဟု ထုတ်ပြန်ထားပြီး တပတ်မပြည့်မှီ ဘတ်ငွေနှစ်သန်းဖြင့် ကြေညာခံထားရသည့် စိုင်းနော်ခမ်းအား ပထမဦးဆုံး လူအဖြစ် လာအိုနိုင်ငံ ဘော်ကျောဝ်ခရိုင် တွန့်ဖင့်မြို့နယ် ဘန့်မွမ်းရွာအနီး သျှမ်းပြည်ဘက်ခြမ်းမှ လာအိုနိုင်ငံ (လောဝ်)ဘက်အကူး ၌ ယခုလ ၂၅ ရက်နေ့က ဖမ်းဆီးရသည်ဟုဆိုသည်။\n“ သူတို့အဖမ်းခံရတဲ့ ၈ ဦးထဲမှာ တောဝ့်မိုင်ငင်း ဆိုသူ သူဌေးတဦးလဲ ပါတယ်။ မဲခေါင်မြစ်မှာ ပူးတွဲလုံခြုံရေးယူထားတဲ့ တရုတ် ရဲတပ်ဖွဲ့၊ မြန်မာ ၊ လောဝ် အဖွဲ့က စိုင်းနော်ခမ်းနောက်ကို ၆ လ ကျော်ကြာ နောက်ယောင်ခံလိုက်ရာကနေ လာအိုနိုင်ငံ ဘန့်မွမ်းရွာ တွန့်ဖင့်မြို့နယ် ဘော်ကျောဝ်ခရိုင်မှာ ပြီးခဲ့တဲ့လ ၂၅ ရက်နေ့ညပိုင်းက ဖမ်းဆီးမိတာ” ဟု တာချီလိတ်နေ ကုန်သည်ကြီးတဦးကလည်းပြောသည်။\nထိုင်းအစိုးရစွပ်စွဲသည့် မူးယစ်ရာဇာ ၂၅ ဦး အနက် တဦးပါဝင်သည့် ဒီကေဘီအေခေါင်းဆောင် ဗိုလ်နှုတ်ခမ်းမွေးခေါ် စောလယ် ဘွယ်ကမူ ဧပြီ ၃၀ ရက် နောက်ဆုံးထား၍ ဒီကေဘီအေအား သွားရောက်စစ်ဆေးရန် စွပ်စွဲသူ ထိုင်း ဒုတိယ ဝန်ကြီးချုပ် ချလိန်ယူဘံရုန်းအားဖိတ်ခေါ်ထားသည်။ အထောက်အထားမတွေ့ရှိပါက ထိုင်းဒုတိယ ဝန်ကြီးချုပ်က မိမိစကား မိမိတာဝန်ယူရမည်ဟု ဆို၏။\nသို့သော် ယနေ့ မေ ၁ ရက် နေ့ထိ ထိုင်းအစိုးရမှ တစုံတရာသွားရောက်စစ်ဆေးချင်းမရှိသည့်အတွက် တုန့်ပြန်သည့် အနေဖြင့် ဒီကေဘီအေထိန်းချုပ်နေမြေ ရှိ ထိုင်းနယ်စပ် အဝင်အထွက် နယ်ခြားဂိတ်ငယ် ၁၂ ခုအား ပိတ်ပစ်ရန် DKBA မှ ညွှန်ထားသည်ဟု ဆို၏။ ထို့အပြင် ၎င်းနယ်အတွင်း ရောက်ရှိနေသည့် ထိုင်းလူမျိုးတို့၏ လုံခြုံရေးကိုလည်း တာဝန်ယူတော့ မည် မဟုတ်ဟု တုန့်ပြန်လိုက်သည်ဟု ထိုင်းသတင်းစာတခုကရေးသားထားပါသည်။\nမူးယစ်ဆေးဝါးမှု ထိုင်းစွပ်စွဲချက် ဗိုလ်ချုပ်နှုတ်ခမ်းမွေး ပယ်ချ\nမူးယစ်ဆေးဝါးမှုနဲ့ ထိုင်းနိုင်ငံက ဆုငွေထုတ်ထားခြင်းခံရတဲ့ ဒီကေဘီအေ ခေါင်းဆောင် ဗိုလ်ချုပ်နှုတ်ခမ်းမွေး (ဗိုလ်ချုပ်စောလားဘွယ်) က ထိုင်းနိုင်ငံရဲ့ စွပ်စွဲချက်တွေကို သတင်းစာရှင်းလင်းပွဲ လုပ်ပြီး ပယ်ချလိုက်ပါတယ်။\nတိုးတက်သောဗုဒ္ဓဘာသာကရင်အမျိုးသားတပ်မတော် ဒီကေဘီအေ ကလိုထူးဘော စစ်ဌာနချုပ် ကော်သူးမွဲခီးမှာ ဒီနေ့ပြုလုပ်တဲ့ သတင်းစာရှင်းလင်းပွဲမှာ ပြောဆိုလိုက်တာပါ။\nမူးယစ်ဆေးဝါးကို ကိုယ်တိုင်ရောင်းဝယ်ဖောက်ကားတာ၊ ထုတ်လုပ်တာ မရှိသလို တစုံတယောက်ကိုလည်း ထုတ်လုပ်ရောင်းချဖို့ ညွှန်ကြားထားတာ မရှိဘူးလို့ ဒီကေဘီအေခေါင်းဆောင် ဗိုလ်ချုပ်နှုတ်ခမ်းမွေးက ပြောဆိုလိုက်ပါတယ်။\nဒီကေဘီအေရဲ့ စစ်ဦးချုပ်အပေါ် ထိုင်းအစိုးရရဲ့ စွပ်စွဲချက်ဟာ ပုဂ္ဂိုလ်ရေး ဂုဏ်သိက္ခာသာမက ဒီကေဘီအေတပ်ဖွဲ့တဖွဲ့လုံးကိုရော မြန်မာနိုင်ငံရဲ့ ဂုဏ်သိက္ခာကိုပါ ကျဆင်းစေတဲ့အတွက် အခုလို သတင်းစာရှင်းလင်းပွဲပြုလုပ်တာလို့ ကလိုထူးဘော ကရင်အစည်းအရုံးရဲ့ အတွင်းရေးမှူး စောဂုဏ်အောင်က ပြောပါတယ်။\n“ဗိုလ်ချုပ်စောလားဘွယ်အနေနဲ့ မူးယစ်ဆေးဝါးကိစ္စကို တခါမှ မလုပ်ခဲ့ဘူး၊ ကိုယ်တိုင်လည်း ထုတ်လုပ်မှု၊ ရောင်းဝယ်ဖောက်ကားမှု မပြုလုပ်ခဲ့သလို တစုံတယောက်ကိုလည်း ရောင်းဝယ်ဖောက်ကားဖို့၊ ထုတ်လုပ်ဖို့ ညွှန်ကြားခဲ့ခြင်း မရှိခဲ့ကြောင်း၊ အဲဒီအပေါ်မှာ သက်သေအထောက်အထား တခုခုနဲ့ ပြနိုင်ခဲ့ရင် နိုင်ငံတကာခုံရုံးမှာ ကိုယ်တိုင်အစစ်ခံပြီး အပြစ်ပေးတာကို ခံယူမယ်ဆိုပြီး ပြောကြားသွားပါတယ်။ အဲဒီအတွက် သူ့ရဲ့ဂုဏ်သိက္ခာအတွက်သာမက ကလိုထူးဖော်ရဲ့ ဂုဏ်သိက္ခာ၊ ကလိုထူးဖော ကရင့်အစည်းအရုံးရဲ့ ဂုဏ်သိက္ခာ၊ ကရင်အမျိုးသားတွေရဲ့ ဂုဏ်သိက္ခာနဲ့ မြန်မာနိုင်ငံရဲ့ ဂုဏ်သိက္ခာကိုလည်း လျစ်လျူရှုရာရောက်ကြောင်း ပြောတာပါ။”\nမူးယစ်ဆေးဝါးနဲ့ ပတ်သက်ဆက်နွှယ်နေတယ်ဆိုတဲ့ သက်သေ အထောက်အထား တခုခုပြနိုင်ရင် နိုင်ငံတကာခုံရုံးမှာ ကိုယ်တိုင်အစစ်ခံပြီး အပြစ်ပေးခြင်းကို ခံယူမယ်လို့ ဗိုလ်ချုပ်နှုတ်ခမ်းမွေးက ပြောဆိုခဲ့တယ်လို့ ဆိုပါတယ်။\nဗိုလ်ချုပ်နှုတ်ခမ်းမွေးဟာ ထိုင်းနိုင်ငံက အလိုရှိနေတဲ့ မူးယစ်ရာဇာ ၂၅ ဦးထဲမှာ တဦးဖြစ်ပြီး သူ့ကိုဖမ်းမိရင် ဆုငွေ ဘတ်တသန်းပေးမယ်လို့ ထိုင်းနိုင်ငံ မူးယစ်ဆေးဝါး ထိန်းချုပ်ရေးဘုတ်အဖွဲ့ (ONCB) က ဧပြီ ၂၀ ရက်မှာ ထုတ်ပြန်ခဲ့ပါတယ်။\nသူ့ကို ဖမ်းဆီးဖို့ ဆုငွေထုတ်အပြီးမှာ သံသယရှိတဲ့ ဘယ်နေရာမဆို လာရောက်ကြည့်ရှုဖို့ ထိုင်းအစိုးရကို ဒီကေဘီအေက ဖိတ်ခေါ်ခဲ့ပြီး ထိုင်းအစိုးရက တရားဝင် လာရောက် စစ်ဆေးမှုမရှိတဲ့အတွက် ဒီနေ့ သတင်းစာရှင်းလင်းပွဲ လုပ်ခဲ့တာလို့လည်း ဒီကေဘီအေက ပြောပါတယ်။\nဗိုလ်မှူးချုပ်စောလဘွယ်ကို ဧပြီလ ၂၀ရက်နေ့က ထိုင်းအစိုးရက မူးယစ်ရာဇာအဖြစ် စွတ်စွဲပြီး ဆုငွေ ထုတ်ပြန်ထားခဲ့ပါတယ်။ ဒီကိစ္စနဲ့ ပတ်သက်ပြီး သတင်းစာ ရှင်းလင်းပွဲကို ဒီကနေ့ မနက်ပိုင်းက ကလိုထူးဖေါ စစ်ဌာနချုပ်ရှိရာ ထိုင်းမြန်မာ နယ်စပ် ကရင်ပြည်နယ် ကော်သုံးဘွယ်ခီး ဒေသမှာ ပြုလုပ်ပါတယ်။ သတင်းစာရှင်းပွဲနဲ့ ပတ်သက်ပြီး ကလိုထူးဖေါ ကရင်အမျိုးသား အစည်းအရုံး အတွင်းရေးမှူး စောဂုဏ်အောင်က ပြောပါတယ်။\n၃၀ ရက်နေ့ နောက်ဆုံးထားပြီးတော့ ကျွန်တော်တို့ဆမှာ လာပြီးတော့ ရှာဖွေလို့ ရတယ်။ ၃၀ ရက်နေ့ မှာ မလာတဲ့အတွက်ကြောင့် ကျွန်တော်တို့က သတင်းစာ ရှင်းလင်းပွဲလုပ်တာ။ ဗိုလ်ချုပ်စောလဘွယ်က ဒီမူးယစ်ဆေးဝါးရောင်းဝယ်တဲ့ဟာကို သူကိုယ်တိုင်လည်း မလုပ်ဖူးဘူး။ သူများကိုလည်း ညွှန်ကြားချက် တစုံတရာမရှိဘူး။ အဲလို ငြင်းလိုက်ပါတယ်။ တကယ်လို့ စွတ်စွဲတဲ့ဘက်က စွပ်စွဲချက်တွေကို သက်သေအထောက်အထား အခိုင်အမာနဲ့ ပြနိုင်မယ်ဆိုရင် နိုင်ငံတကာ ခုံရုံးမှာ တက်ပြီးတော့ တရားရင်ဆိုင်မယ်။ ပေးတဲ့ အပစ်ဒဏ်ကို ခံယူမယ်လို့ သူက အဲဒီလို ကြေညာခဲ့ပါတယ်။\nသတင်းစာရှင်းပွဲ ပြုလုပ်မယ်ဆိုတဲ့ သတင်းထွက်ပေါ်နေတာကြောင့် ထိုင်းနိုင်ငံဘက်ကနေ မြန်မာပြည်ဘက်ကို ကူးသန်းတဲ့ လမ်းကို ထိုင်းစစ်တပ်က ဒီကနေ့ ပိတ်ထားတာကြောင့် ထိုင်းနိုင်ငံသား သတင်းထောက် လေးဦးပဲ လာရောက်နိုင်တယ်လို့ သိရပါတယ်။ မေလ ၁၀ရက်နေ့မှာလည်း မြန်မာပြည်တွင်း သတင်းထောက်တွေနဲ့ အပြည်ပြည်ဆိုင်ရာ သတင်းထောက်တွေကို ဒုတိယအကြိမ် သတင်းစာရှင်းပွဲ ပြုလုပ်ဖို့ စီစဉ်ထားတယ်လို့ ကလိုထူးဖေါ အဖွဲ့က ပြောပါတယ်။\nကမ္ဘာ့ အလုပ်သမားနေ့ အထိမ်းအမှတ်အခမ်းအနား ရန်ကုန်တိုင်း ဒေသကြီး သန်လျင်တွင်ကျင်းပ\n၁၂၂ ကြိမ်မြောက် ကမ္ဘာ့အလုပ်သမားနေ့ဖြစ်သည့် ယနေ့မေလ ၁ ရက်နေ့တွင် ကမ္ဘာ့အလုပ်သမားနေ့ အခမ်းအနားများကို ရန်ကုန်တိုင်းတွင် ၃ နေရာ အနည်းဆုံးကျင်းပခဲ့ကြရာ ယင်းတို့အနက်မှ တခုဖြစ်သည့် သန်လျင်မြို့တွင် အလုပ်သမားနှင့် လယ်သမားအရေး ဆောင်ရွက်သူ မစုစုနွေးဦးစီးကာ ပြုလုပ်ခဲ့သည်။\nယင်းအခမ်းအနားမှ ကြေညာချက် တစောင်ထုတ်ပြန်ရာတွင် “လူမဆန်သည့် ဖိနှိပ်ခေါင်းပုံဖြတ်မှုများအောက်တွင် တနေ့ (၁၄) နာရီခန့်ပင်ပန်း၊ အန္တရာယ်များစွာ လုပ်ကိုင်နေရသည့်တိုင် ၀မ်းမ၀နိုင်ပဲ ဒုက္ခ သောက ခံစားနေရသည့် လယ်ယာ လုပ်သားများ အပါအ၀င်ဖြစ်သော အလုပ်သမားတို့၏ ဘ၀” ဟုဖေါ်ပြပါရှိသည်။\nယခင်က ကမ္ဘာ့အလုပ်သမားနေ့ (မေဒေးနေ့) အခမ်းအနားကို လွတ်လွတ်လပ်လပ် ကျင်းပခွင့်မရှိခဲ့ပဲ အစိုးရသစ်တက်လာသည့်နောက် အလုပ်သမားသမဂ္ဂဖွဲ့စည်းခွင့် ဥပဒေပြဋ္ဌာန်းပြီးသည့်နောက် ယခုနှစ် ပထမဆုံးအကြိမ် လွတ်လွတ်လပ်လပ် ကျင်းပခွင့်ရခြင်းလည်းဖြစ်သည်။\nယင်းအခမ်းအနားမှ ကြေညာချက်တစောင်ထုတ်ပြန်ရာတွင် အလုပ်သမားအရေးနှင့် ပတ်သက်၍ ယခုလက်ရှိ အစိုးရသို့ အချက် ၇ ချက်ကို ဆောင်ရွက်ပေးပါရန် လေးနက်စွာမေတ္တာရပ်ခံ လိုက်သည်။\nယင်းတို့အနက်တွင် အရှေ့တောင်အာရှနိုင်ငံများထက် မနိမ့်သည့် အခြေခံ လုပ်ခလစာ ပြဋ္ဌာန်း သတ်မှတ်ပေးရန်၊ လုပ်သက် ၆ လပြည့်သည့် လုပ်သားများအား အမြဲတမ်း လခစားအလုပ်သမား ၀န်ထမ်းအဖြစ် မပျက်မကွက်ခန့်ထားရေး ၊ အလုပ်ချိန် တနေ့ ၈ နာရီ သတ်မှတ်ပေးရေးနှင့် နိုင်ငံတကာ စံနှုန်းများနှင့် ညီသည့် လုပ်အားခရရှိရေးတို့ပါဝင်သည်ကို တွေ့ရသည်။\nသင့်တင့်သည့် လုပ်အားခရရှိရေးအတွက် ပြီးခဲ့သည့် ဖေဖေါ်ဝါရီလဆန်းက ရန်ကုန်တိုင်း လှိုင်သာယာစက်မှုဇုန်ရှိ တိုင်ရီ ဖိနပ်စက်ရုံမှ အလုပ်သမား ထောင်ကျော် ၃ ပတ်ကြာ ဆန္ဒပြခဲ့ကြရာ နောက်ဆုံး ၀ါဏိဇ္ဖပဋိပက္ခခုံရုံးသို့ ရောက်ရှိခဲ့သည်။\nယင်းအခမ်းအနားသို့ တက်ရောက်လာသူ ပရိသတ် ၁၅၀ ကျော်ရှိသည်ဟု တက်ရောက်ခဲ့သူတဦးက ပြောသည်။ ၊\nမေဒေးနေ့ဖြစ်တဲ့ အတွက်ကြောင့် ကျနော်တို့ (၈) နာရီအလုပ်လုပ်မယ် (၈)နာရီပျော်မယ် (၈) နာရီနားမယ် ကျနော်တို့ ဒါမျိုး ဆောင်ပုဒ်လေးတွေလည်း ပါတယ်။ ကျနော်တို့ အလုပ်သမားတွေလည်း အတွေ့အကြုံ ရအောင် နောက် မေဒေးနေ့မှာ ကျနော်တို့ အလုပ်သမား စက်ရုံပေါင်းစုံက ပါဝင် ဆင်နွှဲတဲ့အတွက်ကြောင့် ကျနော်တို့ အရမ်းဝမ်းသာတယ်။\nဒီအခြေအနေတွေ က ဒီမေဒေးနေ့ ဖြစ်ပေါ်လာတဲ့ လွန်ခဲ့တဲ့ (၁၂၂) နှစ်ကျော်က အလုပ်သမားတွေ ခံစားရတဲ့ အခြေအနေနဲ့ အလားသဏ္ဍန် တူတယ်။ အဲဒီအခြေအနေတွေ ဖြစ်နေတဲ့အခါကြတော့ ဒီနေ့တွေက အလုပ်သမားတွေ အခွင့်အရေး တိုက်ပွဲကို ရအောင်လုပ်ခဲ့တဲ့နေ့ ဆိုတာကို သူတို့ သိစေချင် တယ်။ မေဒေးစိတ်ဓါတ် ကိုယ့်အခွင့်အရေးကို တိုက်ရဲတဲ့ စိတ်ဓါတ်တွေ ပေါ်လာမယ်လို့ ယူဆတယ်၊ အဲဒါကြောင့်မို့လို ကျနော်တို့က ဒီမေဒေးနေ့ အခမ်းအနားကို နှစ်စဉ် ကျင်းပရခြင်း ဖြစ်တယ်။\n၈၈ မျိုးဆက် ကျောင်းသားများအဖွဲ့ အနေနဲ့ လောလောဆယ်မှာ ပါတီနိုင်ငံရေး လုပ်ဖို့ အစီအစဉ် မရှိသေးဘဲ လွှတ်တော်ပြင်ပ နိုင်ငံရေးမှာ ပြည်သူတွေနဲ့ တသားထဲနေပြီး ဆက်လက် လှုပ်ရှားသွားမှာ ဖြစ်ကြောင်း ဒီကနေ့ ထုတ်ဖေါ် ပြောကြားလိုက်ပါတယ်။\nငြိမ်းချမ်းရေးနဲ့ ပွင့်လင်း လူ့အဖွဲ့အစည်းတွေ ပေါ်ပေါက်ရေး အတွက် သွားရောက်တဲ့ ရှမ်းပြည်နယ် ခရီးစဉ်အတွင်း ရပ်စောက်မြို့ကို ရောက်ရှိချိန်မှာ ဒေသခံပြည်သူတွေရဲ့ မေးခွန်းတွေကို ဖြေကြားခဲ့ကြောင်း ၈၈ မျိုးဆက် ကျောင်းသားများအဖွဲ့ဝင် ကိုအံ့ဘွယ်ကျော်က ပြောပါတယ်။\nအခုလက်ရှိ နိုင်ငံရေး အခြေအနေမှာ ကျွန်တော်တို့ ၈၈ မျိုးဆက်အနေနဲ့ ပါတီ ဖွဲ့ပြီးတော့ သွားမသွားဆိုတဲ့ ကိစ္စမျိုးတွေ၊ ဒီမိုကရေစီ ပြုပြင်ပြောင်းလဲရေး အခြေအနေမှာ ပြည်သူလူထု အနေနဲ့ ဘယ်လို ကဏ္ဍမျိုးကနေ ပါဝင်သင့်သလဲဆိုတဲ့ ကိစ္စမျိုးတွေ အဲဒီလို မေးခွန်းမျိုးတွေကို မေးကြတယ်ဗျာ။ ကျွန်တော်တို့ ၈၈ မျိုးဆက် ကျောင်းသားတွေအနေနဲ့ လောလောဆယ်မှာ ပါတီဖွဲ့ဖို့ အတွက် အခြေအနေ မရှိသေးဘူး ဆိုတဲ့ အကြောင်း၊ ပြီးတော့ လွှတ်တော် နိုင်ငံရေးတခု ရှိနေသလိုပဲ ကျွန်တော်တို့က လွှတ်တော် ပြင်ပ နိုင်ငံရေးကို ဆက်ပြီးတော့ လုပ်နေအုန်းမယ့် အဖွဲ့အစည်းတခု ဖြစ်တယ်ဆိုတဲ့ အကြောင်း ဖြေကြားခဲ့ကြပါတယ်။\n၈၈မျိုးဆက် ကျောင်းသားခေါင်းဆောင် (၈) ဦးဟာ ရပ်စောက်မြို့ မင်္ဂလာရန်အောင် စာသင်တိုက်မှာ ဒေသခံပြည်သူတွေ တောင်သူလယ်သမားနဲ့ ကျောင်းသားလူငယ်တွေကို တရင်းတနှီးတွေ့ဆုံ ဆွေးနွေးခဲ့ကြတယ်လို့ သိရပါတယ်။\nမီဒီယာ ပွင့်လင်းလာတဲ့ ခေတ်ကြီးမှာ ၀န်ကြီးတွေ အနေနဲ့ အပြောအဆို ဆင်ခြင်သင့်တယ်လို့ မြေပုံမြို့နယ် ပြည်သူ့ လွှတ်တော် အမတ် ဦးဖေသန်းက မနေ့က နိရဉ္စရာကို ထုတ်ဖေါ် ပြောဆိုလိုက်သည်။\nလယ်ယာစိုက်ပျိုးရေးနှင့် ဆည်မြောင်းဝန်ကြီးး ဦးမြှင့်လိူင် အနေဖြင့် လွှတ်တော် ကိုယ်စားလှယ်များအား တရားဝင် တောင်းပန်မူ ပြုလုပ်ရခြင်းနှင့် ပတ်သက်ပြီး မြေပုံ အမတ်ကို နိရဉ္စရာက ဆက်သွယ် မေးမြန်းစဉ် မြေပုံမြို့နယ် ပြည်သူ့ လွှတ်တော် အမတ်က ယခုကဲ့သို့ ဝေဖန် ပြောကြားလိုက်ခြင်း ဖြစ်သည်။\nဒီလို မီဒီယာ ပွင့်လင်းလာတဲ့ ခေတ်မှာ ဒါမျိုးတွေ မဆင်မခြင် ပြောမိတဲ့ အတွက် ၀န်ကြီးတယောက်အနေနဲ့ လွှတ်တော်မှာ တောင်းပန်ရတယ်ဆိုတော့ သူ့အနေနဲ့ လည်း တော်တော့ကို ဂုဏ်သိက္ခာ ကျဆင်းပါတယ်။ သူ ခုလို ပြောဆိုမိတဲ့ အတွက် ပြည်သူတွေအနေနဲ့လည်း လွှတ်တော်ကိုယ်စားလှယ်တွေကို အထင်သေးစရာ ဖြစ်သွားခဲ့ရပါတယ်။ သူရဲ့ ဖြစ်ရပ်ကို ကြည့်ပြီး ၀န်ကြီးတွေ နောက်နောင် အပြောအဆိုတွေ ဆင်ခြင်ကြလိမ့်မယ်လို့ မျှော်လင့်ပါတယ် ဟု သူက ပြောသည်။\n၎င်းပြင်သူက " အဲဒီအပေါ်မှာ တခြား သူတွလည်း သင်္ခန်းစာယူပြီးတော့ ဒါမျိုးတွေကို ဆက်မလုပ်ကြဘူး ဆိုရင် ကျွန်တော်တို့ လွှတ်တော်နဲ့ ၀န်ကြီးတွေအကြား နောက်နောင်မှာ ဘာပြဿနာမှ ပေါ်ပေါက် လာမယ်လို့ မထင်ပါဘူး" ဟု သူက ဆက်ပြောသည်။\nလယ်ယာစိုက်ပျိုးရေးနဲ့ ဆည်မြောင်းဝန်ကြီးး ဦးမြှင့်လိူင်သည် Hot News ဂျာနယ်နှင့် တွေ့ဆုံ မေးမြန်းခန်းတစ်ခုတွင် လွှတ်တော် အမတ်များသည် ပညာမတတ်၊ ဆယ်တန်းမအောင်၊ လွှတ်တော်တွင် ရမ်းလုပ်နေသည်ဟု ဆိုကာ ဝေဖန် ပြောဆိုခဲ့သည်ဟု မတ်လ ၂၃ ရက်နေ့က ပြည်တွင်းထုတ် Hot News ဂျာနယ်တွင် ဖေါ်ပြခဲ့သည်။\nထိုကဲ့သို့ ပြောဆိုမူနှင့် ပတ်သက်ပြီး ပြည်သူ့ လွှတ်တော်ကိုယ်စားလှယ်များက လွှတ်တော်ကို စော်ကားသည်ဟု ဆိုကာ မကျေမနပ်ဖြစ်ကြပြီး လွှတ်တော် အခွင့်အရေး ကော်မီတီကို တိုင်ကြားခဲ့သည်ဟု သူက ပြောသည်။\nလွှတ်တော် အခွင့်အရေးကော်မီတီက သူ့ကို ကုန်ခဲ့တဲ့လ ၂၇ ရက် နေ့က ခေါ်ပြီး မေးမြန်းစစ်ဆေးပါတယ်။ အဲဒီမှာ ဦးမြင့်လှိုင်က ပြန်ပြောတာက သူပြောခဲ့တဲ့ အကြောင်းတွေဟာ တိုင်းပြည်အပေါ်မှာ စေတနာထားပြီးတော့ ပြောတာပါ။ လွှတ်တော်ကိုယ်စားလှယ်တွေကို စော်ကားတာ မဟုတ်ပါဘူး။ မီဒီယာက သူရဲ့ ရင်ထဲက စေတနာထားတဲ့အပေါ်မှာ ယူဆချက်လွဲပြီးတော့ ဖေါ်ပြတဲ့ အမှားအယွင်း အားနည်းချက်တွေကြောင့် ဒီလို ဖြစ်သွားတာပါ။ လွှတ်တော်နဲ့ လွှတ်တော် ကိုယ်စားလှယ်တွေကို အလေးထားပါတယ်။ သူစော်ကားတဲ့ အချက်မပါပါဘူး။ ဒါဟာ တယောက်နဲ့ တယောက် နားလည်မှုလွဲသွားတာပါလို့ ပြောပါတယ် ခင်ဗျား ဟု သူက ပြောသည်။\n၀န်ကြီး ဦးမြင့်လိူင်က ယခုကဲ့သို့ ပြောဆိုမူ အပေါ် သင်ခန်းစာများစွာ ရရှိပြီး လွှတ်တော်ကိုယ်စားလှယ်များကို ထိုင်ကန်တော့ပါဟု ဆိုလျှင်လည်း ကန်တော့သွားမည် ဖြစ်ကြောင်း ပြောဆိုသည်ဟု သိရသည်။\nအဲဒီလို ဖြစ်လာတဲ့ အတွက် သူအနေနဲ့ သင်္ခန်းစာလည်း ရပါတယ်။ ပညာလည်း ရပါတယ်လို့ ပြောပါတယ်။ နောက်ဆုံး လွှတ်တော် အခွင့်အရေး ကော်မီတီက ဒီလိုဆိုရင် ပြည်ထောင်စု လွှတ်တော်ကိုယ် စားလှယ်နဲ့ လွှတ်တော်အပေါ်မှာ စော်ကားသလို ဖြစ်သွားတာပေါ့။ အဲဒီအပေါ်မှာ ၀န်ကြီးအနေနဲ့ တောင်းပန်နိုင်မလားလို့ ပြောတော့ သူက လွှတ်တော် ကိုယ်စားလှယ်တော်ကြီးတွေကို စိတ်အနှောင့်အယှက်၊ ကိုယ်အနှောင့်အယှက် ပြုမိတဲ့ အတွက် ကျွန်တော် တောင်းပန်ဖို့ ၀န်မလေးပါဘူး။ ကန်တော့ဆိုရင်လည်း ထိုင်ကန်တော့ပါမယ်လို့ ပြောပါတယ် ဟု ဦးဖေသန်းက ပြောသည်။\nယခုကဲ့သို့ ပြည်ထောင်စု ၀န်ကြီး တစ်ဦးက လွှတ်တော် အမတ်များကို တောင်းပန်ခဲ့သည်မှာ လွှတ်တော် ပေါ်ပေါက်လာသည့် အချိန်မှ စပြီး ပထမဆုံး အကြိမ် ဖြစ်ကာ ယခုကဲ့သို့ ၀န်ကြီးက လွှတ်တော် အမတ်များကို တောင်းပန်ခဲ့မူ အပေါ် လွှတ်တော်အမတ်များကလည်း ကျေကျေနပ်နပ်ဖြင့် လက်ခံ ခဲ့ကြသည်ဟု သိရသည်။\nကျလွန်းထော – ထောင်ဒဏ် တစ်သက်တစ်ကျွန်းအကျဉ်းကျခံထားရသည့် နိုင်ငံရေးအကျဉ်းသား နိုင်ယက္ခနှင့် နိုင်မျိုးသွေးတို့အား မွန်ပြည်သစ်ပါတီ ဥက္ကဌထံသို့ ယမန်နေ့မွန်းလွဲပိုင်းတွင် လွဲအပ်ပေးခဲ့ပြီးဖြစ်သည်။\nမော်လမြိုင်မြို့ Strand Hotel ၌ မွန်းလွဲ (၂း၃၀) နာရီအချိန်တွင် လျှပ်စစ်ဝန်ကြီးဦးဇော်မင်းမှဒကှ မွန်ပြည်သစ်ပါတီ ဥက္ကဌ နိုင်ထောမွန်ထံ အကျိုးတော်ဆောင်များ ရှေ့မှောက်တွင် အပ်နှံခဲ့ကြောင်း အခမ်းအနားတက်ရောက်ခဲ့သည့် ငြိမ်းချမ်းရေးအကျိုးတော်ဆောင် နိုင်စိုးမြင့်က ပြောသည်။\nအင်းစိန်ထောင်မှ နိုင်ယက္ခနှင့် သာယာဝတီထောင်မှ နိုင်မျိုးသွေး တို့ကို ယမန်နေ့တွင် နိုင်ငံတော်သမ္မတ၏လွတ်ငြိမ်းချမ်းသာခွင့်ဖြင့် သက်ဆိုင်ရာ ထောင်အသီးသီးလွှတ်ပေးခဲ့သည်ဟု သိရသည်။\n“လျှပ်စစ်ဝန်ကြီးဦးဇော်မင်း ကိုယ်တိုင်က ဥက္ကဌကြီးလက်ထဲကို အပ်ပေးတယ်၊ ပြီးတော့ နိုင်ငံတော်ရဲ့ ဖွံ့ဖြိုးရေးလုပ်ငန်းတွေကို ကြိုးပမ်းလုပ်ဆောင်သွားဖို့လည်း မှာကြားသွားပါတယ်” ဟု ငြိမ်းချမ်းရေးအကျိုးတော်ဆောင် နိုင်စိုးမြင့်က ပြောသည်။\nမြန်မာနိုင်ငံ၏ ဖွံ့ဖြိုးရေးလုပ်ငန်းစဉ်များ လုပ်ဆောင်နိုင်ရန်အတွက် နိုင်ငံရေးပြဿနာ ကိစ္စရပ်များကို ဖြေရှင်းပြီးမှသာ လုပ်ဆောင်နိုင်မည်ဖြစ်ကြောင်း မွန်ပြည်သစ်ပါတီဥက္ကဌ နိုင်ထောမွန်က ပြောဆိုခဲ့သည်။\n“ကျနော်လွတ်လာပြီး အခု မွန်ပြည်သစ်ထံအပ်နှံတဲ့အခမ်းအနားကိုရောက်နေပါတယ်၊ ကျန်းမာရေးလည်း ကောင်းပါတယ်၊ ဘာပြောရမလဲတောင် မသိဘူး၊ အားလုံးကို ကျေးဇူတင်ပါတယ်” ဟု နိုင်ယက္ခက လွတ်လပ်သော မွန်သတင်းအေဂျင်စီကို ပြောကြားခဲ့သည်။\nအလားတူ နိုင်မျိုးသွေးကလည်း “အကျဉ်းထောင်ထဲရှိနေတဲ့ကာလတွေမှာ ဘာသတင်းမှလည်းမကြားသိရဘူး၊ ဒီမနက် ထောင်ကထွက်လာပြီး အခု ဟော်တယ်ကိုရောက်လာတယ်၊ အမှောင်ကနေ အလင်းကို ချက်ချင်းရောက်လာတော့ အပြင်မှာ ဘာတွေဖြစ်နေလဲဆိုတာ မသိသေးဘူး၊ အရမ်းဝမ်သာပါတယ်” ဟု ပြောကြားခဲ့သည်။\nမွန်ပြည်သစ်ပါတီနှင့် ပြည်ထောင်စုအဆင့် အစိုးရကိုယ်စားလှယ်များ လေးကြိမ်တိုင် ငြိမ်းချမ်းရေးဆွေးနွေးခဲ့ရာတွင် ၄င်းနိုင်ငံရေးအကျဉ်းသားနှစ်ဦးကို လွှတ်ပေးရန် မွန်ပြည်သစ်ပါတီမှ အကြိမ်ကြိမ်တောင်းဆိုခဲ့သည်။\nယခင် နအဖ စစ်အစိုးရတို့က နိုင်ယက္ခနှင့် နိုင်မျိုးသွေးတို့ကို ၂၀၀၃ ခုနှစ် ဇူလိုင်လ ၁၇ ရက်နေ့တွင် နိုင်ငံတော်အကြီးအကဲများအား လုပ်ကြံရန်ကြိုးစားမှုဖြင့် အကွက်ဆင်ဖမ်းဆီးခဲ့ရာတွင် ၄င်းတို့နှင့်အတူ လမ်းပြကြယ်အဖွဲ့မှ ရှေ့နေ ဦးအေးမြင့်၊ Eleven အားကစားဂျာနယ် အယ်ဒီတာ ကိုဇော်သက်ထွေးတို့နှင့်အတူ ၁၂ ဦးခန့် ဖမ်းဆီးခံခဲ့ရသည်။\n၄င်းနောက် နိုင်ငံတော်ပုန်ကန်ရန် ကြံစည်မှုဖြင့် ၂၀၀၃ ခုနှစ်၊ နိုဝင်ဘာလ ၂၈ ရက်နေ့တွင် သေဒဏ် စီရင်ချက်ခြင်းခံရပြီး အယူခံဝင်ရာမှ ထောင်ဒဏ်တစ်သက်တစ်ကျွန်းသို့ လျော့ချပေးခဲ့သည်။\nနိုင်ယက္ခမှာ မွန်ပြည်သစ်ပါတီ၏ ခရိုင်ကော်မတီဝင်တစ်ဦးဖြစ်ပြီး နိုင်မျိုးသွေးမှာ သံဖြူဇရပ်မြို့နယ်တပ်မှုး အဖြစ် အကျဉ်းမကျခင်အချိန်ထိ မွန်ပြည်သစ်ပါတီတွင် တာဝန်ထမ်းဆောင်ခဲ့သည်။\nလွတ်မြောက်လာသည့်မွန်နိုင်ငံရေးအကျဉ်းသား ၂ ဦးကို မွန်လူငယ်အဖွဲ့ကြိုဆို\nကျလွန်းထော – နိုင်ငံတော်သမ္မတ၏လွတ်ငြိမ်းချမ်းသာခွင့်အမိန့်ဖြင့် အကျဉ်းထောင်မှလွတ်မြောက်လာသည့် နိုင်ငံရေးအကျဉ်းသား ၂ ဦးကို ဒေသအသီးသီးမှ မွန်လူငယ်များက မော်လမြိုင်မြို့၊မွန်ဓမ္မာရုံ၌ ယမန်နေ့တွင် အခမ်းအနားဖြင့် ကြိုဆိုပွဲကျင်းပခဲ့သည်။\nမွန်ပြည်နယ် မော်လမြိုင်မြို့နယ်၊ မုဒုံမြို့နယ်နှင့် သံဖြူဇရပ်မြို့နယ်အပြင် ဒေသအသီးသီးမှ မွန်လူငယ်ပေါင်း (၁၀၀) ကျော်တို့က ယမန်နေ့က အကျဉ်းထောင်မှလွတ်မြောက်လာသူ နိုင်ယက္ခနှင့် မင်းမျိုးသွေးတို့အား အမွှေးနံ့သာရေများဖြန်းခြင်းနှင့် ကျေးဇူးတင်စကားပြောကြားခြင်းများ ပြုလုပ်ခဲ့ကြသည်ဟု လူငယ်ခေါင်းဆောင် နိုင်ဟောင်တိန်းက ပြောသည်။\n“ကျနော်တို့ မျှော်လင့်ထားသလို အခုလိုလွတ်မြောက်လာတာ အရမ်းဝမ်သာပါတယ်၊ ပြီးတော့ ငြိမ်းချမ်းရေးဖော်ဆောင်ရေးအဖွဲ့အနေနဲ့ သူတို့ပြောထားတဲ့ကတိစကားအတိုင်း လုပ်ဆောင်ပေးတယ်ဆိုတော့ အစိုးရအပေါ် မွန်လူထုတွေပိုမိုယုံကြည်လာပါတယ်” ဟု နိုင်ဟောင်တိန်းက ပြောသည်။\n၄င်းကြိုဆိုပွဲသို့ မွန်ပြည်သစ်ပါတီဥက္ကဌ နိုင်ထောမွန်နှင့် ငြိမ်းချမ်းရေးအကျိုးဆောင်များလည်း လိုက်ပါခဲ့ပြီး လူငယ်များအား မိန့်ခွန်းပြောကြားခဲ့သည်။\nမွန်ပြည်သစ်ပါတီဥက္ကဌ နိုင်ထောမွန်က “ထမင်းထုပ်ကိုပဲမြင်နေပြီး ဒုတ်ကို မမေ့လိုက်ကြနဲ့၊ ထာဝရအပစ်ခတ်ရပ်စဲရေးကို မတည်ဆောက်နိုင်သေးဘူး၊ နိုင်ငံရေးပြဿနာ ဖြေရှင်းဖို့ အများကြီးရှိသေးတယ်” ဟု ကြိုဆိုပွဲတွင် ပြောကြားခဲ့သည်။\nဧပြီလ ၃၀ ရက်နေ့ မွန်းလွဲ (၂း၃၀) နာရီအချိန်တွင် လျှပ်စစ်ဝန်ကြီး ဦးဇော်မင်းက မွန်ပြည်သစ်ပါဥက္ကဌ နိုင်ထောမွန်ထံသို့ နိုင်ယက္ခနှင့် နိုင်မျိုးသွေးတို့ကို အပ်နှံပေးခဲ့ပြီး ညနေပိုင်းတွင် ဒေသအသီးသီးမှ မွန်လူငယ်တို့က ကြိုဆိုပွဲအခမ်းအနားပြုလုပ်၍ လက်ဆောင်များလည်း ပေးအပ်ခဲ့ခြင်းဖြစ်သည်။\n“အခုလို နွေးနွေးထွေးထွေးနဲ့ လာရောက်ကြိုဆိုတာ အရမ်းကိုဝမ်းသာပါတယ်၊ လက်ရှိ အမျိုးသားရေးလုပ်ငန်းရဲ့ လိုအပ်တဲ့နေရာတွေမှာ ကျနော်တို့သတ္တိရှိရှိနဲ့ ကြိုးပမ်းဆောင်ရွက်သွားမယ်လို့ ပြောကြားလိုပါတယ်” ဟု နိုင်ယက္ခက အခမ်းအနားတွင် မိန့်ခွန်းပြောကြားခဲ့သည်။\nမွန်ပြည်သစ်ပါတီမှ ထောင်ဒဏ် တစ်သက်တစ်ကျွန်း အကျဉ်းကျခံနေရသည့် နိုင်ယက္ခနှင့် နိုင်မျိုးသွေးတို့သည် မွန်ပြည်သစ်ပါတီတွင်တာဝန်ထမ်းဆောင်ရင်း ၂၀၀၃ ခုနှစ်တွင် စစ်အစိုးရထောက်လှမ်းရေးများ အကွက်ဆင်ဖမ်းဆီးမှုကြောင့် ထောင်ဒဏ်တစ်သက် ကျခံခဲ့ရခြင်း ဖြစ်သည်။\nby ခိုင်မောင်ဦး (မလေး)\nမလေးရှားနိုင်ငံသို့အကြောင်းအမျိုးမျိုးကြောင့် ရောက်ရှိနေကြသော ရခိုင် ကလေးငယ်များ၏ ပညာရည် တိုးတက် မြှင့်မားရေး အတွက် ပူးပေါင်း ဆောင်ရွက် လုပ်ကိုင်သွားမည် ဖြစ်ကြောင်း သတင်း ရရှိသည်။\nရခိုင်ကလေးငယ်များ ပညာရည် တိုးမြင့်ရေးကို ဧပြီလ ၂၉ ရက်နေ့က ပြုလုပ်ခဲ့သော အလုပ်ရုံ ဆွေးနွေးပွဲတစ်ခုတွင် ရခိုင် လူမူရေး လုပ်ကိုင်နေသူများ အကြား သဘောတူညီမူ ရရှိခဲ့ကြောင်း တက်ရောက်ခဲ့သူများက ဆိုသည်။\nအလုပ်ရုံ ဆွေးနွေးပွဲက မျိုးဆက်သစ် ကလေး လူငယ်များ ပညာမြင့်မာရေး အတွက် ပြုလုပ်တာ ဖြစ်ပါတယ်။ မလေးရှားနိုင်ငံ ကွာလာလမ်ပူရှိ ပူချုန်းနေမြေ Arakan Refugee Eduction Centre (AREC) ကျောင်းမှာ ပြုလုပ်ခဲ့တာ ဖြစ်ပါတယ်။ အဲဒီမှာ ကလေးတွေရဲ့ ပညာရည် မြင်းမားရေး အတွက် တိုးမြှင့် လုပ်ဆောင်ဖို့ ဆွေးနွေးပွဲ တက်လာတဲ့ သူတွေက သဘောတူခဲ့ကြပါတယ် ဟု ရခိုင်ဒုက္ခသည် ကယ်ဆယ်ရေးရုံှး (ARRC) မှ ဥက္ကဌ ဖြစ်သူ ကိုစိုးထွန်းက နိရဉ္စရာသို့ ပြောသည်။\nဆွေးနွေးပွဲကို သက်ဆိုင်ရာ အဖွဲ့အစည်းအသီးမှ ခေါင်းဆောင်များ၊ တသီးပုဂ္ဂလများ၊ ကျောင်း သားမိဘများ စုစုပေါင်း ၅၀ ကျော် တက်ရောက်ခဲ့ကြသည်။\nကလေး ပညာရေးကျောင်း ရည်ရှည် တည်တံ့ရေး၊ ကျောင်းဆရာ ဆရာမတွေ အချိန်ပြည့် ပညာသင်ကြားနိုင်ရေး၊ ရခိုင်စာ သင်ကြားရေးနဲ့ ကျောင်းရံပုံငွေ တောင့်တင်းရေး စတဲ့ အချက်တွေကို ဆွေးနွေးခဲ့ကြပါတယ်။ ကျောင်းရဲ့ လိုအပ်ချက်တွေနဲ့ ပတ်သက်ပြီးလည်း တက်ရောက်လာသူ အသီးသီးဆွေးနွေးခဲ့ကြပါတယ်။ အကြံကောင်း ဥာဏ်ကောင်းတွေလည်း ရရှိခဲ့ပါတယ် ဟု သူက ဆက်ပြောသည်။\n(AREC) ကျောင်းတွင် ထူထောင်ကတည်းက ယခုအချိန်ထိ ကလေးငယ်များအား စာသင်ပြနေသူ ကျောင်းဆရာ ကိုသီဟအား ကလေးငယ်များအား စာသင်ရသည့် အခက်အခဲနှင့် ပတ်သက်ပြီး နိရဉ္စရာ မေးမြန်းကြည့်ရာ သူက ယခုလို ပြောသည်။\nရခိုင်က လာကြတဲ့ကလေးတွေက ပညာအရေး အရမ်းညံတော့ နေ့တိုင်းလိုလို သင်တန်းတွေ ပေးပြီး အမြဲ လေ့ကျင့် ပေးရပါတယ်။ ကျောင်းသူ ကျောင်းသားတွေရဲ့ အဓိက အားနည်းချက်က အင်္ဂလိပ်စာတော်တော်လေး ညံ့တာကို တွေ့ ရတယ်။ နယ်မြေအသီးသီး၊ အလွာအသီးသီးက လာကြသူ့ တွေမို့သူတို့ ရဲ့ အားနည်းချက် အားသာချက်တွေကို ကြည့်ပြီး ကျွန်တော်တို့စာပြရပါတယ် ဟု သူက ပြောသည်။\n၎င်းပြင် အမျိုးသား ကြင်အန် လက္ခဏာများ မပျောက်ပျက်ရေးနှင့် မျိုးချစ်စိက်ဓါတ် ထက်သန်လာအောင် လေ့ကျင့်ပေးမူများလည်း ပြုလုပ်ပေးရကြောင်း သူက ပြောသည်။\nကျောင်းသားတွေဟာ တချိန်ချိန်မှာ ဒီနိုင်ငံကနေ တတိယ နိုင်ငံ တစ်ခုခုကို ထွက်ခွာသွားကြမယ့် သူတွေ ဖြစ်ကြပါတယ်။ တတိယနိုင်ငံကို ထွက် တဲ့အချိန်မှာ သူတို့ရဲ့ပညာရေး အဆင့်မြင့်ပြီးသား ဖြစ်နေဖို့ လိုတယ်။ နောက်ပြီး နှောင်တစ်ချိန်မှာ အမျိုးသားရေးကို ဦးဆောင်နိုင်တဲ့ လူတော် လူကောင်းတွေ ဖြစ်ဖို့ စတဲ့ ရည်ရွယ်ချက်တွေနဲ့ ဒီကျောင်းကိုဖွင်ပြီး ခုလို ပညာ သင်ကြားပေးနေတာ ဖြစ်ပါတယ် ဟု သူက ပြောသည်။\nယခု ဒုက္ခသည် ကျောင်း ရပ်တည်နိုင်ရန်အတွက် အဓိက ရံပုံငွေ ရှိဖို့ အများကြီး လိုအပ်ကြောင်း၊ ရံပုံငွေရှိမှသာလျှင် ကျောင်းသူကျောင်သားများ၏ စားဝတ်နေရေး အဆင်ပြေလာမည် ဖြစ်ကြောင်း၊ သူတို့ ၏ အနာဂတ် ပညာရေးကို ကူညီပံ့ပို့ ရန် အများကြီးလိုအပ်ကြောင်း၊ ပြည်ပရှိ ရခိုင်သူ ရခိုင်သားများနှင့် ဆက်သွယ်ကာ အကူအညီများ ရရှိအောင် ကြိုးစား ဆောင်ရွက်သွားမည် ဖြစ်ကြောင်း ကိုစိုးထွန်းက ပြောကြားသွားသည်။\nArakan Refugee Eduction Centre (AREC) ကျောင်းတွင် သင်္ချာ၊ အင်္ဂလိပ်စာ၊ သိပ္ပံ၊ ရခိုင်ဘာသာများကို ဆရာ ဆရာမ လေးဦးက တာဝန်ယူ သင်ကြားပို့ချပေးနေသည်ဟု သိရသည်။\n(AREC) ကျောင်းတွင် ညအိပ်ညစားကျောင်းသူ ကျောင်းသား ၅၀ ကျော်ရှိပြီး သူတို့၏ စားရေး သောက်ရေးများကို ရခိုင် ဒုက္ခသည်များ ကယ်ဆယ်ရေးရုံှး (ARRC) မှ လစဉ် ကူညီ ပံ့ပိုးပေးနေသည်ဟု သိရသည်။\nအဆိုပါ Arakan Refugee Eduction Centre (AREC) ကျောင်းကို ၂၀၁၁ ခုနှစ် ဖေဖေါ်ဝါရီလ ၂၀ ရက်နေ့ တွင် ဦးဘခိုင်မောင် ဦးစီးတည်ထောင်ပြီး ယခုအခါ ရခိုင် ဆရာတော်များဖြစ်ကြသည့် ဒေါက်တာ အရှင်ရာဇိန္ဒ (ပူးချုန်း)နှင့် အရှင်ပညာဝံသ (ဆူးဂိုင်းဘလို)တို့မှ ဦးဆောင်ပြီး လုပ်ဆောင်နေခြင်း ဖြစ်သည်။\nမင်းတော်လဝီ – မွန်ပြည်သူ့တပ်ဦးဥက္ကဌ နိုင်အောင်ထွန်း ဂါရဝပြုအခမ်းအနားပွဲတစ်ရပ်ကို မွန်ပြည်နယ်၊ သံဖြူဇရပ်မြို့နယ်၊ ပငကျေးရွာ၌ ဧပြီလ၂၉ရက်နေ့တွင် နံနက်ပိုင်းတွင် ကျင်းပခဲ့သည်။\nနိုင်အောင်ထွန်း၏မွေးရပ်မြေ၊ ပငကျေးရွာ၊ ကြက်တိန်ညင်ဘုရားကုန်း ပုရဝဏ်ရှိ ၄င်း၏အမှတ်တရအုတ်ဂူရှေ့၌ အစီအစဉ် (၈)ရပ်ဖြင့် ဂါရဝပြုအခမ်းအနား ကျင်းပကြသည်ဟု အခမ်းအနားတက်ရောက်ခဲ့သည့် ပငရွာမွန်စာပေနှင့်ယဉ်ကျေးမှုအဖွဲ့ဝင်တစ်ဦးက ပြောသည်။\n၎င်းက “အခမ်းအနားဟာ နိုင်အောင်ထွန်းကွယ်လွန်သွားတဲ့(၄၂)နှစ်မြောက်ကို အောက်မေ့သတိရဂါရဝ ပြုတဲ့အခမ်းအနားတရပ်ပါ၊ ပငရွာမွန်စာပေနဲ့ယဉ်ကျေးမှု ကော်မတီက ဦးဆောင်ကျင်းပခဲ့တာဒီနှစ်ဆို ၁၆နှစ်မြောက်ပါ” ဟု ပြောသည်။\nယင်းအခမ်းအနားသို့ မွန်ဘုန်းတော်ကြီးများ၊ မွန်ဒီမိုကရေစီပါတီ ဥက္ကဌနိုင်ငွေသိမ်း၊ မွန်ဒေသလုံး ဆိုင်ရာဒီမိုကရေစီပါတီ ဥက္ကဌနိုင်ဂျနူမွန်(ခေါ်)နိုင်ငွေသိန်း၊ အခြားမွန်နိုင်ငံရေးခေါင်းဆောင်များနှင့် သံဖြူဇရပ်မြို့နယ် မွန်စာပေနှင့်ယဉ်ကျေးမှုအဖွဲ့များအပါအဝင် ဧည့်ပရိဿတ် စုစုပေါင်း ၅၀၀ ခန့် တက်ရောက် ကြသည်။\nနံနက်စောစောပိုင်းတွင် ဆရာတော်များအား ဆွမ်းကပ်လှူဒါန်းပြီးနောက် အခမ်းအနားကျင်းပရာ မွန်ဒီမိုကရေစီပါတီမှ နိုင်ငွေသိမ်း၊ မွန်ဒေသလုံးဆိုင်ရာ ဒီမိုကရေစီပါတီမှ နိုင်ငွေသိန်း(နိုင်ဂျနူမွန်)တို့ အသီးသီး မိန့်ခွန်းပြောကြားခဲ့သည်။\nမွန်ပြည်သူ့တပ်ဦး(၁၉၄၈-၅၈)လက်ထက်တွင် နိုင်အောင်ထွန်းနဲ့အတူပါဝင်ခဲ့သော ယခုအသက်ရှင်နေဆဲ မွန်ဒီမိုကရေစီပါတီ ဥက္ကဌ ကျနော်နိုင်ငွေသိမ်းက “ယခင်လက်နက်ကိုင်တော်လှန်ရေးကနေ အခုဆိုရင်မွန်လူမျိုးတို့ရဲ့မွေးရာပါ အခွင့်အရေးတွေကို ဥပဒေဘောင်အတွင်းကနေ မွန်လူထုတွေထင်ထင်ပေါ်ပေါ်တောင်းဆိုလာနေကြပြီ”ဟု မိန့်ခွန်းတွင် ထည့်သွင်း ပြောကြားခဲ့သည်။\nထို့အတူ“ယခင်မွန်ပြည်သူ့တပ်ဦး ဥက္ကဌနိုင်အောင်ထွန်းနဲ့ နိုင်ငွေသိမ်းတို့ချမှတ်ခဲ့တဲ့မူ(၃)ရပ် ကို ယနေ့ကျနော်တို့ ဆက်လက်ထမ်းဆောင်နေဆဲပဲ၊ အဲဒါကတော့လွတ်လပ်ခွင့်၊ ကိုယ့်ကြမ္မာကိုယ်ဖန်တီးခွင့်ဆိုတဲ့ ကိုယ်ပိုင်ပြန့်ဌာန်းနဲ့ စစ်မှန်သောပြည်ထောင်စုတို့ပဲဖြစ်တယ်”ဟု မွန်ဒေသလုံးဆိုင်ရာဒီမိုကရေစီဥက္ကဌ နိုင်ငွေသိန်း(နိုင်ဂျနူမွန်)က ၄င်း၏မိန့်ခွန်းတရပ်တွင် ထည့်သွင်းပြောကြားခဲ့သည်။\nနိုင်အောင်ထွန်းသည် ၁၉၄၈ ခု သြဂုတ်လတွင် မွန်လက်နက်ကိုင်တော်လှန်ရေးကို ဦးဆောင်ခဲ့ပြီး မွန်အမျိုးသားထုတစ်ရပ်လုံးကို ကိုယ်စားပြုသည့် မွန်ပြည်သူ့တပ်ဦး ဥက္ကဌကြီးအဖြစ် ပါတီသက် တမ်းတလျှောက် တာဝန်ထမ်းဆောင်ခဲ့သည်။\nထိုနောက် ၁၉၅၈ ခုနှစ်တွင် မွန်ပြည်သူ့တပ်ဦး ဥပဒေဘောင်အတွင်းဝင်ရောက်ခဲ့ပြီးနောက် နိုင်အောင်ထွန်းသည် ဦးနုအစိုးရအဖွဲ့တွင် မွန်ရေးရာဝန်ကြီးအဖြစ် ၁၉၆၁-ခု၊ ဧပြီလ (၂၇) ရက်နေ့တွင် ကျမ်းသစ္စာကျိန်ဆိုသည်။ ထို့အပြင် ကယ်ဆယ်ရေးနှင့် ပြန်လည်နေရာချထားရေးဝန်ကြီး၊ အမျိုးသားစည်းလုံးညီညွတ်ရေးဌာနများကိုပါ ပူးတွဲတာဝန်ယူခဲ့သည်။\nထိုနောက် တော်လှန်ရေးကောင်စီ (ဦးနေဝင်းအစိုးရ)၏ ၃၃ ဦးပါ နိုင်ငံတော်သမ္မတအကြံပေးအဖွဲ့တွင် မွန်အမျိုးသားခေါင်းဆောင် နိုင်ဖိုးချိုနှင့်အတူ ပါဝင်ခဲ့ကြသည်။\n၁၉၇၀ ခု၊ ဧပြီလ၂၉ ရက်၊ နံနက် ရ နာရီခန့် မော်လမြိုင်နေအိမ်၌ ကွယ်လွန်ချိန်တွင် အသက် ၅၇ နှစ်ရှိသည်။\nBurmese News - April 30, 2012\nလူဝတ်လဲလိုက်သည့် အရှင်ဂမ္ဘီရ စိတ်ကျန်းမာရေး ကုသနေ\nကိုညီညီလွင်တဖြစ်လဲ မြန်မာနိုင်ငံလုံးဆိုင်ရာ သံဃတပ်ပေါင်းစုအဖွဲ့ကြီးရဲ့ ဦးဆောင်သံဃာတော် အရှင်ဂမ္ဘီရရဲ့ စိတ်ကျန်းမာရေးမကောင်းဘူးလို့ သူ့မိခင် ဒေါ်ရေးက ပြောပါတယ်။\n၂၀၀၇ ရွှေဝါရောင်တော်လှန်ရေးကာလက ဦးဆောင်သံဃာတပါးဖြစ်တဲ့ အရှင်ဂမ္ဘီရဟာ နှစ်ဆန်းတရက်နေ့က လူထွက်ခဲ့ပြီးတဲ့နောက် စိတ်ကျန်းမာရေး ဆရာဝန်ထံမှာ ကုသမှုခံယူနေတယ်လို့ သူ့မိခင် ဒေါ်ရေးက ပြောပါတယ်။\nမိထ္တီလာမြို့က စက်မှုဇုန်မှာ မိဘတွေနဲ့အတူ နေထိုင်နေတဲ့ ကိုညီညီလွင်ဟာ တယောက်တည်းနေရင်း ရယ်မောနေတတ်သလို ညဘက်ဆိုရင် ပိုဖောက်လာတယ်လို့ ဆိုပါတယ်။\n“ဟိုတနေ့က လူထွက်တော့ ပုံမှန်မဟုတ်ဘူး။ တယောက်တည်း ရယ်နေတယ်၊ ညကျတော့ အာရုံထဲမှာ ဆက်သွယ်နေကြတယ်ဆိုပြီး အဲလိုတွေပြောတယ်။ နေ့ခင်းက အကောင်းပဲ၊ ညပိုင်း ၆ – ၇ နာရီလောက် သတင်းတွေဘာတွေကြားရင် စိတ်ကထိန်းချုပ်လို့ မရဘူး။ တအားဆိုးလာတယ်။ ဆေးစစ်တော့လည်း မခံဘူး။ မိထ္တီလာမှာ စိတ်ကျန်းမာရေးဆရာဝန်ကြီးနဲ့ သွားဆွေးနွေးကြည့်ပြီးပြီ။”\nသူဟာ ထောင်ကထွက်ပြီးတဲ့နောက် သင်္ကန်းပြန်ဝတ်ခဲ့ပါတယ်။ ဒီနောက် နိုင်ငံတော် သံဃမဟာနာယကအဖွဲ့က သံဃာပြန်ဝတ်ချင်ရင် ပြန်လည် လျှောက်ထားရမယ်ဆိုတဲ့ ညွန်ကြားလွှာ ၁၅ အရ ပြန်လျှောက်ခိုင်းခဲ့ပါတယ်။\nအရှင်ဂမ္ဘီရက သူဟာ ရဟန်းဖြစ်ပြီးဖြစ်လို့ လျှောက်စရာမလိုဘူးလို့ ခံယူပြီး မလျှောက်တာကြောင့် အဲဒီညွှန်ကြားလွှာအရ တရားစွဲဆိုခံရနိ်ုင်တယ်ဆိုနဲ့အချက်နဲ့ ငြိစွန်းသလို သတင်းစာတွေမှာလည်း အာဏာစက်နဲ့ ကိုင်တွယ်မယ်လို့ ပါရှိလာပြီး သွားလာနေထိုင်ရေး ခက်ခဲခဲ့ပါတယ်။\n“စိတ်ဖိစီးမှုတွေလည်း များတယ်။ ဟိုတလောက ရန်ကုန်ကို ဆေးစစ်ဖို့သွားတယ်။ သွားတော့ ဘယ်ကျောင်းမှာမှ မတည်းရဲဘူး။ ပေးမတည်းဘူး။ အဲဒါတွေလည်း စိတ်ထဲခံစားရမှာပေါ့။”\nအရှင်ဂမ္ဘီရဟာ ထောင်တွင်းနှိပ်စက်ခံရတဲ့ဒဏ်တွေအပြင် ထောင်တွင်း မူးယစ်ဆေးတွေပါ ထိုးနှံခံရတယ်ဆိုတာ သံသယရှိတယ်လို့ ဒေါ်ရေးက ပြောပါတယ်။\nရွှေပြည်သာက ဆင်းရဲသားများ နေရေးအခက်ကြုံ\nရန်ကုန်တိုင်းဒေသကြီး ရွှေပြည်သာမြို့နယ်ထဲက ဂျီအီးတပ် ၉၆ က တပ်ပိုင်မြေကို ခြံစည်းရိုးခတ်ပြီး ခြံစည်းရိုးတွင်း တဲထိုးနေထိုင်သူတွေကို ဧပြီ ၂၉ ရက် မနက် ၈ နာရီမှာ ထွက်ခိုင်းလို့ နေရေးအခက်အခဲ ကြုံနေကြပါတယ်။\nအရင်က အဲဒီတပ်ကနေ တချို့ကို ငှားထားသလို တချို့ကလည်း ကိုယ့်သဘောနဲ့ ကိုယ် ဆောက်လုပ်နေထိုင်ကြတာတွေလည်း ရှိပါတယ်။\nအခုလို ရုတ်တရက် တပ်ဧရိယာကို ခြံခတ်လိုက်တာကြောင့် နေစရာ ပျောက်ကုန်တာ ဖြစ်ပါတယ်။\nဒုက္ခရောက်သူတွေကို ကူညီနေတဲ့ ရွှေပြည်သာ အန်အယ်လ်ဒီပါတီ တာဝန်ခံ ဒေါ်အေးအေးမာက “မနက်ကအခြေအနေက အထဲမ၀င်ရဘူး ပြောတယ်။ အခုညနေလည်း ဒီအတိုင်းပဲ။ အထဲမ၀င်ရဘူး အပြင်လည်း မထွက်ရဘူး။ မနက်က ထမင်းဝေတယ်လို့ ကြားတယ် စုံအောင် မကျွေးဘူး။ ဒီဘက်က မြင်နေရတဲ့သူတွေပဲ ကျွေးတယ်။ ဟိုဘက်က မြေငှားထားတဲ့သူ၊ အိမ်ငှားထားတဲ့သူတွေကျတော့ မကျွေးဘူး။ အဲဒီလူတွေက ၀င်လို့မရဘူးဆိုတော့ လမ်းမမှာထွက်အိပ်ရမယ်လေ။ ညနေစာကျွေးဖို့ အခုလည်း ရပ်ကွက်ထဲမှာ အလှူတွေ ခံနေတယ်” လို့ ပြောပါတယ်။\nခြံစည်းရိုးအပြင်မှာရှိနေတဲ့ လူဦးရေ ၁၀၀ ကျော်လောက်ဟာ အိပ်ဖို့ နေရာမရှိလို့ အတော်ဒုက္ခရောက်နေကြပြီး ရဲအထူးသတင်းတပ်ဖွဲ့ (အက်စ်ဘီ) နဲ့ စစ်ဖက်ရေးရာလုံခြုံရေးအဖွဲ့ (စရဖ) ကို အကြောင်းကြားထားတယ်လို့ ဆိုပါတယ်။\nခြံစည်းရိုးကို အင်းစိန် ၁ ရပ်ကွက်ကနေ ရွှေပြည်သာ ၁ ရပ်ကွက်အထိ ခတ်လိုက်တာဖြစ်တဲ့အတွက် အကုန်လုံး အပြင်ရော အထဲရော လူဦးရေ ၃၀၀ ကျော် ၄၀၀ လောက် နေထိုင်ရေး အခက်ကြုံကြရတယ်လို့ ဆိုပါတယ်။\nအဲဒီမှာ အိမ်ခြေအလုံး ၁၃၇ လုံးလောက်ရှိပြီး နေထိုင်သူတွေဟာ ခြံစည်းရိုး မခတ်ထားတဲ့အတွက်အရင်က ဂျီအီးတပ်အပိုင်ဆိုတာ မသိကြဘူးလို့ ပြောပါတယ်။\n“အရင်တုန်းက ဂျီးအီးတပ်မှန်းကို မသိဘူး။ ဒီအတိုင်း ငှားထားတာ။ ငှားထားတဲ့လူတွေကို တဲတွေ ဖျက်တယ်။ ရပ်ကွက်ဥက္ကဋ္ဌ ခေါ်တယ်။ ရပ်ကွက် ဥက္ကဋ္ဌကနေ ဒီနေရာကို ဖျက်ပြီး အစားရမယ်လို့ပြောတယ်။ အဲတော့ တဲ ၄ လုံး ဖျက်တယ်။ မပေးတော့ အိမ်ပြန်ဆောက်တယ်။ အဲဒီလိုဆောက်ရင်းနဲ့ လူတွေ တော်တော် ဒုက္ခရောက်တယ်။”\nအခုလို နေအိမ်တွေကနေ အပြီးထွက်ခိုင်းတဲ့အတွက် အတော်အခက်အခဲကြုံကြရပြီး တချို့ ကလေးတွေလည်း နေထိုင်မကောင်းဖြစ်နေကြတယ်လို့ ဆိုပါတယ်။\n“ပြန်လို့ မရသေးဘူး။ လူတွေက အများကြီး ဖြစ်နေတယ်။ နေမကောင်းနေတဲ့ ကလေးတွေလည်း ရှိတယ်။ ထမင်းမစားရသေးတဲ့လူတွေ ရှိတယ်။ ယောက်ျားပြန်အလာကို မျှော်နေတဲ့သူတွေရှိတယ်။ တချို့က ကျောင်းသားတွေ အထဲကို မ၀င်ရဘူး။ မိသားစုတွေက အထဲမှာပေါ့။”\nလေပြင်းတိုက်မှုကြောင့် ဓနုတိုင်းရင်းသားကျေးရွာများ ပျက်စီး\nရှမ်းပြည်တောင်ပိုင်းက ဓနုတိုင်းရင်းသားတွေ အများဆုံးနေထိုင်တဲ့ ပင်းတယ၊ ရွာငံမြို့နယ်ဘက်မှာ ဒုတိယအကြိမ် လေပြင်းတိုက်ပြီး နေအိမ်တွေ ပျက်စီးခဲ့ပါတယ်။\nပင်းတယမြို့နယ်ထဲမှာ ဧပြီလ ၂၇ ရက်က လေပြင်းတွေတိုက်၊ မိုးသီးတွေပါ ကြွေကျခဲ့ပြီး ရွာငံမြို့နယ်ထဲမှာတော့ ဧပြီ ၂၆ ရက် ညနေပိုင်း ကွမ်းသီးလုံးလောက် အရွယ်အစားရှိတဲ့ မိုးသီးတွေကြွေတာ နေအိမ်တချို့နဲ့အတူ စိုက်ခင်းတွေပါ ပျက်စီးသွားတယ်လို့ ရွာငံဒေသခံတဦးက ပြောပါတယ်။\nလေဘေးဒဏ်ခံရတဲ့ အဓိကရွာတွေကတော့ ရွာငံမြို့နယ် မြင်းကျတိုး၊ ပွေးပြတ်၊ ကုန်းကြီးရွာက အိမ်ခြေပေါင်း ၁၄ လုံးလောက်နဲ့ သီးနှံစိုက်ခင်း ဧက ၁၀၀ လောက် ပျက်စီးသွားပါတယ်။\nပင်းတယမြို့ ရွှေဥမှင်ဘုရားခြေရင်းက ဈေးဆိုင်ခန်းတချို့နဲ့ ငှက်ပျောတော ရပ်ကွက်က နေအိမ်တချို့ ပျက်စီးသွားခဲ့ပြီး လူအသေအပျောက်နဲ့ ထိခိုက်ဒဏ်ရာ ရတာတော့ မရှိဘူးလို့ ဆိုပါတယ်။\nရွာငံမြို့နယ်နဲ့ ပင်းတယမြို့နယ်ထဲမှာ မိုးသက်လေပြင်း ကျခဲ့တာဟာ ဒီလထဲမှာဆိုရင် ဒုတ်ိယအကြိမ်ဖြစ်ပြီး ဧပြီလ ၁၉ ရက်နေ့က တိုက်ခတ်တဲ့ လေပြင်းကြောင့် ကျေးရွာပေါင်း ၇ ရွာက နေအိမ် ၆၀ ကျော် ထိခိုက် ပျက်စီးခဲ့ပါတယ်။\nယခုလ ၂၈ ရက်နေ့ ည ၉ နာရီ ၃၀ မိနစ်ခန့်က သျှမ်းပြည် (မြောက်ပိုင်း) မူစယ်မြို့၌ ဖေါက်ခွဲရေးသမားတစ်ဦးက ရဲကား တစ်စီးပေါ် ဗုံးပစ်သွင်းရာ မအောင်မြင်ဘဲ လက်အတွင်းဗုံးကွဲ သေဆုံးသွားကြောင်း သိရသည်။\nမူစယ်မြို့ ကောင်းမူးတုံရပ်ကွက် မြို့ပတ်လမ်းအနီး ရဲကားသွားနေစဉ် ဖေါက်ခွဲရေးသမားတစ်ဦး ဆိုင်ကယ်ဖြင့်နောက်မှ ကပ် လိုက်၍ ဗုံးပစ်သွင်းရာ ကားမှန်ပိတ်ထားသဖြင့် ဗုံးမှာ အပြင်သို့ပြန်ကန်ထွက်ပြီး ပေါက်ကွဲမှုဖြစ်ပွားကာ ဖေါက်ခွဲ ရေးသမားသေဆုံးသွားကြောင်း မူစယ်ရဲသတင်းရပ်ကွက်နှင့် နီးစပ်သူတစ်ဦးက သျှမ်းသံတော်ဆင့်သို့ ပြောသည်။\n“မူစယ် - ကျယ်ဂေါင် အဝင်အထွက် ဆင်ဖြူဂိတ်နဲ့သိပ်မဝေးဘူး တောင်တက်နားလေးမှာပေါ့ မိုးရွာလို့ ကားမှန် ပိတ်ထား တော့ ဗုံးက ကားထဲကို မဝင်ပဲ အပြင်ပြန်ထွက်ပြီး ကွဲသွားတာ” - ဟု သူက ဆိုသည်။\nယနေ့ထုတ် မြန်မာအစိုးရ အာဘော်သတင်းစာတွင် အဆိုပါ ဗုံးခွဲသူမှာ အသားဖြူဖြူ အရပ် ၅ ပေ ၂ လက်မခန့်ရှိပြီး အသက် ၂၅ နှစ်မှ ၃၀ ၀န်းကျင်ကြားရှိ အမျိုးသားတစ်ဦး ဖြစ်ကြောင်း ရေးသား ဖေါ်ပြထားသည်။\nအဆိုပါ ဖေါက်ခွဲရေးသမားထံမှ ကျည်အသင့်ထိုးထားသည့် M 20 ပစ္စတိုသေနတ်တစ်လက် ကျည်ကပ်တစ်ခုနှင့် ၎င်း ကျည် ၇ တောင့်လည်း သိမ်းဆည်းရမိကြောင်း ဆိုသည်။\nယခုလ ၂၀ ရက်နေ့ကလည်း မူစယ် ၁၀၅ မိုင်ကုန်သွယ်ရေးဇုန် ယာဉ်ငယ်စစ်ဆေးရေးဂိတ်အနီး ဗုံးတစ်လုံးပေါက်ကွဲ ခဲ့ပြီး လဝက အရာရှိတစ်ဦးသေဆုံးခဲ့သေးကြောင်း သိရသည်။\nမူဆယ်မှာ ဗုံးကွဲ၊ မိုးညှင်းမှာ မိုင်းကွဲ\nမူဆယ်မြို့ ပြည်ထောင်စု လမ်းမကြီးပေါ်မှာ ဧပြီလ ၂၈ ရက်နေ့ စနေနေ့ည ၉ နာရီခွဲ ကျော်လောက်မှာ ဗုံးပေါက်ကွဲမှု ဖြစ်ပွားခဲ့ပြီး လူတစ်ဦး သေဆုံးသွားခဲ့ပါတယ်။\nသေဆုံးသွားတဲ့သူ ကတော့ ဗုံးဖောက်ခွဲဖို့ ကြိုးစားသူကိုယ်တိုင် ဖြစ်တယ်လို့ ဒေသခံတွေ အပြောအရ သိရပါတယ်။ အဲဒီသူဟာ လုံခြုံရေးလှည့်နေတဲ့ ရဲကားနောက်ကို ဆိုင်ကယ်တစီးနဲ့လိုက်ပြီး ဗုံးနဲ့ ပစ်ပေါက်ဖို့ ကြိုးစားခဲ့တာလို့ သိရပါတယ်။\nအဲဒီလို နောက်ကနေ ကပ်ရပ်လိုက်ပြီး ဗုံးနဲ့ ပစ်ပေါက်ဖို့ ကြိုးစားတဲ့ အချိန်မှာ ဗုံးက လွင့်မသွားပဲ သူ့ဆီမှာပဲ ပြန်ပေါက်ကွဲသွားတာလို့ မျက်မြင်သက်သေ တဦးက ပြောပြပါတယ်။ အဲဒီ ဖောက်ခွဲသူကိုယ်မှာ M20 ပစ်စတို တစ်လက်ကိုလည်း တွေ့ရှိရတယ်လို့ သိရပါတယ်။\nပြီးခဲ့တဲ့ ဧပြီလ ၂၀ ရက်နေ့တုန်း ကလဲ မူဆယ် ၁၀၅ မိုင် စစ်ဆေးရေးဂိတ်မှာ အခုလို ဗုံးပေါက်ကွဲမှု ဖြစ်ပွားခဲ့ပြီး လူဝင်မှု ကြီးကြပ်ရေး အရာရှိတဦး သေဆုံးသွားခဲ့ပါတယ်။\nမူဆယ်မြို့မှာ မတ်လကုန်ကစပြီး အခုအချိန်ထိ ၁ လ အတွင်း အခုလိုမျိုးဗုံးပေါက်ကွဲမှု ၄ ကြိမ် ဖြစ်ပွားခဲ့ပြီလို့ ဒေသခံတွေက ပြောပါတယ်။\nဧပြီလ ၂၉ရက် မနက် ၁နာရီ ကျော်လောက်က မိုးညင်းမြို့နယ် မော်ဟန်ဘူတာအလွန် စင့်ကြည်ရွာနားမှာ မန္တလေး မြစ်ကြီးနား အဆန်ရထားဟာ မိုင်းမိပြီး တွဲချော်သွားတာ ကြောင့် သံဃာ ၂ပါးနဲ့ လူတဦး ဒဏ်ရာရရှိ သွားပါတယ်။\nဒီအဆန်ရထား အမှတ် ၃၃ ဟာ မိုးညှင်းမြို့ကို မရောက်ခင် ၁၆ မိုင်လောက် ဝေးတဲ့ စင့်ကြည်ရွာနား အရောက်မှာ မိုင်းထိလို့ အိပ်စင်တွဲ ၈တွဲ လမ်းချော်ကျသွားတာ ဖြစ်ပါတယ်။\nဒီအတွက် အတွက် သံဃာ ၂ပါးနဲ့ လူတယောက် ဒဏ်ရာ ပြင်းထန်တာမို့ သူတို့ကို မိုးညှင်း ဆေးရုံမှာ တင်ထားရပါတယ်။\nလတ်တလော အခြေအနေမှာတော့ မိုးညှင်းက ရထားတွဲမတဲ့ ကရိန်းတွေသွားသလို မြစ်ကြီးနားဘက်ကနေ ရထားတစင်း အမြန်လွှတ်ပြီး ခရီးသည်တွေကို သွားခေါ်နေတယ်လို့ ဒေသခံတွေက ပြောပါတယ်။\nဒီကိစ္စကို ဘယ်သူလုပ်တယ်ဆိုတဲ့ အဓိက လက်သည်ကိုတော့ တာဝန်ရှိသူတွေဘက်က စုံစမ်းဆဲလို့ ပြောပါတယ်။ မိုးညှင်းဘူတာနဲ့ အုပ်ချုပ်ရေးမှူးရုံးတွေကို ဆက်သွယ် ကြည့်တော့လည်း အသေးစိတ် စုံစမ်းဆဲ ဖြစ်တယ်လို့ဘဲ ဖြေကြားပါတယ်။\nမိုင်တိုင်အမှတ် ၆၁၆/၁၂ ၊ တံတားအမှတ် ၅၃၄ မှာ မိုင်းကွဲရာမှာ တွဲ ၈ တွဲ တိမ်းမှောက် သွားပြီး ၂ ဦး ဒဏ်ရာရတယ်လို့ဒေသခံ တဦးက ပြောပါတယ်။\nစက်ခေါင်းအနောက်က သုံးတွဲမြောက် တဲ့တဲ့မှာ ပေါက်ကွဲတယ်။ ၃ တွဲက ကြမ်းပြင် ပေါက်ထွက်သွားတယ်။ ၃ တွဲရဲ့ နောက်က တွဲတွေကတော့ လမ်းချော်သွားတယ်။ စီးလာတဲ့ ဦးမျိုးမင်းထိုက် ခြေထောက်ကျုိးသွားတယ်။ ဦးခန်းမှာ စီးလာတဲ့ ကိုရင်တစ်ပါး ခြေမျက်စေ့ ကွဲသွားတယ်ပြောတယ်။ အသေအကျောက်တော့ မရှိဘူးဗျ။\nအခု အချိန်မှာ အစုန်-အဆန် ရထား ခရီးစဉ်တွေ ရပ်ဆိုင်းထားတယ်လို့ သိရပါတယ်။\nအလားတူ မြန်မာ-တရုတ်နယ်စပ်မြို့ မူဆယ်မှာလည်း မနေ့ညက ဗုံးပေါက်ကွဲမှု ဖြစ်ပွားသွားပါတယ်။ ရဲကားတစီးကို လက်လုပ်ဗုံးလို့ ယူဆရတဲ့ ဗုံးနဲ့ မနေ့ည ၉ နာရီခွဲလောက်က လှမ်းပစ်ရင်း ဗုံးပေါက်သွားတဲ့အတွက် ဖောက်ခွဲတဲ့လူ သေဆုံးသွားတာပါ။ မော်တော်ဆိုင်ကယ်စီးလာသူ တစ်ဦးက ရဲကားကို လှမ်းပစ်တာဖြစ်တယ်လို့ ဒေသခံတဦးက ပြောပါတယ်။\nရဲကားကို လှမ်းပစ်တာ။ စိန်ရတနာ ဟိုတယ်ရဲ့ အရှေ့ လမ်းအကွေ့ပေါ့နော်။ မြို့ပတ်လမ်း အစမှာ။ ည ၉ နာရီခွဲလောက်မှာ ဖြစ်တယ်ထင်တယ်။ ထိသွားတဲ့သူကတော့ လက်တွေဘာတွေ ပြတ်သွားတာပေါ့။ ခေါင်းကိုလည်း တခြမ်းထိတယ်ပြောတယ်။ ရဲကိုတော့ မထိသွားဘူး။ လက်လုပ်ဗုံးလို့ ပြောတယ်။ ဗုံးက မကောင်းတော့ ပစ်နေရင်းနဲ့ ကွဲတာ။ ခွဲတဲ့လူက သေသွားတယ်။ အိတ်ထဲမှာတော့ လက်နက် တစ်လက်ပါတယ်လို့တော့ ပြောသံကြားတယ်။\nဒီဗုံးဖောက်ခွဲသူဟာ ဘယ်သူဘယ်ဝါမှန်း အတိအကျ မသိရသေးဘူးလို့လည်း ဒေသခံတွေက ပြောကြပါတယ်။\nမန္တလေးမြစ်ကြီးနား အဆန်ရထားပေါ့။ အမှတ်၃၃ အိပ်စင်ရထား မိုင်တိုင်အမှတ် ၆၁၆/ ၁ နဲ့ ၂ ကြား၊ တံတားအမှတ်က ၅၃၄။ အချိန်က မနက် ၁နာရီခွဲအချိန်မှာ ဖြစ်သွားတာပေါ့နော်။ အဲဒီမှာ ရထား လာတဲ့အချိန်မှာ စက်ခေါင်းအနောက်က ၃တွဲမြောက်မှာ ထောင်ထားတဲ့မိုင်းက စပေါက်ကွဲတာပေါ့။ မိုင်းထိတဲ့တွဲကတော့ ကြမ်းပြင် ပေါက်ထွက်သွားတယ်။ နောက်တွဲတွေကတော့ လမ်းချော်သွားတယ်။ မချော်ဘဲကျန်ထားတာ သံလမ်းပေါ်မှာကတော့ ဂတ်တွဲတတွဲပဲ ကျန်တယ်ပေါ့ဗျာ။\nမိုင်းကွဲတဲ့အခါကျတော့ ၈ တွဲက derail ဖြစ်တယ်။ မီးရထားအခေါ်ကတော့ သံလမ်းကနေပြီး ချော်သွားတာပဲပေါ့။ ဘီးတွေ အောက်ကျသွားတာပေါ့ဗျာ။ ခရီးသည်တွေကတော့ မော်ဟန်ဘက်ကို လမ်းလျှောက် လာရတာပေါ့နော်။ မြစ်ကြီးနားကနေပြီးတော့ တရုတ်ရထား ခေါ်တယ်လေ။ အဲဒီရထားက မော်ဟန်မှာ ရှိတဲ့ ခရီးသည်တွေကို သွားကြိုဖို့လို့ ဆင်းသွားပြီ။ နောက်ရထားတွေ ပြေးဖို့ ဆွဲဖုိ့ကတော့ မြစ်ကြီးနားက ရထားတွေ မထွက်ဘူး၊ မန္တလေးကလည်း မထွက်ဘူး။ ဒီလမ်းပိုင်းကို ရှင်းပြီးတဲ့ အချိန်ကျမှ ထွက်ဖို့ အစီအစဉ်ရှိတယ်။ မနက်ဖြန်လောက်ဆိုရင်တော့ ပြီးနိုင်မယ်လို့တော့ မီးရထားဘက်က ခန့်မှန်း ထားတာပဲလေ။\nမန္တလေး မြစ်ကြီးနား အဆန်ရထား မိုင်းခွဲ ဖျက်ဆီးခံရ\n(၂၉.၄.၂၀၁၂) (၃၃)အဆန် အိပ်စင်ရထားသည် နန့်စီးအောင်ဘူတာ မှ (၂၉.၄.၂၀၁၂) နံနက် (၀၀း၅၆) နာရီအချိန် တွင် ထွက်လာပြီး နံနက် (၁း၁၀)နာရီအချိန် ကချင်ပြည်နယ်၊ မိုးညှင်းမြို့နယ်၊ မော်ဟန် ဘူတာနှင့် နန့်စီးအောင် ဘူတာ အကြား မိုင်တိုင် ၆၁၆/၁ နှင့် ၆၁၆/၃ အကြား တံတားအမှတ် (၅၃၄) နေရာတွင် မိုင်း (၂)လုံး ဆက်တိုက် ပေါက်ကွဲခဲ့သည်။ ဗုံးပေါက်ကွဲမှုကြောင့် ရထားတွဲ (၁၂)ပါဝင်ရာ၊ (၈)တွဲ လမ်းချော် ခဲ့ပါသည်။\nအထက်တန်း အိပ်ခန်း တွဲ(၁) ၁၂၆၆၉ နှင့် တွဲ (၇) ၁၂၆၅၄ BREZ 10919 စားသောက်တွဲ တိမ်းမှောက် ခဲ့ပါသည်။ အိပ်စင် တွဲ(၁) D ခန်းတွင် လိုက်ပါလာသော မျိုးမင်းထိုက် (၂၈)နှစ် ညာဘက် ခြေထောက် ကျိုးသွားပြီး၊ အိပ်စင်တွဲ(၁) B ခန်းတွင် လိုက်ပါလာသော ရှင်စန္ဒောဘာသ ခြေမျက်စိ ဒဏ်ရာ ရရှိခဲ့ပါသည်။\nရထားသံလမ်း ကွန်ကရစ်တုံး (၉၅) တုံး ပျက်စီးပြီး တံတား အမှတ် (၅၃၄) ပျက်စီးခဲ့ကြောင်း ရထားထိန်း ဦးစစ်လှိုင် မှ ပြောကြားခဲ့ပြီး မီးရထားဌာနမှ တာဝန်ရှိသူများမှ နံနက် (၈)နာရီအချိန်မှ စပြီး ရထာလမ်းကို ပြန်လည် ပြုပြင်နေကြောင်း သိရှိရပါသည်။\nတရုတ်မြန်မာနယ်စပ်က ဒုက္ခသည်စခန်းတွေမှာ ခိုလှုံနေတဲ့ ကချင်စစ်ပြေး ဒုက္ခသည်တွေကို အလှူငွေ၊ အ၀တ်အစား၊ ဆေးဝါးတွေကို ကူညီထောက်ပံ့ဖို့ အဖြူရောင်တွဲလက်များအဖွဲ့က ဒီနေ့မနက်မှာ နယ်စပ်ဒေသကို ထွက်ခွာသွားပါတယ်။\nအဖြူရောင်တွဲလက်အဖွဲ့က မငုဝါက “အလှူငွေ သိန်း ၃၀ လောက်နဲ့ ဂျပန်မှာနေတဲ့ မြန်မာလူမျိုးနဲ့ ဂျပန်လူမျိုးတွေက ပေးလိုက်တဲ့ ကျားမ အ၀တ်အထည်၊ ကလေးအ၀တ်နဲ့ အရုပ်တွေ၊ ဖိနပ်နဲ့ စောင်တွေ အမျိုးပေါင်း ၁၅၀၀ ကျော် ပါသွားပါတယ်။ သူတို့အဓိက ရည်ရွယ်ထားတာက မန်ဝိန်းစခန်းကို သွားမှာပါ။ အဲဒီမှာ ဘယ်နေရာကို ဆက်သွားသင့်သလဲဆိုပြီး လိုအပ်တဲ့ စခန်းတွေကို ထပ်သွားမှာပါ။”\nပရဟိတလုပ်ငန်းတွေကို စိတ်ဝင်စားတဲ့ လူငယ်တွေနဲ့ ဖွဲ့ထားတဲ့ အဖြူရောင် တွဲလက်များ အဖွဲ့ဟာ ပြီးခဲ့တဲ့ မတ်လတုန်းကလည်း ကချင်ပြည်နယ်၊ ရှမ်းပြည်နယ်နဲ့ တရုတ်နိုင်ငံနယ်စပ်က မန်ဝိန်းကြီး ဒုက္ခသည်စခန်းနဲ့ အနီးအနားက ဒုက္ခသည် စခန်းတွေကို သွားရောက်ခဲ့ပါတယ်။\nအခုတခေါက်မှာတော့ ဒုက္ခသည်ကလေးငယ်တွေကို ဖျော်ဖြေရေးပေးဖို့် မျက်လှည့် ဆရာတယောက်၊ ရုပ်ပုံတွေ ရေးဆွဲပေးဖို့ ပန်းချီဆရာမတယောက်၊ ဒုက္ခသည်စခန်းတွေမှာ သီချင်းဆိုပြမယ့် အစီအစဉ်တွေလုပ်ဖို့ စီစဉ်သွားတယ်လို့ မငုဝါက ပြောပါတယ်။\nမနှစ် ဇွန်လက ကချင်လွတ်မြောက်ရေးတပ်မတော် (ကေအိုင်အေ) နဲ့ အစိုးရတို့ကြား အပစ်ရပ်စဲရေး သဘောတူညီချက် ပျက်ပြီးနောက် ဖြစ်ပွားတဲ့ တိုက်ပွဲတွေကြောင့် ဒေသခံ ၅ သောင်းလောက် စစ်ပြေးနေရတယ်လို့ ဒုက္ခသည် ကူညီရေးအဖွဲ့တွေက ဆိုပါတယ်။\nနှစ်ဖက်ခေါင်းဆောင်တွေကြားမှာ အပစ်ရပ်ရေး ၆ ကြိမ် ဆွေးနွေးခဲ့ပေမယ့် သဘောတူညီချက် မရသေးပါဘူး။ ဒီနေ့ထုတ် အစိုးရအာဘော် မြန်မာ့အလင်း သတင်းစာမှာလည်း ကေအိုင်အေဘက်က လက်နက်ကြီးတွေနဲ့ ပစ်ခတ်လို့ ဒေသခံ အရပ်သားတွေ သေဆုံးတဲ့ သတင်းဖော်ပြခဲ့ပြီး ကေအိုင်အေဘက်က သူတို့ လက်ချက် မဟုတ်တဲ့အကြောင်း ငြင်းဆန်ပါတယ်။\nဧပြီလ ၂၉ ရက်နေ့က မန္တလေး-မြစ်ကြီးနား အမှတ် ၃၃ အဆန်ရထား မိုင်းကွဲမှုမှာလည်း KIA မှ မိုင်းထောင် ဖောက်ခွဲမှု ဖြစ်ကြောင်း မြန်မာ့အလင်း သတင်းစာက စွပ်စွဲထားသည်။\nနိုင်ငံပိုင်သတင်းစာပါ အကြမ်းဖက်လုပ်ရပ် စွပ်စွဲချက်များ ကေအိုင်အေပယ်ချ\nကချင်လွတ်မြောက်ရေးတပ်ဖွဲ့ (ကေအိုင်အေ)တွေရဲ့ အကြမ်းဖက် လုပ်ရပ်တွေကြောင့် အပြစ်မဲ့ပြည်သူတွေ အသက်ဘေးအန္တရာယ်နဲ့ ကြုံနေရတယ်လို့ ခုရက်ပိုင်းထုတ် နိုင်ငံပိုင် သတင်းစာတွေမှာ နေ့စဉ်ဆိုသလို စွပ်စွဲဖော်ပြချက်တွေဟာ မဟုတ် မှန်ကြောင်း ကေအိုင်အေ ဘက်က ငြင်းဆိုလိုက်ပါတယ်။\nဧပြီ ၂၉ ရက်နေ့ မနက်က ကချင်ပြည်နယ် မိုးညှင်းမြို့နယ်ထဲမှာ ပြေးဆွဲနေတဲ့ မန္တလေး-မြစ်ကြီးနား အထူးအိပ်စင်ရထား ဟာ ကေအိုင်အေ ထောင်ထားတဲ့ မိုင်းနင်းမိလို့ ရထားတွဲ ၈ တွဲ လမ်းချော်ပြီး ပြည်သူ ၂ ဦး ထိခိုက်ဒဏ်ရာရခဲ့တယ်လို့ ဒီနေ့ထုတ် နိုင်ငံပိုင် သတင်းစာတွေမှာ စွပ်စွဲဖော်ပြလိုက်တာပါ။\nဒါ့အပြင် ဧပြီ ၂၆ ရက်နေ့တုန်းကလည်း မိုင်းမောက်မြို့နယ် ကုန်းနှောရွာထဲကို ကေအိုင်အေက လက်နက်ကြီးနဲ့ ပစ်ခတ်တဲ့အတွက် ၅ နှစ်သား ကလေးငယ်တဦး သေဆုံးပြီး ဒေသခံ ၂ ဦး ဒဏ်ရာရခဲ့တဲ့အကြောင်း၊ ၀ိုင်းမော်မြို့နယ် ဆဒုံးမြို့နယ်ခွဲမှာလည်း အထွေထွေ အုပ်ချုပ်ရေးဌာနကို ၀င်စီးပြီး ၀န်ထမ်းတွေကို ပစ်ခတ်ခဲ့တယ်လို့ နိုင်ငံပိုင်သတင်းစာတွေမှာ ဖော်ပြခဲ့တာပါ။\nဒီစွပ်စွဲချက်တွေနဲ့ ပတ်သက်ပြီး ကေအိုင်အေ ပြောခွင့်ရ ဦးလနန်းက “ပေါက်ကွဲမှု ဖြစ်တိုင်းက အစိုးရဘက်က ကေအိုင်အေကို ပစ်တာချည်းပဲ။ ဒါက လုပ်နေကျကိစ္စ။ ဘယ်သူက ဘယ်သူ့ကို ပစ်တယ်ဆိုတာ သက်သေမရှိဘူးဆိုတော့ ပြောဖို့တော့ ခက်မယ်ထင်တယ်။ တောမီးလောင်တဲ့အခါမှာ တောကြောင်က လက်ခမောင်းခတ်တဲ့ ပုံစံမျိုးဟာ အများကြီး ဖြစ်ပါတယ်။ အစိုးရကို ဆန့်ကျင်ချင်တဲ့ ပုဂ္ဂိုလ်တွေ အများကြီး ရှိပါတယ်။ ကေအိုင်အေနဲ့ အစိုးရတပ် တိုက်ပွဲ ဖြစ်တဲ့အခါ ကြားမှာနေပြီးတော့ လုပ်စားသွားသူတွေလည်း ရှိပါလိမ့်မယ်။ ပေါက်ကွဲမှုဖြစ်တိုင်း ကေအိုင်အေ ထောင်ထားတယ်ဆိုတာမျိုး တစွတ်ထိုး ပြောဆိုတာက လွန်တယ်လို့ ဆိုရမယ်ဗျ။”\nဒီလ ၂၆ ရက်နေ့ နေ့ခင်းပိုင်းက ခမရ ၅၂၈ အစိုးရတပ်က ၀ိုင်းမော်မြို့နယ် ဘန်ရှောင်ရွာထဲဝင်ပြီး ရွာသားပိုင် စပါးကျီတွေ မီးရှို့ဖျက်ဆီးခဲ့တဲ့အတွက် ရွာသား ၁၀၀ လောက် လိုင်ဇာဘက် ထွက်ပြေးခိုလှုံလာတယ်လို့ ဦးလနန်းက ပြောပါတယ်။\nဒါ့အပြင် အစိုးရတပ်တွေက ကေအိုင်အိုရဲ့လိုင်ဇာစခန်းကို ဘက် ၃ ဘက်က ၀န်းရံပြီး လက်နက်ကြီးတွေနဲ့ ပစ်ခတ်နေတဲ့အကြောင်း၊ ဒါပေမယ့် ကေအိုင်အို တပ်ဖွဲ့တွေက ဌာနချုပ် လိုင်ဇာတခုတည်းမှာ စုနေတာမဟုတ်ဘဲ တခြားဒေသမှာ ပြန့်နေတဲ့အတွက် ဗဟိုကို ထိပါးလာမယ်ဆိုရင် တခြားဒေသတွေမှာ တိုက်ပွဲတွေပိုပြီး ကျယ်ပြန့်လာမယ်လို့ ကေအိုင်အေက ပြောပါတယ်။\nတိုက်ပွဲတွေရပ်ပြီး ပြဿနာတွေ ငြိမ်းအေးဖို့ ကေအိုင်အိုကလည်း အစိုးရနဲ့ ဆွေးနွေးလိုတဲ့ ဆန္ဒရှိတဲ့အကြောင်း ပြီးခဲ့တဲ့အပတ်က မြစ်ကြီးနားမှာတွေ့ဖို့ အစိုးရက ကမ်းလှမ်းတဲ့အပေါ် ကေအိုင်အိုက ငြင်းဆန်တာဟာ နေရာအနေအထားကြောင့်ပဲ ဖြစ်ပြီး အဆင်ပြေနိုင်မယ့် လွယ်ဂျယ်မြို့နယ် ပန်ဝိုင်ရွာမှာ တွေ့ဆုံဆွေးနွေးဖို့ ဧပြီ ၂၉ ရက်နေ့က အစိုးရငြိမ်းချမ်းရေး အကျိုးဆောင်တွေကနေ တဆင့် စာပို့ထားတယ်လို့ ဦးလနန်းက ပြောပါတယ်။\nရဟတ်ယာဉ် ၂ စင်းက ယခု မြန်မာ့တပ်မတော် နယ်ခြားစောင့်တပ် တပ်ရင်း အမှတ် ၁၀၀၁ အခြေစိုက်ထားသော (\nPosted by နေနိုင် မင်း at 11:48 PM\nမကောင်းပါဘူး ဘယ်ဘက်ကသာတယ် ဒီဘက်ကနာတယ်ဆိုတာ နှစ်ဦးစလုံး မကောင်းပါဘူးအားလုံးအေအေးဆေဆေးနဲ. အဆုံးသတ်တာ ကောင်းပါတယ်ဗျာ ဘာကြောင်.လဲဆိုတော.ကျနော်တို.ပြည်သူတွေက ဘာမှမဆိုင်ပဲ ဟိုမသွားရဲ ဒီမသွားရဲ.နဲ. စီးပွားရေးလဲ မလုပ်ရ ဒီကျာထဲ ကုန်ဈေးနုန်းကကြီး ရထားကမောက် နောက်ထက်ဒါမျိုးဆက်ဖြစ်နေရင် ကျနော်တို.က ဘာဆက်လုပ်ရမလဲ အားလုံးသိအောင်ပြန်လယ်ပြောပေးပါနော်\nအခုလို.ဖြစ်နေတော. ကျနော်တို.အတွက်ကတော.ဘာမှ မကောင်းတာသေချာတယ်ဗျ အာဏာ ပိုင်တွေအတွက်ကတော.မသိဘူးဗျ ဘယ်သူကအားသာမယ်ဆိုတာ လွန်းဆွဲ နေတာလာမသိဘူးနော်ကျနော် တို.ကတော. သူတို.နုသမျှ ယုရတော.မှာပဲ ဘယ်သူနိုင်ပါစေလို.တော.ဆုမတောင်းခြင်းဘူးဗျာ အားလုံးက သူတို.မှားတာမရှိ ကြဘူးထင်နေကြတာကို ဒါကြောင်. ဖြစ်ခြင်းတဲ.သူတွေ ဖြစ်ကြပါစေ ကိုကတော.တနေ.လုပ်မှ စားရမှာဆိုတော.အလုပ်ကိုတော.ရှာကြံပြီးတနေ.တာအတွက်စားသောက်ရမှာပဲ


သင်သည် ဂုဏ်တင်ရာတွင် ဦးဆောင်သူလော\nကင်းမျှော်စင်—လေ့လာရန် စာစောင် | အောက်တိုဘာ ၂၀၀၈\n“အချင်းချင်း ဂုဏ်တင်ရာတွင် ဦးဆောင်ကြလော့။”—ရော. ၁၂:၁၀၊ ကဘ။\n၁။ ကမ္ဘာ့ဒေသများစွာတွင် အဘယ်အရာကို မတွေ့ရတော့သနည်း။\nကမ္ဘာ့အချို့ဒေသများတွင် ငယ်ရွယ်သောကလေးငယ်များသည် လူကြီးများရှိရာသို့ရောက်သည့်အခါ ရိုသေစွာဒူးထောက်ခြင်းအားဖြင့် လူကြီးများကိုဂုဏ်တင်သည့်ထုံးစံရှိသည်။ ယင်းသို့ပြုခြင်းဖြင့် သူတို့သည် အသက်ကြီးသူများထက် ပို၍မြင့်နေသည်ဟု မြင်ရတော့မည်မဟုတ်ပေ။ ထိုသို့သောလူ့အဖွဲ့အစည်းများတွင် ကလေးငယ်တစ်ဦး လူကြီးတစ်ဦးအား ကျောပေးနေခြင်းကိုလည်း မရိုသေသည့်အပြုအမူအဖြင့် ရှုမြင်ကြသည်။ ယဉ်ကျေးမှုအမျိုးမျိုးတွင် နည်းများစွာဖြင့် ရိုသေလေးစားမှုတင်ပြကြပြီး ထိုသို့သောရိုသေလေးစားမှုတင်ပြခြင်းက မောရှေပညတ်ကို ကျွန်ုပ်တို့အားအမှတ်ရစေသည်။ ယင်းတွင် ဤပညတ်ပါရှိ၏– ‘ဆံပင်ဖြူသောသူရှေ့မှာထရမည်။ အသက်ကြီးသောသူ၏မျက်နှာကို ရိုသေရမည်။’ (ဝတ်. ၁၉:၃၂) ဝမ်းနည်းစရာမှာ ဒေသများစွာတွင် အခြားသူတို့အားဂုဏ်တင်မှုကို မတွေ့ရတော့ပါ။ အမှန်တွင် ရိုသေလေးစားမှုမရှိခြင်းကို ယနေ့ နေရာတကာတွင် တွေ့မြင်ရသည်။\n၂။ ဘုရားသခင့်နှုတ်မြွက်တော်က မည်သူတို့ကိုဂုဏ်တင်ရန် ဖော်ပြထားသနည်း။\n၂ ဘုရားသခင့်နှုတ်မြွက်တော်က ဂုဏ်တင်ခြင်းကို အလွန်အလေးပေးဖော်ပြ၏။ ယေဟောဝါနှင့် ယေရှုခရစ်ကို ရိုသေဂုဏ်တင်ရန် ဖော်ပြထား၏။ (ယော. ၅:၂၃) ကျွန်ုပ်တို့သည် မိသားစုဝင်အချင်းချင်းနှင့် ယုံကြည်သူချင်းတို့အပြင် အသင်းတော်ပြင်ပရှိအချို့သူတို့ကို ဂုဏ်တင်ရန်လည်း ပညတ်ထား၏။ (ရော. ၁၂:၁၀; ဧ. ၆:၁၊ ၂; ၁ ပေ. ၂:၁၇) ယေဟောဝါအား ကျွန်ုပ်တို့ဂုဏ်တင်သည့် နည်းလမ်းအချို့မှာ အဘယ်နည်း။ ကျွန်ုပ်တို့၏ ခရစ်ယာန်ညီအစ်ကို၊ ညီအစ်မများအား ဂုဏ်တင် သို့မဟုတ် အလွန်ရိုသေလေးစားကြောင်း မည်သို့တင်ပြကြသနည်း။ ယင်းမေးခွန်းများနှင့် ယင်းနှင့်ဆက်စပ်သည့်မေးခွန်းတချို့ကို သုံးသပ်ကြည့်ကြစို့။\nယေဟောဝါနှင့် ကိုယ်တော့်နာမတော်ကို ဂုဏ်တင်ပါ\n၃။ ယေဟောဝါအားဂုဏ်တင်ရာတွင် အရေးပါသောနည်းတစ်နည်းမှာ အဘယ်နည်း။\n၃ ယေဟောဝါအားဂုဏ်တင်သည့် အရေးပါသောနည်းတစ်နည်းမှာ ကိုယ်တော်၏နာမတော်ကို သင့်လျော်စွာရိုသေလေးစားမှု တင်ပြခြင်းအားဖြင့်ဖြစ်သည်။ အမှန်မှာ ကျွန်ုပ်တို့သည် “[ကိုယ်တော်၏] နာမအဖို့” နုတ်ယူခံရသောလူမျိုးဖြစ်ကြသည်။ (တ. ၁၅:၁၄) အတိုင်းအဆမဲ့တန်ခိုးရှင်ဘုရားသခင်ဖြစ်သော ယေဟောဝါ၏နာမတော်ခံယူသည်မှာ အမှန်ပင်ဂုဏ်တင်မှုတစ်ခုဖြစ်သည်။ ပရောဖက်မိက္ခာ ဤသို့ဆိုခဲ့၏– ‘လူအမျိုးမျိုးတို့သည် အသီးအသီး ကိုယ်ဆိုင်ရာဘုရားသခင်၏နာမကိုအမှီပြုလျက် လိုက်လျှောက်တတ်ကြ၏။ ငါတို့မူကား ငါတို့၏ဘုရားသခင်ယေဟောဝါ၏နာမတော်ကိုအမှီပြုလျက် ကာလအစဉ်အမြဲ လိုက်လျှောက်ကြလိမ့်သတည်း။’ (မိ. ၄:၅၊ သမ္မာ) ကျွန်ုပ်တို့ခံယူထားသောနာမတော်ကို ကောင်းစွာရောင်ပြန်ဟပ်သည့်နည်းနှင့် နေ့စဉ်အသက်ရှင်နေထိုင်ရန်ကြိုးစားခြင်းဖြင့် ကျွန်ုပ်တို့သည် ‘ယေဟောဝါ၏နာမတော်ကိုအမှီပြုလျက် လိုက်လျှောက်ကြ’ သည်။ ရောမရှိခရစ်ယာန်များအား ပေါလုသတိပေးခဲ့သည့်အတိုင်း ကျွန်ုပ်တို့သည် ကျွန်ုပ်တို့ဟောပြောသည့်သတင်းကောင်းနှင့်အညီ မနေထိုင်ပါက ဘုရားသခင့်နာမတော်ကို “ကဲ့ရဲ့” စရာဖြစ်စေပြီး ဂုဏ်အသရေပျက်စေနိုင်သည်။—ရော. ၂:၂၁-၂၄။\n၄။ ယေဟောဝါအကြောင်းသက်သေခံခြင်း အခွင့်ထူးကို ကျွန်ုပ်တို့မည်သို့ရှုမြင်ကြသနည်း။\n၄ သက်သေခံခြင်းလုပ်ငန်းအားဖြင့်လည်း ယေဟောဝါကို ကျွန်ုပ်တို့ဂုဏ်တင်ကြသည်။ အတိတ်က ယေဟောဝါသည် ဣသရေလလူမျိုးကို မိမိ၏သက်သေများဖြစ်ရန် ဖိတ်ခေါ်ခဲ့သော်လည်း သူတို့သည် မိမိတို့၏တာဝန်ကိုလုပ်ဆောင်ရန် ပျက်ကွက်ခဲ့ကြသည်။ (ဟေရှာ. ၄၃:၁-၁၂) များသောအားဖြင့် သူတို့သည် ယေဟောဝါထံမှကျောခိုင်းသွားခဲ့ကြပြီး ‘ဣသရေလအမျိုး၌ သန့်ရှင်းတော်မူသောဘုရားသခင်ကို’ စိတ်တော်နာစေခဲ့ကြသည်။ (ဆာ. ၇၈:၄၀၊ ၄၁) နောက်ဆုံးတွင် သူတို့သည် ယေဟောဝါ၏မျက်နှာသာ လုံးလုံးဆုံးရှုံးခဲ့သည်။ သို့သော် ယနေ့ ကျွန်ုပ်တို့သည် ယေဟောဝါအကြောင်းသက်သေခံခွင့်၊ ကိုယ်တော်၏နာမတော်ကို ကြားသိစေခွင့်ကို အလွန်လေးမြတ်တန်ဖိုးထားကြသည်။ ကိုယ်တော်ကိုချစ်မြတ်နိုးပြီး ကိုယ်တော်၏နာမတော်ကို သန့်ရှင်းမြင့်မြတ်စေလိုသောကြောင့် ယင်းကို ကျွန်ုပ်တို့လုပ်ဆောင်ကြသည်။ ကောင်းကင်ခမည်းတော်နှင့် ကိုယ်တော်၏ရည်ရွယ်တော်မူချက်များနှင့်ပတ်သက်သော အမှန်တရားကို ကျွန်ုပ်တို့သိထားကြရာ ဟောပြောခြင်းကိုမလုပ်ဆောင်ပဲ မည်သို့နေနိုင်ကြမည်နည်း။ “မဟောဘဲမနေနိုင်။ မဟောဘဲနေလျှင် အမင်္ဂလာရှိ၏” ဟုဆိုခဲ့သော တမန်တော်ပေါလုကဲ့သို့ ကျွန်ုပ်တို့ခံစားကြရသည်။—၁ ကော. ၉:၁၆။\n၅။ ယေဟောဝါအားယုံကြည်ခြင်းနှင့် ကိုယ်တော့်ကိုရိုသေလေးမြတ်ခြင်းသည် မည်သို့ဆက်စပ်မှုရှိသနည်း။\n၅ ဆာလံဆရာဒါဝိဒ် ဤသို့ဖော်ပြခဲ့၏– ‘နာမတော်ကိုသိသောသူတို့သည် ကိုယ်တော်ကိုယုံကြည်ကြပါလိမ့်မည်။ အကြောင်းမူကား အိုယေဟောဝါ၊ ကိုယ်တော်ကိုရှာသောသူတို့ကို စွန့်ပစ်တော်မမူတတ်ပါ။’ (ဆာ. ၉:၁၀) ကျွန်ုပ်တို့သည် ယေဟောဝါကိုအမှန်တကယ်သိကျွမ်းပြီး ကိုယ်တော်၏နာမတော်ကိုယ်စားပြုသည့်အရာကို ရိုသေလေးစားကြောင်းပြမည်ဆိုလျှင် ရှေးခေတ်က ကိုယ်တော်၏တည်ကြည်သောကျေးကျွန်များကဲ့သို့ ကိုယ်တော်ကို ကျွန်ုပ်တို့ယုံကြည်ကိုးစားကြမည်ဖြစ်သည်။ ယင်းသို့ယုံကြည်ကိုးစားခြင်း၊ ယေဟောဝါအားယုံကြည်ခြင်းသည် ကိုယ်တော်အားဂုဏ်တင်သည့် အခြားနည်းလမ်းတစ်ခုဖြစ်ပြန်သည်။ ဘုရားသခင့်နှုတ်မြွက်တရားတော်က ယေဟောဝါအားယုံကြည်ကိုးစားခြင်းနှင့် ကိုယ်တော်အားရိုသေလေးမြတ်ခြင်းဆက်စပ်ထားပုံကို သတိပြုကြည့်ပါ။ ရှေးဣသရေလလူမျိုးသည် ယေဟောဝါအားယုံကြည်ကိုးစားရန် ပျက်ကွက်သည့်အခါ ကိုယ်တော်သည် မောရှေအား ဤသို့မေးခဲ့၏– “ဤလူမျိုးသည် အဘယ်မျှကာလပတ်လုံး ငါ့ကိုမရိုမသေပြုကြလိမ့်မည်နည်း။ သူတို့၌ငါပြခဲ့ပြီးသမျှသော နိမိတ်လက္ခဏာတို့ကိုမြင်ရသော်လည်း အဘယ်မျှကာလပတ်လုံး ငါ့ကိုမယုံဘဲနေကြလိမ့်မည်နည်း။” (တော. ၁၄:၁၁) ပြောင်းပြန်ပြောလျှင်လည်း မှန်ကန်ပါသည်။ စုံစမ်းနှောင့်ယှက်မှုများခံရစဉ်တွင်ပင် ယေဟောဝါကာကွယ်ပေးမည်၊ ထောက်မပေးမည်ကို ယုံကြည်ကိုးစားခြင်းသည် ကိုယ်တော်အား ရိုသေလေးမြတ်ရာရောက်သည်။\n၆။ ယေဟောဝါအား နက်ရှိုင်းစွာရိုသေလေးမြတ်ကြောင်း တင်ပြရန် ကျွန်ုပ်တို့အား အဘယ်အရာကလှုံ့ဆော်သနည်း။\n၆ ယေဟောဝါအားရိုသေလေးမြတ်ခြင်းသည် နှလုံးထဲမှလာရမည်ဖြစ်ကြောင်း ယေရှုဖော်ပြခဲ့သည်။ စိတ်ရိုးမှန်နှင့်ဝတ်ပြုကိုးကွယ်ခြင်းမဟုတ်သူတို့အကြောင်း မိန့်တော်မူရာတွင် ယေရှုသည် ယေဟောဝါမိန့်တော်မူခဲ့သည့်စကားကို ဤသို့ကိုးကားခဲ့၏– “ဤလူမျိုးတို့သည် နှုတ်နှင့်ငါ့ကိုချဉ်းကပ်၍ နှုတ်ခမ်းနှင့်ငါ့ကိုရိုသေကြ၏။ စိတ်နှလုံးမူကား ငါနှင့်ဝေးလှ၏။” (မ. ၁၅:၈) ယေဟောဝါအား စိတ်အရိုးခံဖြင့် ရိုသေလေးမြတ်ခြင်းသည် ကိုယ်တော်အားနှလုံးအကြွင်းမဲ့ချစ်ခြင်းမှ ထွက်ပေါ်လာသည်။ (၁ ယော. ၅:၃) ထို့ပြင် ကျွန်ုပ်တို့သည် ယေဟောဝါ၏ဤကတိတော်ကိုလည်း စိတ်စွဲထားကြ၏– “ငါ့ကိုချီးမြှောက် [“ဂုဏ်တင်၊” ကဘ] သောသူတို့ကို ငါချီးမြှောက်မည်။”—၁ ရာ. ၂:၃၀။\nဦးဆောင်သူတို့သည် အခြားသူတို့အား လေးစားမှုတင်ပြ\n၇။ (က) တာဝန်ရှိအနေအထားတွင်ရှိသော ညီအစ်ကိုများသည် မိမိတို့၏ကြီးကြပ်မှုအောက်တွင်ရှိသူတို့ကို အဘယ်ကြောင့်ဂုဏ်တင်သင့်သနည်း။ (ခ) ပေါလုသည် ယုံကြည်သူချင်းတို့ကို ရိုသေလေးစားကြောင်း မည်သို့တင်ပြခဲ့သနည်း။\n၇ တမန်တော်ပေါလုက ယုံကြည်သူချင်းများအား ဤသို့တိုက်တွန်းခဲ့၏– “အချင်းချင်း ဂုဏ်တင်ရာတွင် ဦးဆောင်ကြလော့။” (ရော. ၁၂:၁၀၊ ကဘ) အသင်းတော်၌ တာဝန်ရှိအနေအထားတွင်ရှိသော ညီအစ်ကိုများသည် မိမိတို့ကြီးကြပ်မှုအောက်ရှိသူတို့ကို ဂုဏ်တင်ရာတွင် “ဦးဆောင်” ခြင်းဖြင့် ပုံသက်သေတင်ပြသင့်သည်။ ယင်းနှင့်စပ်လျဉ်း၍ ကြီးလေးသည့်တာဝန်များရရှိထားသူတို့သည် ပေါလုတင်ပြခဲ့သောပုံသက်သေကို လိုက်လျှောက်သင့်သည်။ (၁ သက်သာလောနိတ် ၂:၇၊ ၈ ကိုဖတ်ပါ။) ပေါလုလည်ပတ်ခဲ့သော အသင်းတော်များရှိညီအစ်ကိုများက ပေါလုသည် မိမိကိုယ်တိုင်မလုပ်လိုသောအရာများကို သူတို့အားပြုလုပ်စေရန် ဘယ်တော့မျှတောင်းဆိုမည်မဟုတ်ကြောင်း သိထားကြသည်။ ပေါလုသည် ယုံကြည်သူချင်းများကို ရိုသေလေးစားကြောင်းတင်ပြခဲ့သည့်အတွက် ယုံကြည်သူချင်းများ၏ ရိုသေလေးစားမှုကိုပြန်ရရှိခဲ့သည်။ “ငါကျင့်သည်နည်းတူ သင်တို့သည်ကျင့်ကြမည်အကြောင်း ငါနှိုးဆော်တောင်းပန်၏” ဟုပေါလုပြောချိန်တွင် သူ၏ပုံသက်သေကောင်းကြောင့် များစွာသောသူတို့သည် ပေါလုကိုတုပရန် လိုလိုလားလားရှိခဲ့မည်ဖြစ်ကြောင်း ကျွန်ုပ်တို့ ယုံကြည်စိတ်ချနိုင်သည်။—၁ ကော. ၄:၁၆။\n၈။ (က) ယေရှုသည် မိမိတပည့်များအား လေးစားကြောင်းတင်ပြရာတွင် အရေးပါသည့်နည်းတစ်နည်းကား အဘယ်နည်း။ (ခ) ယနေ့ ကြီးကြပ်မှူးများသည် ယေရှု၏ပုံသက်သေကို မည်သို့လိုက်လျှောက်နိုင်သနည်း။\n၈ တာဝန်ရှိညီအစ်ကိုတစ်ဦးသည် မိမိ၏ကြီးကြပ်မှုအောက်တွင်ရှိသူတို့ကို လေးစားကြောင်းတင်ပြနိုင်သည့် နောက်တစ်နည်းမှာ မိမိ၏တောင်းဆိုချက် သို့မဟုတ် မိမိပေးသောလမ်းညွှန်ချက်အတွက် အကြောင်းပြချက်များပေးခြင်းအားဖြင့်ဖြစ်သည်။ ယင်းသို့ပြုခြင်းက သူသည် ယေရှုကိုတုပခြင်းဖြစ်သည်။ ဥပမာ၊ စပါးရိတ်ရန် လုပ်သားများစွာစေလွှတ်ပေးဖို့ ဆုတောင်းကြရန် တပည့်များအားမိန့်တော်မူသည့်အခါ ယေရှုသည် အကြောင်းရင်းကို သူတို့အားပြောပြခဲ့သည်။ ကိုယ်တော်ဤသို့မိန့်တော်မူ၏– “စပါးရိတ်စရာ များစွာရှိ၏။ ရိတ်သောသူတို့သည် နည်းကြ၏။ ထို့ကြောင့် လုပ်ဆောင်သောသူတို့ကို စပါးရိတ်ခြင်းငှာ စေလွှတ်တော်မူမည်အကြောင်း စပါးရှင်ကိုဆုတောင်းကြလော့။” (မ. ၉:၃၇၊ ၃၈) အလားတူပင် “စောင့်နေကြ” ရန်တပည့်များအား ကိုယ်တော်မိန့်တော်မူချိန်တွင်လည်း အကြောင်းရင်းကိုပေးခဲ့သည်။ ကိုယ်တော်ဤသို့မိန့်တော်မူ၏– “သင်တို့အရှင်သည် အဘယ်အချိန်နာရီ၌ ရောက်လာမည်ကို သင်တို့မသိသောကြောင့်” ဖြစ်သည်။ (မ. ၂၄:၄၂) မိမိ၏တပည့်များ အဘယ်အရာလုပ်ဆောင်သင့်သည်ကိုသာမက ယင်းကိုအဘယ်ကြောင့်လုပ်ဆောင်သင့်ကြောင်းကိုလည်း ယေရှုအကြိမ်ကြိမ်မိန့်တော်မူခဲ့သည်။ ထိုနည်းအားဖြင့် ကိုယ်တော်သည် သူတို့ကိုလေးစား၊ ဂုဏ်တင်ခဲ့သည်။ ခရစ်ယာန်ကြီးကြပ်မှူးများလိုက်လျှောက်ရန် ကောင်းသောပုံသက်သေပင်။\nယေဟောဝါ၏အသင်းတော်နှင့် ယင်း၏ညွှန်ကြားချက်ကို လေးစားပါ\n၉။ ကမ္ဘာချီခရစ်ယာန်အသင်းတော်နှင့် ယင်း၏ကိုယ်စားလှယ်များကိုလေးစားကြောင်း တင်ပြသည့်အခါ ကျွန်ုပ်တို့သည် မည်သူကို ဂုဏ်တင်ခြင်းဖြစ်သနည်း။ ရှင်းပြပါ။\n၉ ယေဟောဝါအားဂုဏ်တင်ရာတွင် ကျွန်ုပ်တို့သည် ကမ္ဘာချီခရစ် ယာန်အသင်းတော်နှင့် ယင်း၏ကိုယ်စားလှယ်များကို ဂုဏ်တင်ဖို့လည်းလိုသည်။ ကျွန်ုပ်တို့သည် တည်ကြည်သောကျွန်အတန်းအစားမှလာသည့် ကျမ်းစာဆုံးမစကားများကိုလိုက်နာသည့်အခါ ယေဟောဝါ၏အစီအစဉ်ကို လေးစားကြောင်း တင်ပြကြသည်။ ပထမရာစုခရစ်ယာန်အသင်းတော်တွင် ခန့်အပ်ခံရသူတို့အား ရိုသေလေးစားမှုတင်ပြရန်ပျက်ကွက်သူတို့ကို ပြစ်တင်ပြောဆိုဖို့လိုကြောင်း တမန်တော်ယောဟန် တွေ့မြင်ခဲ့သည်။ (၃ ယောဟန် ၉-၁၁ [ကဘ] ကိုဖတ်ပါ။ *) ကြီးကြပ်မှူးများကိုသာ မလေးစားခြင်းမဟုတ်ပါ၊ သူတို့၏သွန်သင်ချက်၊ လမ်းညွှန်ချက်တို့ကိုလည်း လေးစားမှုမရှိကြောင်း ယောဟန်၏စကားများက ဖော်ပြသည်။ ဝမ်းသာစရာမှာ ခရစ်ယာန်အများစုသည် ထိုကဲ့သို့မဟုတ်ခဲ့ပါ။ တမန်တော်များအသက်ရှင်စဉ်အတွင်း ညီအစ်ကိုအသင်းအပင်းတစ်ခုလုံးသည် ဦးဆောင်သူတို့ကို နက်ရှိုင်းစွာရိုသေလေးစားမှု တင်ပြခဲ့ကြောင်းထင်ရှားသည်။—ဖိ. ၂:၁၂။\n၁၀၊ ၁၁။ ခရစ်ယာန်အသင်းတော်တွင် အချို့သူတို့အခွင့်အာဏာအပ်နှင်းခံရခြင်းသည် သင့်လျော်ကြောင်း ကျမ်းစာမှရှင်းပြပါ။\n၁၀ “သင်တို့အပေါင်းသည် ညီအစ်ကိုချင်းဖြစ်ကြ၏” ဟုတပည့်များအား ယေရှုမိန့်တော်မူခဲ့ခြင်းကြောင့် ခရစ်ယာန်အသင်းတော်တွင် အခွင့်အာဏာရှိအနေအထားများမရှိသင့်ဟု အချို့သူတို့ဆင်ခြင်ခဲ့ကြသည်။ (မ. ၂၃:၈) သို့သော် ဟေဗြဲနှင့်ဂရိကျမ်းနှစ်ခုစလုံးတွင် ဘုရားသခင်ပေးအပ်သည့် အခွင့်အာဏာကိုကျင့်သုံးခဲ့သူ အမျိုးသားများစွာ၏ပုံနမူနာများ ပါရှိသည်။ ရှေးဟေဗြဲလူတို့၏ ဘိုးဘေးများ၊ တရားသူကြီးများ၊ ဘုရင်များသမိုင်းတို့တွင် ယေဟောဝါသည် လူသားကိုယ်စားလှယ်များမှတစ်ဆင့် လမ်းညွှန်ပေးကြောင်း အထောက်အထားများစွာရှိသည်။ လူတို့သည် ခန့်အပ်ခံရသူတို့အား တော်လျော်စွာဂုဏ်မတင်သည့်အခါ ယေဟောဝါ၏ဆုံးမမှုကို ခံခဲ့ရသည်။—၄ ရာ. ၁:၂-၁၇; ၂:၁၉၊ ၂၃၊ ၂၄။\n၁၁ အလားတူပင် ပထမရာစုခရစ်ယာန်များသည် တမန်တော်များ၏အခွင့်အာဏာကို အသိအမှတ်ပြုခဲ့ကြသည်။ (တ. ၂:၄၂) ဥပမာ၊ ပေါလုသည် ညီအစ်ကိုများကို ညွှန်ကြားချက်ပေးခဲ့သည်။ (၁ ကော. ၁၆:၁; ၁ သက်. ၄:၂) သို့သော် သူသည်လည်း မိမိအပေါ်အခွင့်အာဏာရှိသူတို့ကို တလိုတလားလက်အောက်ခံခဲ့သည်။ (တ. ၁၅:၂၂; ဂလ. ၂:၉၊ ၁၀) မှန်ပါသည်၊ ပေါလုသည် ခရစ်ယာန်အသင်းတော်ရှိအခွင့်အာဏာကို တော်လျော်စွာရှုမြင်ခဲ့သည်။\n၁၂။ အခွင့်အာဏာနှင့်ပတ်သက်၍ သမ္မာကျမ်းစာပုံနမူနာများမှ ကျွန်ုပ်တို့သင်ယူနိုင်သည့် သင်ခန်းစာနှစ်ခုမှာ အဘယ်နည်း။\n၁၂ ကျွန်ုပ်တို့သင်ယူရရှိသည့် သင်ခန်းစာမှာ နှစ်ခုဖြစ်သည်။ ဦးဆုံး၊ ‘တည်ကြည်ပြီးသတိပညာရှိကျွန်၊’ ၎င်း၏အုပ်ချုပ်ရေးအဖွဲ့မှတစ်ဆင့် အမျိုးသားများအား တာဝန်ရှိအနေအထားများခန့်အပ်ခြင်းသည် သမ္မာကျမ်းစာနှင့်ညီပြီး အချို့အမျိုးသားများသည် အခြားခန့်အပ်ခံအမျိုးသားများအပေါ် အခွင့်အာဏာကျင့်သုံးရန် ခန့်အပ်ခံရကြသည်။ (မ. ၂၄:၄၅-၄၇; ၁ ပေ. ၅:၁-၃) ဒုတိယ၊ ခန့်အပ်ခံအမျိုးသားများအပါအဝင် ကျွန်ုပ်တို့အားလုံးသည် ကျွန်ုပ်တို့အပေါ် အခွင့်အာဏာရှိသူတို့အား ဂုဏ်တင်သင့်သည်။ သို့ဖြစ်လျှင် ကမ္ဘာချီခရစ်ယာန်အသင်းတော်ကို ကြီးကြပ်နေသည့်အနေအထားရှိသူတို့ကို ကျွန်ုပ်တို့ဂုဏ်တင်နိုင်သည့် လက်တွေ့ကျနည်းလမ်းတချို့မှာ အဘယ်နည်း။\n၁၃။ ကျွန်ုပ်တို့သည် ခရစ်ယာန်အသင်းတော်၏ မျက်မှောက်ခေတ်ကိုယ်စားလှယ်များကို ရိုသေလေးစားကြောင်း မည်သို့တင်ပြနိုင်သနည်း။\n၁၃ ပေါလုဤသို့ဆိုခဲ့၏– “ညီအစ်ကိုတို့၊ သင်တို့တွင် ကြိုးစားအားထုတ်သောသူတို့ကိုလည်းကောင်း၊ သခင်၏အမှုတော်တွင် သင်တို့အား ဦးစီးသောသူတို့ကိုလည်းကောင်း၊ သင်တို့အား သတိပေးဆုံးမသောသူတို့ကိုလည်းကောင်း လေးစားကြရန် ငါတို့တောင်းပန်ပါ၏။ သူတို့၏အလုပ်ကိုထောက်ရှု၍ သူတို့ကို ချစ်ခြင်းမေတ္တာဖြင့် သာ၍ရိုသေလေးစားရန်လည်း တောင်းပန်ပါ၏။ အချင်းချင်း သင့်မြတ်စွာနေကြလော့။” (၁ သက်. ၅:၁၂၊ ၁၃၊ ကဘ) နယ်လှည့်ကြီးကြပ်မှူးများ သည် “ကြိုးစားအားထုတ်သောသူတို့” ထဲတွင်အမှန်ပင်ပါဝင်ကြသည်။ ထို့ကြောင့် သူတို့ကို “သာ၍ရိုသေလေးစား” ကြစို့။ ယင်းသို့ပြုနိုင်သည့်နည်းတစ်နည်းမှာ သူတို့၏သွန်သင်ချက်နှင့် အားပေးချက်တို့ကို နှလုံးအကြွင်းမဲ့လိုက်လျှောက်ခြင်းအားဖြင့်ဖြစ်သည်။ ထိုကဲ့သို့သောကြီးကြပ်မှူးတစ်ဦးသည် တည်ကြည်သောကျွန်အတန်းအစားထံမှ လမ်းညွှန်ချက်ကို သယ်ဆောင်လာပေးသည့်အခါ “အထက်မှဉာဏ်ပညာ” သည် ကျွန်ုပ်တို့ “နာခံရန် အသင့်ရှိ” ဖို့လှုံ့ဆော်ပေးမည်။—ယာ. ၃:၁၇၊ ကဘ။\n၁၄။ အသင်းတော်သည် နယ်လှည့်ကြီးကြပ်မှူးများအား နက်ရှိုင်းစွာရိုသေလေးစားကြောင်း မည်သို့တင်ပြကြသနည်း၊ ရလဒ်မှာအဘယ်နည်း။\n၁၄ သို့သော် ကျွန်ုပ်တို့လုပ်နေကျနည်းနှင့် ကွဲပြားခြားနားသောနည်းဖြင့်လုပ်ဆောင်ရန် ညွှန်ကြားခံရပါက အသို့နည်း။ တစ်ခါတစ်ရံ လေးစားမှုပြရန်လိုပေမည်၊ “ဒီမှာက အဲ့ဒီလိုနည်းနဲ့ မလုပ်ကြဘူး” သို့မဟုတ် “အဲ့ဒါက တခြားနေရာမှာတော့ အလုပ်ဖြစ်ကောင်းဖြစ်မယ်၊ ငါတို့အသင်းတော်မှာတော့ မဖြစ်ဘူး” ဟူ၍တွေးကာ ယင်းလမ်းညွှန်ချက်ကို ငြင်းပယ်ခြင်းမပြုဖို့လိုပေမည်။ ကျွန်ုပ်တို့သည် လမ်းညွှန်ချက်ကိုလိုက်နာရန် ကြိုးစားကြသည်။ အသင်းတော်သည် ယေဟောဝါ၏ပိုင်ဆိုင်ရာဖြစ်ပြီး ယင်း၏ဦးခေါင်းမှာယေရှုဖြစ်ကြောင်းစိတ်စွဲထားခြင်းက လမ်းညွှန်ချက်ကိုလိုက်နာရန် အထောက်အကူပြုမည်။ နယ်လှည့်ကြီးကြပ်မှူးထံမှလာသော လမ်းညွှန်ချက်ကို အသင်းတော်သည် ရွှင်လန်းစွာလက်ခံပြီးလုပ်ဆောင်ကြသောအခါ အမှန်လေးစားသည့် အထောက်အထားဖြစ်သည်။ ကောရိန္သုမြို့ရှိညီအစ်ကိုများသည် မိမိတို့ထံလည်ပတ်ခဲ့သော အကြီးအကဲတိတုပေးသည့်လမ်းညွှန်ချက်ကို တလေးတစားနာခံမှုတင်ပြခဲ့ခြင်းကြောင့် သူတို့ကို တမန်တော်ပေါလုချီးမွမ်းခဲ့သည်။ (၂ ကော. ၇:၁၃-၁၆) ယနေ့ နယ်လှည့်ကြီးကြပ်မှူးများထံမှရရှိသော လမ်းညွှန်မှုကို တလိုတလားလက်တွေ့ကျင့်သုံးခြင်းက ဟောပြောခြင်းလုပ်ငန်းတွင် ကျွန်ုပ်တို့ခံစားရသည့်ရွှင်လန်းမှု တိုးများစေသည်ကို ကျွန်ုပ်တို့ယုံကြည်စိတ်ချနိုင်သည်။—၂ ကောရိန္သု ၁၃:၁၁ ကိုဖတ်ပါ။\n၁၅။ ယုံကြည်သူချင်းများအား လေးစားကြောင်းတင်ပြသည့် နည်းလမ်းအချို့မှာ အဘယ်နည်း။\n၁၅ ပေါလုဤသို့ရေးခဲ့၏– “အသက်ကြီးသောသူကို ကျပ်တည်းစွာမဆုံးမနှင့်။ အဘကဲ့သို့မှတ်၍ တောင်းပန်လော့။ လူပျိုတို့ကို ညီအစ်ကိုကဲ့သို့လည်းကောင်း၊ အသက်ကြီးသောမိန်းမတို့ကို အမိကဲ့သို့လည်းကောင်း၊ မိန်းမပျိုတို့ကို အလွန်စင်ကြယ်သောအခြင်းအရာနှင့်တကွ၊ နှမကဲ့သို့လည်းကောင်းမှတ်၍ကျင့်ကြလော့။ မုဆိုးမအမှန်ဖြစ်သောမိန်းမတို့ကို မစလုပ်ကျွေး [“ရိုသေ၊” ကဘ] လော့။” (၁ တိ. ၅:၁-၃) မှန်ပါသည်၊ ဘုရားသခင့်နှုတ်မြွက်တရားတော်က ခရစ်ယာန်အသင်းတော်ရှိသူတိုင်းကို ရိုသေလေးစားရန် တိုက်တွန်းထားသည်။ သို့သော် သင်သည် သင့်ညီအစ်ကို သို့မဟုတ် ညီအစ်မနှင့် သဘောထားကွဲလွဲနေပါက အသို့နည်း။ ခရစ်ယာန်ချင်းအား ရိုသေလေးစားရန်ဟူသည့် သင်၏တာဝန်ကိုပျက်ကွက်ရန် ယင်းကိုဟန့်တားခွင့်ပြုမည်လော။ သို့မဟုတ် ဘုရားသခင်၏ကျေးကျွန်ဖြစ်သော ထိုသူ၏ခရစ်ယာန်အရည်အသွေးကောင်းများကို အသိအမှတ်ပြုခြင်းဖြင့် သင်၏သဘောထားကို ပြုပြင်ပြောင်းလဲနိုင်မည်လော။ အထူးသဖြင့် အခွင့်အာဏာရှိသူတို့သည် မိမိတို့၏ညီအစ်ကိုများအား အမြဲတလေးတစားရှုမြင်သင့်သည်—“သိုးတော်စု” အပေါ် ဘယ်တော့မျှ “အစိုးတရ” မပြုရပါ။ (၁ ပေ. ၅:၃) မှန်ပါသည်၊ အသင်းသားများကြားတွင်ရှိသော စစ်မှန်သည့်မေတ္တာအားဖြင့် မှတ်သားဖော်ပြသည့် ခရစ်ယာန်အသင်းတော်တွင် ကျွန်ုပ်တို့သည် တစ်ဦးကိုတစ်ဦးဂုဏ်တင်ရန် အခွင့်အရေးများစွာရှိပါသည်။—ယောဟန် ၁၃:၃၄၊ ၃၅ ကိုဖတ်ပါ။\n၁၆၊ ၁၇။ (က) ကျွန်ုပ်တို့ဟောပြောသူတို့ကိုသာမက ကျွန်ုပ်တို့အားဆန့်ကျင်သူတို့ကိုပါလေးစားရန် အဘယ်ကြောင့်အရေးကြီးသနည်း။ (ခ) ကျွန်ုပ်တို့သည် မည်သို့ “ခပ်သိမ်းသောသူတို့ကိုရိုသေကြ” သနည်း။\n၁၆ အမှန်မှာ ကျွန်ုပ်တို့သည် ခရစ်ယာန်အသင်းတော်ရှိသူတို့ကိုသာ ရိုသေလေးစားကြခြင်းမဟုတ်ပါ။ မိမိခေတ်ရှိခရစ်ယာန်များအား ပေါလုဤသို့ရေးခဲ့၏– “ငါတို့သည် အခွင့်အခါသင့်နေသရွေ့ လူတိုင်းကို ကောင်းမှုပြုကြစို့။” (ဂလ. ၆:၁၀၊ ကဘ) အလုပ်ဖော် သို့မဟုတ် ကျောင်းနေဖက်တစ်ဦးသည် ကျွန်ုပ်တို့အား မကြင်မနာဆက်ဆံပါက အထက်ပါမူကိုကျင့်သုံးရန်မှာ စိန်ခေါ်ချက်တစ်ခုဖြစ်နိုင်ပါသည်။ ထိုကဲ့သို့သောအချိန်အခါများတွင် ကျွန်ုပ်တို့သည် ဤစကားကိုသတိရဖို့လိုသည်– “လူဆိုးတို့အကြောင်းကြောင့် စိတ်မပူနှင့်။” (ဆာ. ၃၇:၁) ယင်းဆုံးမစကားကိုလိုက်နာခြင်းသည် ဆန့်ကျင်သူများကိုပင် တလေးတစားဆက်ဆံရန် အထောက်အကူပြုမည်။ အလားတူပင် ကျွန်ုပ်တို့သည် လူထုဓမ္မအမှု၌ပါဝင်စဉ် မိမိကိုယ်ကို နှိမ့်ချစွာရှုမြင်ခြင်းက အားလုံးကို “နူးညံ့သောသဘော၊ အလွန်လေးစားသောသဘောဖြင့် ပြောဆို” ရန်အထောက်အကူပြုနိုင်သည်။ (၁ ပေ. ၃:၁၅၊ ကဘ) ကျွန်ုပ်တို့၏အသွင်အပြင်နှင့် အဝတ်အစားဖြင့်ပင် ကျွန်ုပ်တို့ဟောပြောသူတို့ကို လေးစားကြောင်း တင်ပြနိုင်သည်။\n၁၇ မှန်ပါသည်၊ ကျွန်ုပ်တို့သည် ယုံကြည်သူချင်းတို့နှင့်ဆက်ဆံသည်ဖြစ်စေ၊ အသင်းတော်အပြင်မှသူတို့နှင့်ဆက်ဆံသည်ဖြစ်စေ ဤတိုက်တွန်းချက်ကိုလိုက်နာရန် ကြိုးစားကြ၏– “ခပ်သိမ်းသောသူတို့ကို ရိုသေကြလော့။ ညီအစ်ကိုများကိုချစ်ကြလော့။ ဘုရားသခင်ကိုကြောက်ရွံ့ခြင်း၊ ရှင်ဘုရင်ကိုရိုသေခြင်းရှိကြလော့။”—၁ ပေ. ၂:၁၇။\n^ အပိုဒ်၊9၃ ယောဟန် ၉-၁၁ [ကဘ]– “အသင်းတော်သို့ ငါစာအနည်းငယ်ရေးလိုက်ပါ၏။ သို့သော် အသင်းတော်တွင် ထိပ်ဆုံးနေရာရလိုသော ဒယောတရပ်သည် ငါတို့ထံမှ အဘယ်အရာကိုမျှ လေးလေးစားစားဖြင့်လက်ခံခြင်းမရှိ။ ထို့ကြောင့် ငါလာလျှင် သူ၏လုပ်ရပ်များ၊ ငါတို့အကြောင်း မကောင်းပြောဆိုမှုများကို သူ့အားပြန်သတိရစေမည်။ သူသည် ထိုမျှနှင့်မကျေနပ်သေး။ ညီအစ်ကိုများကို လေးစားစွာလက်မခံ၊ လက်ခံလိုသူတို့ကိုလည်း တားဆီးတတ်ပြီး အသင်းတော်မှနှင်ထုတ်လေ့ရှိ၏။ ချစ်ရသောသူ၊ အဆိုးကို မတုပနှင့်။ အကောင်းကို တုပလော့။ ကောင်းမှုပြုသူသည် ဘုရားသခင်နှင့်စပ်ဆိုင်၏။ အဆိုးပြုသူသည် ဘုရားသခင်ကို မသိမမြင်စဖူး။”\n• အသင်းတော်အကြီးအကဲများနှင့် နယ်လှည့်ကြီးကြပ်မှူးများ\nအား တော်လျော်စွာရိုသေလေးမြတ်ကြောင်း သင်မည်သို့တင်ပြနိုင်သနည်း။\n[စာမျက်နှာ ၂၃ ပါပုံ]\nပထမရာစုခရစ်ယာန်များသည် အုပ်ချုပ်ရေးအဖွဲ့၏ကြီးကြပ်မှုကို လေးစားခဲ့ကြ\n[စာမျက်နှာ ၂၄ ပါပုံ]\nနေရာဒေသတိုင်းတွင်ရှိသော အကြီးအကဲများသည် အုပ်ချုပ်ရေးအဖွဲ့ခန့်အပ်ထားသည့် နယ်လှည့်ကြီးကြပ်မှူးများကို ရိုသေလေးစားကြ\nယေဟောဝါ၏ “မျက်စိတော်” သည် လူခပ်သိမ်းကို စစ်တော်မူ၏\nယေဟောဝါသည် ကျွန်ုပ်တို့၏ကောင်းကျိုးအတွက် ကျွန်ုပ်တို့ကိုကြည့်ရှုတော်မူ၏\n“ယင်းသည် ဘုရားသခင်၏အသန့်ရှင်းဆုံးနှင့် ကြီးမြတ်သောနာမတော်ဖြစ်ပေ၏”\nဆက်၍အသက်ရှင်ရန် အဘယ်အရာကို သင် ပေးဆက်မည်နည်း\nတိတု၊ ဖိလေမုန်နှင့် ဟေဗြဲကျမ်းတို့မှ ပေါ်လွင်ချက်များ\nစာသား စာပေ ကူးယူရာမှာ ရွေးချယ်စရာများ ကင်းမျှော်စင်—လေ့လာရန် စာစောင် အောက်တိုဘာ ၂၀၀၈\nကင်းမျှော်စင်—လေ့လာရန် စာစောင် အောက်တိုဘာ ၂၀၀၈